
Nem ő hagyta el a szavakat, a szavak hagyták el őt. A kamalduli 
szerzetesek önként fogadtak némaságot, őt szándéka ellenére 
fosztották meg a közlés esélyétől. Csukott szemmel ült, és azon 
töprengett, ha a remeték évente csak néhány napig beszélnek, 
valamikor újév táján, vajon akkor miről társaloghatnak? Miről 
cseveg, aki egy évig csak a gondolataival viaskodik, magától kérdez 
és magának válaszol, mi lehet az a kérdés vagy vallomás, mi lehet 
az a történet, amit egész évben érlel valaki, hogy azután, mint a 
pezsgő a felrázott palackból, hatalmas pukkanással kirobbanjon 
belőle? Vagy a szerzetesek, amikor megszólalnak, eleinte csak 
makognak, ahogy a betegség hosszú hónapjai után ő botladozott a 
szavakkal? Mikor végre kikelhetett az ágyból, az első lépéseket 
tétován, imbolyogva, az ágy szélébe kapaszkodva tette meg, és 
azóta is így küzd a szavakkal. A villa előtt ült, vagy inkább feküdt 
egy csíkos vászonhuzatú nyugágyban, fejét hátrahajtva, lehunyt 
szemmel élvezte a bizsergető napsugarakat, a fény átvilágított a 
szemhéján, figyelte a táncoló, színes karikákat, mert csukott 
szemmel is lehet látni, gondolta. Nyugágyát a fehér hegycsúccsal 
szemközt állította fel, úgy, hogy lássa a szerpentint. Jó ideje feküdt, 
kinyújtott lábbal, bakancsának sarkát a hóba mélyesztette. 
Hatalmas bernáthegyi hevert mellette, elnyúlva a földön, a kutya 
az állát a férfi lábán nyugtatta. Messziről motorzúgás hallatszott, 
autó közeledett. Felnézett, hunyorgott a fényben. A szerpentin felől 
hallatszott a hang, és a szurdok falai felerősítették a morajt. A 
havas hegyeket nézte... mint a kamalduliak fehér csuhája. A fehér 


a tisztaság színe, az ártatlanságé, a békéé, a gyászé és a halálé, a 
fehérben benne van a szivárvány valamennyi színe, az egész világ, 
miközben valójában csak egy felület, ami változatlanul veri vissza 
a fény teljes spektrumát. 

Elmosolyodott. A motorzúgás hangja eltűnt az egyik kanyarban, 
nézte a havas tájat és hallgatta a csendet. Most tél van és csend és 
hó és halál, villant belé a verssor, a folytatáson gondolkodott, 
bosszantotta, hogy nem emlékszik a pontos idézetre. Valami 
olyasmi volt, próbálta visszaidézni, hogy a föld egyszerre 
megőszült, mint az isten, mert elborzadt saját teremtménye: az 
ember - e félig isten, félig állat — láttán. 


Nem olyan, mint egy ragadozó madár?, kérdezte a nő, amikor a 
szerpentinen haladva az egyik kanyarból feltűnt a hegyen álló 
építmény a fölötte köröző fekete madarakkal. Csőrként kinyúló, 
üvegezett teraszával a villa olyan szigorúan és méltóságteljesen ült 
a hófödte szirten, mint egy prédára leső sas. Sárády István a 
szélvédőjére tapadva, szinte a kormányra dőlve vezetett, jobbra- 
balra tekingetve gyönyörködött a hómezőben és a megkövesedett 
őslényekként elnyúló hegyekben. A hegyállat bőre néhol oly sima 
és oly meredek, hogy a hó képtelen megkapaszkodni rajta, csak a 
kőlény füle tövén és hónaljában reked meg foltokban. Mimi, a 
felesége összeráncolt homlokkal ült István mellett, aggódva 
vizsgálta az út mentén mélybe szakadó sziklafalakat, és közelebb 
húzódott a férjéhez, mintha attól tartana, ha a másik irányba dől, a 
súlya átbillenti a járművet az út peremén. 

Az elmúlt órában alig láttak idegen autót és embert, a 
szerpentin elkerülte a völgyben megbújó alpesi falvakat, csak 
elszórtan meredeztek csúcsos tetejű házak a hegyoldalban, de 
ösvény nem vezetett hozzájuk, mintha a szerpentin elátkozott út 
volna, ahová csak a legelszántabbak merészkednek, gondolta 


Mimi. Ahogy haladtak fölfelé a hegyen, töpörödtek a tűlevelűek, 
nehezen bírják szuflával a magaslatot. Keselyűk köröztek fölöttük. 
Nem véletlen, morfondírozott magában Sárády István, hogy az 
istenek is a hegyekben laknak, az Olümposzon, a Himaláján, a 
Sion-hegyen, az Andokban, a Fudzsin, ahol az ember védtelennek 
és kiszolgáltatottnak érzi magát, ahol földi halandó csak az istenek 
könyörületében bízhat. 

A szerpentin a gerincről meredeken a völgynek tartott, onnan 
ismét egy alacsonyabb hegyre. Újra nőnek a fák, örvendezett Mimi 
a napszemüvegét igazgatva, míg végül a katlan mellett, egy kinyúló 
szirten, közvetlenül a különös villa oldalában a szerpentin 
hegyfalnak ütközött. Mintha befalazták volna a folytatást, vagy 
mintha a hegy rádőlt volna az útra. A jeges havon csikorogva 
fékezett a terepjáró, lúdbőrzött a kipörgésgátló. Kipattintották a 
biztonsági öv csatját, de nem tudták levenni a szemüket a 
piramisra hasadt hegycsúcsról, Sárády a homlokára tolta a 
napszemüvegét, és ültek tovább az autóban, nézték, ahogy a katlan 
túlfelén, egy tengerszem tükrében csodálta magát a nárcisztikus 
Matterhorn, vagy ahogy a határ olasz oldalán nevezik: a Cervino. 


A villa előtt hatvan év körüli férfi ült, csíkos nyugágyban. Amikor 
Sárádyék kiszálltak az autóból, az ember felállt, és korát 
meghazudtoló, ruganyos léptekkel sietett eléjük. Napbarnított 
arcát rövidre nyírt, mákos haj és ősz szakáll keretezte, kockás 
inget, sötétkék tollmellényt és nyers színű bakancsot viselt. 
Favágóstílus, nyugtázta magában Sárády. Borjúméretű bernáthegyi 
kutya dülöngélt nagy, széles koponyáját ingatva a férfi mellett, 
Mimi riadalmára. Nem kell félni, kiáltotta feléjük a férfi már 
messziről. Nekifeszült a szavaknak, mintha nem jutnának eszébe. 
A szikár férfi Ézsiás Benedekként mutatkozott be, és keményen 
megszorította Sárády István kezét, amit ő a becsület jelének tartott. 


A kézfogásokhoz Sárády mindig személyiséget társított; szerinte a 
görcsös, távolságtartó emberek például az ujjaikat mereven 
görbítve, a két tenyér között idegesítő légrést képezve fognak kezet, 
míg a puhányok és megalkuvók csak izzadt, lagymatag ujjaik végét 
lógatják a másik tenyerébe. Ilyen alkalmakkor Sárády képes volt 
kioktató módon, az illető csuklóját megragadva, tenyerét a 
sajátjába igazítani, mert - a nevelési célzaton túl - egy rosszul 
sikerült kézfogás számára olyan, mint egy félbeszakadt 
szeretkezés. 

Ézsiás Benedek szemének sárgásbarna színe volt, mintha 
tojássárgáját löttyintettek volna feketekávéba, amitől a tekintete 
egyszerre tűnt vadnak és szelídnek, a farkas és az őz pillantásának. 
Sörtebajsza alatt, az orra tövében nyúlajakra utaló forradás sejlett, 
de a műtéti heg nem torzította el az arcát, inkább barátságossá, 
markánssá tette. 

Sárádyék csak ekkor vették szemügyre a villát, amely mintha 
William Hearst kaliforniai kastélyának európai rokona lett volna, 
noha az alpesi rezidencia a méretét és stílusát, pontosabban 
stílusait tekintve jóval szerényebbnek tűnt az amerikai 
kastélynagybácsinál. Néhány éve István egy teljes napig kóborolt a 
20. század eleji újkapitalisták mintapéldányaként emlegetett 
sajtómágnás ma már múzeumként működő San Simeon-i birtokán. 
A pompakedvelő sajtócézár Sárády számára korántsem tűnt olyan 
visszataszító figurának, ahogy Orson Welles az Aranypolgárban 
lefestette, ő inkább csodálta a sajtóbirodalom mindenható urát, 
tetszett , neki, , hogy a szenzációhajhász és soviniszta 
botrányújságírás atyja előtt hajbókoltak a sztárok és politikusok. 
Chaplintől Greta Garbóig, Roosevelt elnöktől Winston Churchillig 
egyiküket sem akadályozta meg Hearst jelleme abban, hogy 
elfogadják az invitálást a hatvanszobás kastélyegyüttes fényűző 
lakomáira. Lám, a vagyon képes elaltatni még a hiteles emberek 


erkölcsi aggályait is, vélte Sárády István. Hearst birodalma a 16. 
századi spanyol katedrálisok méltóságát, a mediterrán vidámságot, 
az ókori görög templomok és római fürdők pompáját keverte 
fenntartások nélkül a giccsel, míg az alpesi villa, anogyan István az 
épületet bejárva később megállapította, beérte azzal, hogy a 
modernista, a viktoriánus és az alpesi népi építészet elemeit 
kutyulja össze a kaliforniai mintához hasonló gátlástalansággal. 
Igaz, a bacchanáliákra csábító római fürdő és a dór oszlopok ebből 
az építményből sem hiányoztak. István úgy gondolta, a 20. század 
fordulóján élt amerikai sajtómágnást és a svájci villa eredeti 
tulajdonosát - az élet habzsolásán és vagyonuk fitogtatásán túl — a 
jó ízlés ellen kifejlesztett, "már-már tiszteletet ébresztő 
immunitásuk rokonítja. S ha a jó ízlés hiányát nem is, de az ezzel 
járó szabadságot, ahogy ezek az emberek nagy ívben szartak a 
kötelező értékrend normáit nagyképűen kijelölő értelmiségi elitre, 
azt irigyelte Sárády István. 


Sárády körbejártatta szemét a fehérbe dermedt vidéken; vastag 
hópaplan borította az ágakat, ropogott a hó a lábuk alatt, szikrázott 
a hómező felszínén a jégkristály; emelte a karját, hogy magához 
ölelje a feleségét, és egymásba kapaszkodva gyönyörködjenek a 
látványban, de a metsző fény bántotta a szemét, s végül karjának 
más irányt szabva, visszahúzta orrára a napszemüvegét. Így jobb, 
mondta a keretet igazgatva; az Oakley lencséjében, mint a 
Paramount emblémáján, kékes fényben tükröződött a Matterhorn. 

Vajon az iménti, kedveskedőnek szánt gesztusa hogyan alakult 
át praktikus cselekvéssé, tűnődött, és vajon mit vett észre ebből 
Mimi? Tenyerét ökölbe szorítva, két karját könyökben meghajlítva, 
nagyot nyújtózott, mint mikor valaki az ágyából kel ki reggel, 
ujjaival beletúrt hullámos, szalmaszínű hajába, és szétvetett 
lábbal, hajlongva a derekát kezdte ropogtatni. Mimi is széttárta a 


karját, mélyeket lélegzett, élvezte, ahogy a friss szellő átjárja az 
orrüregét, és a bódító oxigén megtalálja útját a tüdőbe. 

A csomagtartó ajtaját felbillentve nekiláttak kipakolni a 
táskákat. Benedek is az autóhoz lépett. A sílécekre sajnos nem lesz 
szükség, gondolta az előrejelzést ismerve, félretolta a felszerelést, 
és megmarkolta a két utazótáskát. Sárády látta, hogy közben fél 
szemmel a márkájukra sandított és azonnal felmérte: kézműves 
finomságú darabok. A drága síparadicsomokban élő emberek a 
turisták autójából, felszereléséből a másodperc törtrésze alatt 
képesek megtippelni a vagyoni helyzetet és a társadalmi réteget. 

Elképesztő a díszlet, mondta Sárády, és elismerően a táj felé 
mutatott. 

Van benne munka, felelte Ézsiás Benedek. Egész éjjel 
dolgoztunk. Összetoltuk a két kontinenst, mondta lassan, tagolva, 
keresve a szavakat. Sárády István a fejét rázta. Nem értette, miről 
beszél a férfi. Stroke, bökött mutatóujjával a fejére Benedek, 
mintegy magyarázatként. 

Jó másfél évtizede már, hogy a vérrög elzárta az agyartériáit, és 
ő összeesett az iskolában. Éppen órát tartott, egyszer csak tátogni 
kezdett, zavarossá váltak a mondatai, aztán eszméletét vesztve 
végigvágódott a padlón. A gyerekek rohantak a tanáriba, a lányok 
visítva futottak az iskola folyosóján; Ézsiás tanár úr rosszul lett, 
tessék azonnal jönni, kiabálták, a szomszédos osztályokból is 
kitódultak a gyerekek, aztán a mentő szirénázva száguldott vele a 
klinikára, és hónapokig ápolták, igyekeztek rehabilitálni. 
Gyógytornász, logopédus foglalkozott vele, a mozgása helyreállt, de 
a beszédközpont sérülésén alig tudtak változtatni. Benedek, aki 
korábban híres volt arról hogy érzékletesen, világosan, 
szellemesen fogalmazott, azóta birkózik a szavakkal és a 
mondatokkal. Lucskos iszapbirkózás ez, és különösen az volt az 
elején. Eltűnt szavak után kutatott az emlékezetében, és amikor 


végre egyik-másik előkerült, megragadta, szorította magához, hogy 
el ne veszítse ismét, próbálta kisimítani a gondolatait, a 
mondatokat, egész testével rájuk feküdt, nyomta ki belőlük a 
szuszt, hogy formálhatók legyenek, s ha nem talált az 
emlékezetében fontosabb szavakat, igyekezett kirázni a 
mondatokat, mint a takarót, hátha valahonnan a ráncok közül 
előkerülnek. És hullottak az igék, a jelzők, a vacak kis ragok az 
agyából, egynémely közülük röptében a hajába ragadt, mint a 
rágógumi, és amikor igyekezett kiszedni, az ujjára tapadt, 
odakenődött a nadrágjára, a cipőjére. Undorodott a nyúlós, 
ragacsos szavaktól, félt a beszédtől. Aztán apránként kénytelen volt 
tudomásul venni, hogy nem tudja közölni a gondolatait. Hogy 
olyan, mint egy idegen, aki ismeretlen városba tévedt, nem beszéli 
a nyelvet, és mindenki furcsállva bámul rá. Egy külföldi, aki 
ráadásul önmaga számára is idegen volt. 

Afázia. Ez van, mondta. Széttárta a karját és kényszeredetten 
mosolygott. Bocsánatkérés volt az arcán. 

De milyen két kontinens?, értetlenkedett Sárády István. 

Ézsiás Benedek arra utalt, hogy a Matterhorn az afrikai és az 
eurázsiai kőzetlemez találkozásából gyűrődött fel, mintha a 
kontinensek százmillió éve ölelkeznének, Afrika még a fejét is 
odahajtja Európára, gondolta Benedek, amikor először olvasott 
erről. Ujjával mutatta a távolban, hogy a csúccsal együtt a déli 
oldal Afrikához, az északi pedig Eurázsiához tartozik. Geológiailag 
persze, tette hozzá. 

Úgy tűnik, Afrika már akkor is rá akart mászni Európára, hogy 
a vérét szívja, jegyezte meg Sárády. 

Ézsiás Benedek Sárády István világító kék szemébe nézett, 
aztán a férfi türkiz színű dzsekijére és tapadós fekete nadrágjára 
siklott a tekintete, végül megállapodott a pillantása a feleségén. 
Mutatós pár, nyugtázta magában. Lehajolt, és megvakarta a 


mellette lihegő bernáthegyi fejét. 

Mimi gyanakvó undorral vizsgálta a kutya szája sarkában 
csüngő nyálat, az állat az asszonyt bámulta kifordult szemhéja alól. 
Ahogy a nő behajolt a terepjáró csomagtartójába, és hátulról, a 
feszülő nadrág alatt, kirajzolódtak két combja közt a húsos 
szeméremajkai, Ézsiás Benedek nagyot nyelt. Sárády István 
elmosolyodott. Ha megpróbálta a feleségét idegen férfiak szemével 
nézni, még ő is ugyanolyan izgató testű lánynak látta, mint 
amilyennek megismerte. 


Milyen rafináltan visszafogott nő, vizsgálta az asszonyt Benedek. 
Mimi prémes nyakú, norvég mintás kardigánja diszkréten követte 
a melle és a csípője vonalát, sapkája alól kamaszlányosan 
rakoncátlan, fekete hajtincs lógott magas homlokába, és csak 
kárminvörös rúzzsal kifestett, duzzadt ajka volt feltűnő, amit 
áttetsző, fehér bőre még inkább kiemelt. Ézsiás Benedeket arra 
emlékeztette, mint mikor sok éve motoros szánon utazott egy 
befagyott folyó jegén, Lappföldön, érzékszerveit eltompította a 
fehérség, aztán hirtelen egy fa ágán megpillantott egy vérvörös 
bogyót. Mint vércsepp a menyasszonyi ruhán, jutott eszébe; a bűn 
és a szenvedély hatalma az ártatlanság unalma és a tisztesség 
hiábavalósága felett, gondolta akkor Ézsiás Benedek. 


Mimi bátyja István osztálytársa volt, jó eszű, angyalarcú srác, de 
megveszekedett természetű; még tréfásan lökdösődni sem lehetett 
vele, ahogy a fiúk egymás közt szoktak, pontosan kiszámítva a 
játék és a durvaság közti keskeny mezsgyét, mert Sanyi az első 
szélesebb mozdulatra vagy gúnyosnak vélt megjegyzésre azonnal 
ütött. Első gimnáziumban, emlékezett István, amikor az osztályban 
barátságosan meglökte Sanyit, a srác a bal kezével megragadta őt a 
hajánál fogva, és szorosan tartva a fejét, jobb kezével teljes erőből 


az arcába csapott. Az ütés István szemét érte, ő megdöbbent, 
hiszen csak marháskodni akart, aztán két hétig hatalmas lila 
monoklival járt iskolába. Sanyit és Mimit a nevelőapjuk indulatból 
pofozta, nem keresztényi "meggyőződésből és pedagógiai 
megfontolásból, ahogy Istvánt az ő apja, aki a nadrágszíjat is 
pedagógiai-mechanikai segédeszköznek nevezte, így Sanyi és Mimi 
nem tanulták meg az erőszak finom árnyalatait; csak simogatni 
vagy ütni tudtak. Mimi többnyire simogatni, Sanyi főként ütni. 
Sanyi és István, ha végigmentek a gimnázium folyosóján, 
izgatott kuncogással súgtak össze mögöttük a lányok, és egy-egy 
alsóbb évfolyamba járó, bátrabb kislány időnként eléjük ugrott és 
kacéran a szemükbe nevetett. Ha lefelé jöttek a lépcsőházban, és 
unottan oldalra nyújtották a kezüket, többnyire akadt egy lány, aki 
felfelé sietve, a lépcsőkorláton áthajolva készségesen a tenyerükbe 
helyezte a mellét, és megtiszteltetésnek érezte, hogy a gimnázium 
sztárjai  "megfogdossák. A két, lányosan szép arcú, de 
gyémántkeménységű fiú kamaszkorában sok ,kúrimuriban" vett 
részt együtt, ahogy ezeket az ivós-baszós összejöveteleket 
emlegették, de sosem kerültek igazán közel egymáshoz, mert 
István ízlésének Mimi bátyja túlságosan vad és kiszámíthatatlan 
volt, mindenki azt jósolta, ez a fiú előbb-utóbb börtönben végzi. 
Sanyi negyedszázada hozta át a húgát Tövispusztáról egy 
diszkóba, Mimi tizenhat éves volt akkoriban, és Sárády 
emlékezetében úgy élt a pillanat, hogy amint beléptek, mindenki 
rámeredt a lányra, és a féltékeny báty az áhítatos csendet 
kihasználva hangosan figyelmeztette a társaságot: aki a húgához 
mer nyúlni, annak letépi a tökét. A bejelentést röhögés kísérte, de 
tudták, ez a srác nem tréfál. Nem is hajtott Mimire senki, csak 
messziről bámulták, a lány meg zavartan, szárnyaszegetten 
üldögélt a bátyja mellett, alulról, laposakat pislogva próbálta 
jelezni, hogy észleli az érdeklődést, nincs is ellenére, csak éppen 


aranykalitkába van zárva. Végül, két évvel később, miközben Mimi 
alig várta, hogy végre megszabaduljon a féltés ragacsos terrorjától, 
bátyjának egy hasonszőrű haverja csapott le rá és csalta magával 
Amszterdamba. Mimi, már a fél világtól körülrajongva, egyre 
gyakrabban járt haza, István pedig válófélben volt első feleségétől, 
amikor egy pesti társaságban váratlanul összejöttek. A lány akkor 
is ugyanolyan gyönyörű volt, mint régen, csak a hamvasság tűnt el 
az arcáról, meg a szája sarkából a fanyar mosoly, amiről a férfi 
sokáig nem tudta eldönteni, hogy gúny vagy zavar. Sárády István 
magas, jóvágású, sikeres reklámszakemberként akkoriban már 
tudta, hogy jól akar élni, neki mindenből a legjobb kell: ruhából, 
autóból, órából, ételből, italból és, persze, nőből. És a legjobb nő, 
aki után az ismeretségi körében akkoriban minden férfi epekedett, 
kétségkívül Mimi volt. 


Ézsiás Benedek Mimi arcát fürkészte. Emlékeztette valakire, de 
Benedek nem hitte, hogy valóban ő volna az, rákérdezni pedig 
kínosnak érezte, hátha csupán hasonmás, s akkor Mimi esetleg 
megsértődik, kivel is tévesztette össze. 

Korán ideértek, mondta Benedek. 

Milánóból jövünk, mesélte az asszony, István üzleti úton járt ott, 
én meg kicsit shoppingoltam. A férfiak amúgy is tárgyalni akartak, 
és Füredi úr ajánlotta, ugorjunk át két-három napra a hegyekbe, 
mert a villában nyugodtabban beszélgethetnek, mondta. Útközben 
elkapott minket a hó, de itt a hegyen végre gyönyörű az idő, tette 
hozzá. 

Három nap alatt hatvan centi hó. Éjjelre méteres hó, mondta 
Benedek, és a két utazótáskával a kezében megindult a villa felé. 

Sárádynak akkor tűnt fel, hogy a férfi az egyik lábára biceg. 

Benedek egy pillanatra megállt és Mimihez fordult: Ismerős, 
mondta. Segítsen, honnan is? 


Elképzelésem sincs, talán hasonlítok valakire, akit ismer, felelte 
a nő, és az egyik szemöldökét kérdőn felvonva a férjére nevetett. 


Mintha ókori görög templomra építették volna, a villa tágas 
előszobájának falából dór fél-oszlopok domborodtak, és díszes 
kovácsoltvas korláttal szegélyezett márványlépcső vezetett a felső 
szintre. Benedek táskákkal a kezében fölkísérte Sárádyékat az 
egyik emeleti lakosztályhoz, előreengedte a vendégeket a dupla 
szárnyas tölgyfa ajtón, a kecskelábú bőröndállványra helyezte a 
csomagokat, aztán az ablakhoz ment és elhúzta a nehéz bársony 
sötétítőfüggönyöket. 

A fürdőszobában törülköző, köpeny, papucs. Mutassam?, 
kérdezte Benedek. 

Köszönöm, elboldogulunk, felelte Sárády. A zsebében kutatva 
elővett egy tízeuróst, megvizsgálta, nehogy véletlenül nagyobb 
címlet legyen, és a pénzt Benedek markába akarta nyomni, de a 
férfi kezét a háta mögé rejtve jelezte, hogy nem fogad el 
borravalót. 

Érezzék jól magukat!, mondta. 

A bordó és arany csíkos tapétával borított, tágas szobában óriás 
franciaágy terpeszkedett, amelyen lényegében mindegy, hogy az 
ember széltében vagy hosszában fekszik, a sarokban antik 
íróasztal állt, előtte kényelmes karos fotel. István első útja, mint 
mindig, az ablakhoz vezetett, szokása szerint csak utána dobta 
magát hanyatt az ágyon. Akkor érezte magát biztonságban, ha 
felmérte a lehetséges menekülőutakat. Autóval is mindig a 
menetiránnyal szemben parkolt, hogy szükség esetén azonnal 
elinalhasson. Még sosem volt rá szüksége, de sráckorában egy 
gengszterfilmben látta, hogy az elővigyázatos emberek így tesznek, 
és megtetszett neki. 

Kilátás a franciaerkélyről a havas sziklákra nyílt, s ahogy a 


földig érő üvegablakon át letekintett, Sárády megállapította, hogy 
jó esélye lenne a menekülésre; egy ugrás az első emeleti terasz, 
onnan az esővízcsatornán vagy a villámhárítón kapaszkodva 
könnyűszerrel le lehetett jutni az apró kertbe. Hogy aztán onnan 
merre tovább, azt már nem tudta megítélni, mert a villát hol 
szakadék, hol meredek hegyoldal vette körül, csak a szerpentin 
felől volt megközelíthető, mint egy félsziget, vagy inkább mint egy 
vár... a várhíddal. 

Felesége első útja viszont mindig a fürdőszobába vezetett. A 
tágas helyiség falait fekete márvánnyal borították, az ablak előtt 
legyezőpálma állt. Frankó lesz kriptában mosdani, gondolta a férfi, 
de a gyászos hangulaton némiképp enyhített a padlóra terített 
perzsaszőnyeg, az ódon lavórt és dézsát imitáló, Philippe Starck 
tervezte berendezés. Az asszony felhajtotta a  vécéülőkét, 
ellenőrizte, elég tiszta-e, bekukkantott a fürdőszobaszekrénybe, 
mutatóujját könnyedén végighúzta a polcokon, gondosan 
megvizsgálta ujjbegyét a lámpa fényében, aztán elővett a 
táskájából egy csomag fertőtlenítőkendőt, áttörölte az ülőkét, 
zsanértól zsanérig, szigorúan egy irányban, és leült pisilni. Sárády 
István egy ideig nézte, ahogy a felesége átszellemült arccal üldögél 
a vécén, s akár egy gyerek, bambult a semmibe, aztán visszament a 
szobába, és kinyújtott karral, elégedetten dobta hanyatt magát az 
ágyon. Az ellenállás reményétől is megfosztott epedarugók némán 
engedelmeskedtek az erőszaknak. 


A szalon, neogótikus ablakaival, a régi angol klubok szivarszobáját 
idézte. A kandallóban lobogott a tűz, pattogva izzott a fahasáb, 
csípős illata átjárta a helyiséget, a diófa könyvespolcokon 
tiszteletet , parancsoló, . dombornyomásos gerincű könyvek 
sorakoztak, a krémszínű faltapétát rézkarcok díszítették, a 
dohányzóasztal körül steppelt bőrgarnitúra, a kandalló előtt két 


öreg füles fotel trónolt. 

Mit szólnál otthon egy ilyen kandallóhoz? Hatalmasakat 
hempereghetnénk egy jegesmacibundán, kacsintott Sárády István 
a feleségére. No, igen, biggyesztette le ajkát a felesége. Az valóban 
nagyszerű lenne! 

Az egyik fotelban megmozdult a díszpárna; hájas, vörös szőrű 
perzsamacska. Palacsintaképét unottan feléjük fordította, de aztán 
különös izgalomba jött, a farka megmerevedett, szemével bűvölve 
őket feltápászkodott, puhán leugrott a fotelból, nyújtózott egyet, és 
remegő orrcimpával elindult feléjük. 

Sicc, te! Nem takarodsz innen azonnal?! Csúnya macskal!, 
kiáltotta Mimi, és olyan önfeláldozó pózban vetette magát a férje 
elé, mintha nem egy kövér macskától, hanem legalábbis egy 
vérszomjas tigristől akarta volna megvédeni. 

Sárády István elnevette magát, és hátulról átölelte a feleségét. 
Olyan édes vagy, amikor így óvsz engem, mondta, és belecsókolt a 
fülébe. 

Még csak az kéne, hogy itt kapj rohamot, felelte Mimi, hova 
mennénk veled? 

A macska, beletörődve a vereségbe, sértődötten visszaugrott a 
fotelba, mancsára hajtotta a fejét, és narancssárga szemével onnan 
figyelte őket gyanakodva. 

Sárády István a könyvespolchoz ment, mutatóujját és 
hüvelykujját összecsippentve megpróbált a gerincénél fogva 
kiemelni egy kötetet, de hiába húzta, rángatta, a könyv meg se 
mozdult. 

Figyusz! Ez nem jön ki!, mondta a feleségének. Lehet, hogy ezek 
nem is könyvek, csak összeillesztett könyvgerincek?, kérdezte. 

Beépített bárszekrény és tévé van mögöttük, jegyezte meg Erzsi, 
Benedek felesége az ajtóból. A házaspár szinte hangtalanul lépett a 
szalonba, Benedek szája sarkában megrezdült egy tétova mosoly, 


de mint akit rajtakaptak, vagy mint aki magát kapta rajta, 
nyomban összerendezte a vonásait. Erzsi kerek arcú, gömbölyded 
asszony volt, csillogó bogárszemmel, odament a könyvespolchoz, 
vállmagasságban könnyedén megnyomott két könyvborítót, és a 
mozdulatra feltárult egy tükrös bárszekrény, üvegpolcai gazdagon 
megrakva whiskyvel, konyakkal és nemes likőrökkel. Néhány 
lépéssel odébb Benedek újabb könyvborító megnyomásával egy 
ívben meghajlított, hatalmas OLED tv-képernyőt varázsolt elő. 

Hogy is működik ez?, kérdezte Mimi, mintha cirkuszi 
bűvészmutatványon ámuldozna, a gyermeki csodálkozástól még a 
hangja is magasabbra váltott. 

Nem Fürediék gusztusa, mondta Erzsi, és előzékenyen ismét 
megmutatta a trükköt, pontosan hol kell megnyomni a borítókat, 
és milyen erővel, ha Sárádyék netán használni szeretnék a 
magaskultúra látszata mögé rejtett földi örömöket. Az eredeti 
tulajdonos egy orosz úr volt, mesélte Erzsi, Fürediéknek pedig nem 
volt szívük szétverni ezt a remekmívű szalont. 

Lenyűgöző, ugye?, kérdezte Benedek. Mosolygott. 

Sárády István első gondolata az volt, hogy micsoda sznobság 
könyvekkel álcázni egy bárszekrényt és egy tévét, de aztán eszébe 
jutott a saját könyvtára, ahol az utóbbi években egyre csak 
szaporodtak az olvasatlan könyvek, s míg kegyesen föl nem 
mentette magát, velük együtt szaporodott a lelkifurdalása is. Mert 
az utóbbi években olvasni már se ideje, se kedve nem volt, ha úgy 
vesszük, azok a könyvek ugyanolyan díszletek. Gimnazista 
korában a barátja nagyapja okította időnként őket Marcival a 
maga visszafogott módján. Szentágostony Pál ilyenkor a 
parasztház verandáján ringott a Thonet hintaszékben, aprókat 
kortyolt a kisasztalkán várakozó borospohárból, pöfékelte a filléres 
Csongor szivart, és félig lecsukott szemhéjjal, befelé figyelve mesélt 
a két kamasznak irodalomról, történelemről, vallásról, különféle 


kultúrák szokásairól és hiedelmeiről. Sárády István úgy érezte, 
többet tanult ezekből az édeskés akác- és szivarillatú délutánokból, 
mint négy év alatt a gimnáziumi tananyagból. A mítoszoknak, a 
szent könyveknek egykoron egyetemes és spirituális távlatai 
voltak, magyarázta Szentágostony Pál, nem véletlen, hogy a 
Mahábháratát, a Gilgames-eposzt, a Bibliát, Buddha bölcsességeit 
évezredek óta becsben tartjuk, és Dante, Shakespeare, 
Dosztojevszkij, Kafka is a humánum és az erkölcs kétélű 
fegyverével " küzdött. Akkoriban a  művészember még 
világegyetemben, etikában gondolkodott, és istenek vették körül, 
mondta, míg ma, ha lecsupaszítunk egy kortárs művet, lényegében 
arról szól, hogy Pista megbántotta Marcsát, és Marcsa duzzog. 
Esetleg fordítva. A történeteknek manapság nincsen tétjük, 
állította, mert egy ember nyavalygása nem tét, s még ha 
beleszőnek is egy-két gyilkosságot, attól nem válik élet és halál 
kérdésévé; ami Szentágostony Pál szerint mindig is a művészet 
lényege volt. Ezért őt már csak a világmindenség fizikája érdekelte, 
a kezdet és a vég, csupán képzőművészeti albumokat nézegetett, 
klasszikus zenét és operát hallgatott. Csöppet sem volt sértődött, 
inkább megbékélt derű ült az arcán. Akkoriban Szentágostony Pál 
hatására István még sokat olvasott, komolyan vette, hogy az 
irodalom és a művészet varázslatos tudás közvetítője. Aztán 
később Marci elmondta, hogy Oxfordban doktorált nagyapját, 
akinek a halála után felfedezett munkásságát rajongók tízezrei 
bibliaként olvasták, aki évekig ült az elveiért Rákosi és Kádár 
börtöneiben, időskorában a család segítette anyagilag, mert a 
nyugdíja arra sem volt elegendő, hogy a gyógyszereit kiváltsa a 
patikában, míg egy nap, a tőle megszokott eleganciával és 
rezignáltsággal, esti sétája közben fütyörészve besétált a vonat alá. 
Na, gondolta akkor Sárády István, legyen ez tanulság: mifelénk 
ennyire futja az embernek istennel, tudással, etikával. 


Az utóbbi időben Sárádynak megfordult a fejében, hogy eladja 
a könyvtára egy részét, mert mióta híre ment, hogy befolyásos 
ember lett, elhalmozzák  meghívásokkal és olvashatatlan 
könyvekkel, de a könyvek jó része sajnos dedikált, így még eladni 
vagy kidobni sem tudta őket. Egyszer dühében kidobta az egyiket, 
de egy kukázó eladta egy antikváriumnak, ott egy ismerőse 
böngészés közben rátalált a  dedikációra, és diadalmasan 
visszavitte neki a könyvet a születésnapján. Még örülnie is illett. A 
rossz könyv olyan, mint a bumeráng, gondolta, megszabadulni se 
tudsz tőle, de bezzeg a jókat mindig ellopják. Azért az némi 
elégtételt jelentett számára, hogy egy-két filmrendező, akik annak 
idején ott ültek a bizottságban, amikor kirúgták a színművészetis 
felvételiről, most törleszkedve gazsulálnak neki, hátha segít a 
készülő filmjükhöz szerezni néhány százmilliót. 

Csak Szentágostony Marcival szakadt meg a barátságuk. 
Gyerekkorukban, — mikor — Marci nyaranta hazament a 
nagyszüleihez, Tövispusztára, sokat játszottak együtt. Volt egy 
rejtekhelyük Szentágostonyék padlásán, a pókhálós tetőablakon át 
beszűrődő fényben kavarogtak a porszemek, csillogó távoli 
galaktikák, egy  szekrényméretű,  fabordázatú,  marhabőr 
hajókoffer volt az űrhajójuk, és ők dzsedi lovagok voltak; István 
volt Obi-Wan Kenobi, Marci Mace Windu. Arról álmodoztak, hogy 
nagypapa korukban is barátok lesznek, együtt laknak majd egy 
óriási kertes házban, sok gyerekkel, és olyan filmeket készítenek, 
mint a Csillagok háborúja, Marci tervezi a figurákat és a díszletet, 
István rendezi a filmet, és együtt írják a forgatókönyvet. Egyszerre 
jelentkeztek a főiskolára is, Marci a Képzőbe, István a Színire, 
Macrcit fölvették, Istvánt nem. István még kétszer próbálkozott, de 
a harmadik felvételi után az egyik rendező-tanár a képébe vágta: 
törődjön bele, hogy nem elég tehetséges, keressen magának másik 
álmot. Tegnap bevásároltam a zöldségesnél, folytatta a tanár, a 


gatyám is ráment; legyen maga is zöldséges, röhögött, jobban keres 
majd, mintha rossz művész lenne. Anyád!, gondolta Sárády István. 
Amikor néhány hónapja ugyanez a rendező felkereste, hogy 
támogassa a Filmalapnál, ő is azt mondta neki: törődjön bele, hogy 
nem elég tehetséges, legyen inkább zöldséges. A neves művész csak 
nézett rá bambán, mert ő természetesen már nem emlékezett a 
húsz éve lekevert, viccesnek szánt verbális pofonra. Szentágostony 
Marci neves médiaművész lett, külföldi magazinokban is méltatott 
kiállítása volt egy elhagyott orosz laktanyában; családi 
anekdotákból, fotókból, videókból, tárgyakból és installációkból 
építette fel Tövispusztát, pontosabban inkább a saját vízióját az 
országról, a történelemről és a kiüresedő eszményekről. Sárády 
Istvánt is megérintette az ironikus és elgondolkodtató tárlat, 
segíteni akart gyerekkori barátjának, de amikor fölajánlotta, hogy 
szerez pénzt a következő kiállítására, Marci azt felelte, tőle nem 
fogad el semmit, mert István átállt a sötét oldalra. Ő tudja, gondolta 
Sárády sértődötten. Marci még mindig dzsedi lovagnak képzeli 
magát, nem veszi észre, hogy a fénykardok rég kihunytak, és egy 
ócska piszkafával hadakozik. Hiába tehetséges, évek óta nem tud 
itthon kiállítani, mert nem kap rá pénzt. 


Férjével együtt ők viselik gondját az épületnek, mesélte Erzsi. 
Mindketten középiskolai tanárok voltak, régóta ismerték Füredi 
Józsefet, így kapták az állást a magyar származású üzletember 
svájci villájában. Végre van időnk olvasni, mondta az asszony, mi 
magunk főzünk, takarítunk, de ha Jóska nagyobb vendégséget hív, 
van segítségünk egy közeli faluból a takarításhoz és a konyhához 
is. 

Otthon oxigénhiány, itt nagyszerű levegő, foglalta össze a 
lényeget Benedek. 

Ha bármire szükségük lenne, csak nyugodtan szóljanak, 


mondta Erzsi. 

Esetleg, ha el lehetne zárni a macskát, kapott az alkalmon Mimi. 
A férjem allergiás a macskákra, feldagad tőlük az arca, fuldokolni 
kezd, és vihetjük a sürgősségire, mondta. 

Benedek szó nélkül felemelte az állatot, és a hóna alá csapta. 
Xerxész nem akármilyen macska, mondta aztán, miközben az állat 
megadóan lógott a hóna alól. 

Mert mitől olyan különleges?, kérdezte Mimi. 

Megérzi a halált, felelte Benedek. 

Megérzi a halált?, kérdezte Mimi. Elsápadt. 

Kiszagolja, mondta a férfi. 

Xerxész korábban egy idősotthonban élt, ott, ahol Benedek 
édesanyja is, mesélte Erzsi, és az otthon lakóinak feltűnt, hogy 
amikor az orvosok és az ápolók még nem is sejtették, ő már jelezte, 
kiért jön legközelebb a kaszás. Odaült az idős ember ágyára, 
hűségesen őrizte, és haláláig el sem mozdult mellőle. Sohasem 
tévedett. Végül az öregek már rettegtek Xerxésztől, nem akarták 
tudni, mikor kerülnek sorra, és követelték, hogy távolítsák el a 
macskát az otthonból. Xerxész két hétig Benedek mamája mellett is 
virrasztott, aztán a mama halála után az otthon igazgatónője 
megkérte Benedeket, vigye magával az állatot, Jóska pedig 
hozzájárult, hogy Xerxész itt éljen a villában. Itt nincs öreg ember, 
akinek a halálára spekulálhatna, mi meg még ráérünk szorongani, 
mondta Erzsi. 

De mintha a dög most engem szemelt volna ki magának. Nem 
láttátok, hogy elindult felém?, kérdezte Sárády István. Persze, ha 
közelebb jön hozzám, alighanem be is teljesedik a misztikus jóslat; 
mert garantáltan megfulladok az allergiától. Egyébként is azt 
gondolom, az állat nem arra való, hogy lakásban dédelgessék, 
hanem hogy az embert szolgálja: a kutya az udvaron őrizze a 
házat, a macska meg a kamrában fogjon egeret. Ez a dolguk. 


Haragszik az állatokra?, kérdezte Benedek. 

Nem haragszom, csak vidéken nőttem fel, és ott így volt szokás, 
felelte Sárády. Meg szerintem a kutyák hízelgők és szolgalelkűek, a 
macskák meg sunyik és kiismerhetetlenek, mondta. 

Akkor jó, ha nem haragszik, mondta Ézsiás Benedek. Rövid, 
töredezett mondatokban beszélt. Arra gondolt, milyen érdekes, 
hogy az ókori Egyiptomban a macskák nemcsak egeret fogtak a 
kamrában, hanem istenként tisztelték őket és velük temetkeztek. A 
macskaistenek nők voltak. A macska: nő, mondta aztán Benedek. 
Aki nem érti a nőket, gyakorolhat macskán. Lehet tőlük rejtőzködő 
függetlenséget és szemérmes ragaszkodást tanulni, fűzte hozzá 
gondolatban. 

Ne aggódjon, nincs gondom a nőkkel, elég jól elboldogulok 
velük, felelte Sárády. 

Macskákon pedig végképp nem gyakorolnék, tette hozzá 
gondolatban, továbbá kutyán és lovon se. 

Ez jó hír, nevetett Benedek. Mindig irigyelte azokat, akik úgy 
érezték, jól elboldogulnak a nőkkel. Titok, büszkeség, mutatott a 
macskára. Mint a női pillantásban, tette hozzá. Ő hiába próbálja 
megfejteni Xerxész tekintetét, nem sikerül, gondolta, Mimire 
nézett, és a perzsa király szőrös inkarnációjával a hóna alatt 
kibicegett a szalonból. 


Sárády István és a felesége sétálni indultak, de amint kitették 
lábukat az ajtón, a bernáthegyi melléjük szegődött. Mimi 
széleseket legyintett a kutya felé, mintha légy volna, de az állat 
lehajtott fejjel tovább szaglászta őt, nem akart tágítani mellőle. 

Jó, ha Bernát is megy, szólt utánuk Benedek az ajtóból. A lavina 
miatt. 

Most viccel?!, hüledezett Mimi, milyen lavina? 

Tavasszal előfordul. Különösen, ha ennyi hó... mondta Benedek. 


A bernáthegyik nyakába szoktak kis rumoshordót tenni, ugye?, 
kérdezte Sárády. 

Rumhirdetés, mondta Benedek. Nevetett. Barryt, a híres 
lavinamentő kutyát ábrázolták így, azóta erről a kutyafajtáról 
mindenkinek a rumoshordó jut az eszébe, gondolta. 

Ő húzza ki az embereket a lavina alól, azért ilyen nagytestű?, 
kérdezte Mimi. Növekvő elismeréssel szemlélte Bernátot. 

Kiszagolja az embert, mondta Benedek. Nem tudta elmondani, 
hogy az állat csak megmutatja a helyszínt és segít kiásni a lavina 
alatt rekedt embert, s hogy erre ma már nem is bernáthegyit 
használnak, mert túltenyésztett fajta, rosszak az ízületei. A 
lavinamentő kutyák ma már többnyire németjuhászok vagy 
retrieverek, Bernát persze kivétel, gondolta Benedek, igaz-e, 
öregem?, fordult a kutyához, nem szólt hozzá, csak megsimogatta 
az állat nagy, busa fejét. Ha terepre mennek, szóljanak, mondta 
Benedek. Majd ő is velük megy, gondolta, és visznek jeladót, 
szondát,  lavinalapátot. Remélte, hogy  Fürediék időben 
megérkeznek, mert az előrejelzés szerint este leszakad az ég, már 
most is négyes fokozatú a lavinaveszély. A hegyek megkövetelik 
maguknak a tiszteletet. A nyugati ember azzal büszkélkedik, hogy 
legyőzi a természetet, aztán meg csodálkozik az olvadó 
jéghegyeken, a szárazságon, az egyre szaporodó tájfunokon, 
lavinákon, ahelyett hogy arra lenne büszke, ha sikerül 
együttműködnie a természettel. 

Lehet hegyet mászni, ha a hegy nem segít?, kérdezte Benedek. 
Megfontoltan ejtette ki a szavakat. 

Mimi értetlenül nézett Benedekre. 

Szentágostony Páltól hallottam hasonlókat gyerekkoromban, 
felelte Sárády István csodálkozva. 

Ismerte?, kérdezte Benedek. 

Az unokája a legjobb barátom volt, felelte István. 


Kamaszkoromban nagy hatással volt rám az öreg, sokat mesélt 
nekünk. 
Szerencsés ember!, mondta Benedek. 


Benedek könnyen lebeszélte Mimit a sétáról. Lánykorában vagány 
csaj volt, emlékezett István, mostanában azonban szorong minden 
veszélytől, a félelmeit a gyerekei iránt érzett felelősségével 
magyarázta, de a férje szerint inkább arról van szó, hogy az 
asszony elmúlt negyven, és a nők ilyenkor túlérzékenyek és önzőek 
lesznek, mint a bakfislányok. Rettegni kezdenek a kortól, 
önsajnálattal méregetik magukat a tükörben, számolják a 
szarkalábakat a szemük sarkában, húzogatják a narancsbőrt a 
combjukon, csipkedik a zsírt a derekukon, és a mellüket két 
tenyerükkel emelgetve vizsgálják, mennyit ereszkedett. Hirtelen az 
agyukra megy, hogy gyereket kell fuvarozni reggeltől estig az 
iskolába, különórára vagy a barátokhoz, sóhajtoznak, hogy lám, 
ennyi volt az élet, ezzel az érzéketlen pasassal kell még leélni 
negyven évet, akit nem érdekel más, csak a munkája, a foci meg a 
sör, és jobban érzi magát a haverokkal, mint velük. Talán még félre 
is dug. A szemét! Pedig ők nem erre születtek. Ők is érnek annyit, 
mint a férjük, mondják. Egyre gyakrabban gondolnak 
nosztalgiával a fiatalkori álmaikra, az egykori lángolásra, az 
udvarlásra, a bulikra; ilyenkor szokták úgy érezni, eljött az idő, 
hogy végre magukkal törődjenek. A bugyuta magazinok meg adják 
alájuk a lovat, hogy Légy önmagad!, Szeresd magad!, meg hasonló 
baromságok. Szegény nők szabadságharcként élik meg ezt az 
időszakot, holott csupán egy kémiai változás áldozatai; fogy az 
ösztrogén és az oxitocin az agyukban, gondolta Sárády István. 


A szobában átöltöztek, és fürdőruhában, zöldalma illatú 
fürdőköpenyben, törülközővel, telefonnal a hónuk alatt levonultak 


a villa orrába, a völgy fölé hajló üvegezett teraszra, ami különös 
formájával már a szerpentinről feltűnt, és ami valójában egy 
télikert volt, toszkán oszlopokkal, színes mozaikkal kirakott, 
feszített . víztükrű medencével,  jacuzzival, szaunával és 
pihenőágyakkal. A langymeleg légáramban tapsikoltak a pálmák, a 
párafoltos üvegtáblákon át a medencékből a hegycsúcsokra 
lehetett látni. Mimi és István séta helyett a szemükkel kalandoztak 
a havas tájon; áztatták magukat a pezsgőfürdőben, és az 
üvegablakon át nézték, ahogy odakinn tenyérnyi pelyhekben 
szállingózott a hó, puhán, csöndesen. Jégbe hűtött Jerezt 
kortyoltak, amit Benedek készített tálcán a medence szélére. Jófajta 
bor volt, fino, kellemesen száraz, szalmasárga színű, sütött a 
pohárból az andalúz napfény. A medence alján Sárády István 
rálépett az egyik fúvókára, a hátát odatámasztotta az oldalfali 
vízsugárhoz, és eltompulva élvezte, ahogy a meleg víz duruzsolva 
dögönyözte és bugyborékolva masszírozta a talpát és a derekát. 
Érezte, lassan merevedni kezd, megfogta Mimi kezét, és az ölébe 
vonta, ha már újabban neki magától az ilyesmi alig jut eszébe, 
gondolta dacosan. 

Ne csináld, bejöhetnek!, szisszent fel Mimi. Elhúzta a kezét. 
Folyton úgy érzem, figyelnek, mondta. 

Valóban megérzi, ha figyelik, gondolta a férje. Sárády többször 
kísérletezett vele; egyre nagyobb távolságból szuggerálta az 
asszonyt. Mimi legutóbb egy bevásárlóközpont földszintjén, a 
tömegben állt, amikor Sárády István a második emeletről egy 
oszlop mögül leste, és a nő akkor is azonnal odakapta a fejét. Ha 
figyelik, olyan érzése van, mintha hangyák szaladgálnának a 
tarkóján, s itt a villában folyamatosan érezte a hangyákat, mondta 
Mimi. 

Nyilván a szoba is be van kamerázva, vágta rá gyorsan István, 
mintegy jelezve, ő is éber ám, nehogy Mimi fejébe szálljon a 


dicsőség a szaladgáló hangyáival. Valaki mindig figyel minket, 
hozzá kell szoknunk, hogy mindig szem előtt vagyunk, hogy nincs 
már magány, csak magányosság, tűnődött Sárády. Próbált ellazulni 
a medencében. A télikert mennyezetének hajlatait, a sarkokat és a 
világítótestek környékét vizsgálta, felfedezi-e a kamerákat, de 
tisztában volt vele, azok ma már olyan aprók, hogy egy légypiszok 
mögé is el lehet rejteni őket. Különös masinák ezek, gondolta, a 
képüknek még a színe is földöntúli, mintha szellemek lebegnének 
a képernyőn, szenvtelenül, tárgyszerűen fogalmaznak, mindig 
jelen időben, nem finomkodnak, nem érdekli őket fény, árnyék, 
hangulat, nem hangsúlyoznak, nincs bennük költőiség, mint 
büszke filmes rokonaikban. Sárády István néha arra gondolt, jó 
volna így látni a világot: pontosan, szikáran, tárgyilagosan, csak a 
lényegre összpontosítva, akkor alighanem jobban eligazodna a 
zavaró részletek között, mert néha az az érzése, hogy az érzelmek, 
mint az ablaküvegre mászó meztelen csigák, benyálazzák, 
elhomályosítják a tisztánlátást. Mennyivel praktikusabb lenne, 
játszott a gondolattal, ha a hétköznapokban is ő keverhetné az 
érzelmeket a látványhoz, ahogy régebben a reklámok és a politikai 
kampányok tervezésénél az üzenetekhez válogatta a képet és a 
hangot, grammra kimérve az arányokat; ide kellene még egy 
csipetnyi humor, oda egy geg vagy egy ütős mondat, amoda meg 
egy zenei felütés, egy kutya vagy egy gyerek. De, végtére is, 
gondolta, mások megfigyelésénez ma már nem is szükséges 
poloskákat meg kamerákat szerelni a lakásokba és a hivatalokba, 
vagy perverz szoftverekkel behatolni az okostelefonokba és 
számítógépekbe, hiszen a közösségi médiában való kéjelgés során 
mindenki önként szétdobja a lábát, és várja, hogy a többiek az ő 
privát életére élvezzenek. Az emberek mutogatják a fotóikat, 
videóikat, kacéran kivillantják érzelmeiket, elárulják családjukat, 
ismerőseiket, kéjesen kipakolják politikai ellenszenvüket, anyagi 


helyzetüket és szexuális  irányultságukat, de még a 
személyiségjegyeiket, sőt a betegségeiket is. István megfigyelte, 
hogy a mániás-depressziós nagynénje bejegyzéseiből a fészbuk 
már jóval a mániás szakasz beindulása előtt érzékelte, hogy most 
érdemes üzleti reklámokkal bombázni, mert ilyenkor ész nélküli 
vásárlásba kezd. Az algoritmus felismeri és megtanulja 
félelmeinket, vágyainkat, sebezhetőségünket, elemzi, milyen 
témákat követünk, mit lájkolunk, kiderül belőle, milyen üzleti vagy 
politikai reklámokra, hírekre, álhírekre vagyunk fogékonyak. A 
politika már nem is vesződik a befagyott szavazókkal, az ő 
oldalaikat legfeljebb kiképzett trolljaik veszik kartácstűz alá 
féknyúzokkal és zavarkeltő bejegyzésekkel. Az isteni nézőpont már 
régóta az üzleti és politikai megfigyelés, az információgyűjtés, a 
lehallgatás, a kutakodás mások múltjában és magánéletében, 
gondolta Sárády István. Egy világot behálózó valóságshow 
szereplői lettünk, ahol a díszlet minden zugába kamerákat 
építettek, még éjszaka is figyelnek bennünket infrával, a 
láthatatlan Nagy Testvér rendszeresen vallomásra kényszerít 
bennünket, és a bulvárlapok az életünk legszégyenteljesebb 
részleteit is felkutatják és kiteregetik, ha ez valakinek az 
érdekében áll. A nézők pedig élvezettel bámulják táplálkozásunkat, 
harcainkat, párzásunkat, mint a trágyaszagú kifutóknál az 
állatkerti látogatók az egzotikus vadakat, hogy aztán holnap ők 
kerüljenek a ketrecen belülre, és mi bámuljuk őket hasonló 
szenvedéllyel. Lehunyta a szemét, és megpróbálta átadni magát a 
jacuzzi bugyborékoló kényeztetésének. 


Estére aztán dudálva, nevetgélve megérkeztek Fürediék, rázták 
magukról a havat, trappoltak a küszöbön, a bemutatkozáskor 
hosszasan vizsgálták egymást Sárádyékkal az előszobában. Sokat 
tudtak egymásról, leveleztek, telefonon is többször beszéltek, míg 


Sárádynak végül sikerült rábeszélnie Füredit, hogy fogadja őt, de 
személyesen itt, a villában találkoztak először. 

Épp csak ideértünk a hóviharban, kérlek szépen, dörmögte 
Füredi József; nagy, lomha testével, mosolygós, széles arcával 
egyébként is volt benne valami medveszerű. Fürediék egymás 
szavába vágva mesélték úti élményüket: mi lehettünk az utolsók, 
akiket még átengedtek, mondta Füredi, kezében szorongatva a 
mobilját. Néztem a híreket: a kantonban már az összes utat 
lezárták. Se ki, se be, mondta. 

Akkor ez nem is vendégség, hanem csapda? Sárády István 
kényszeredetten nevetett. 


2. 


Ézsiás Benedek nagyapjára gyerekkorában olyan hatással voltak 
az egykori Városliget történetei, hogy az embereket felnőttként is 
gyakran a liget ismert szereplőihez hasonlította. Ha valakinek kicsi 
volt a feje, akkor az neki Madárfejű Lajcsika volt; a nagydarab 
ember erőművész; ha egy idősebb asszonynak pelyhes volt az arca, 
nagypapa azonnal szakállas nőként emlegette; és ha valaki az 
átlagosnál alacsonyabb növésű volt, liliputi cirkuszművésznek 
titulálta. A ligeti kócnyelőknél is volt szereposztás, mint a 
vándorszínészeknél, vagy mint a televíziós valóságshow-kban. A 
színtársulatokban: bonviván, szubrett, primadonna, intrikus, 
naiva, a valóságshow-k villájában összezárt szereplőknél pedig 
amorózó, okostojás, apatípus, kurva, intrikus és szende. Amikor 
nagypapa — esendő 6 csepűrágókkal és szörnyszülöttekkel 
benépesített, mocsárra épült vurstliként látta a világot, csupán 
nüansznyival előzte meg a korát, gondolta Ézsiás Benedek. 


Benedek a betegsége előtt varázslatos mesélőnek, nagy 
anekdotázónak számított, valaki egyszer azt mondta róla, ha 
néhány száz évvel korábban születik, ő mesélt volna esténként a 
tűz körül ülő embereknek, de amióta megcsalták a szavak, befelé 
szőtte a történeteket, a környezetét figyelte, elraktározta a 
mondatokat, a gesztusokat, az érzelmeket, letisztította róluk, amit 
feleslegesnek vélt, és újra  összeillesztette a darabokat, 
csiszoltabban, pontosabban, ahogy korábban az anekdotákkal 
tette. 

A konyhában nagy műgonddal rendezgette a fogásokat a 
tálakon. 

Ahogy útközben, a sötétben a fényszóró megvilágította a 
kavargó hópelyheket, olyan volt, mintha a csillagok közt, az űrben 
utaztunk volna, mesélte Füredi József a vacsoraasztalnál. 

Én úgy féltem, hogy majdnem bepisiltem, kuncogott Etelka, a 
felesége. 

Biztos megfigyeltétek, hogy ha a sűrű hóeséstől vagy a ködtől az 
ember nem észleli a távolságot, akkor elvész a térérzékelése, és 
egyszerre szédülni, imbolyogni kezd, folytatta Füredi. Távlatok 
nélkül elbizonytalanodik az ember, mondta. Aki nem ismeri fejből 
az utat, az könnyen a szakadékban találhatja magát. 

Füredi József Mimihez beszélt, a szemébe nézett, de a tekintete 
gyakran tévedt az asszony mellére, észre sem vette, hogy beszéd 
közben modorosan formálta a száját, szívta a nyálát, mint mindig, 
ha szeretett volna előnyös képet mutatni magáról. Úgy tűnhetett, 
mintha erőfeszítést sem tenne, hogy legalább elterelésként másra 
is tekintsen, pedig egyszerűen csak annyira vonzotta az asszony 
látványa, hogy nem tudta levenni róla a szemét. Mimi 
kényelmetlenül fészkelődött, őt valójában nem zavarta, ha 
csodálják, hozzászokott, de a szemközt ülő Etelkát sajnálta, aki 
lesütötte a szemét, és szórakozottan babrált az evőeszközökkel, 


mintha nem látná, vagy nem akarná látni férje flörtölését. 

Ilyen havat, kérlek szépen, még sosem láttam, pedig lassan 
tizenöt éve megvan a villám, mondta Füredi. 

Meddig tarthat ez a vesztegzár?, kérdezte Mimi aggódva, mert 
értesíteni kellene a nörszöt, hogy nem érünk haza időben. A 
gyerekek is ki lesznek borulva. 

Az attól függ, mikor áll el a hóesés, mondta Füredi. Kinézett az 
ablakon. Bitangul szakad!, állapította meg. 

Nekem pedig tárgyalásaim lennének, fűzte hozzá Sárády. 

A síelésből nem lesz semmi, ahogy elnézem, mondta Mimi. 

Látod, Jóska, jobban jártunk volna, ha inkább az Északi-sarkra 
megyünk, ahogy kértem, panaszkodott Etelka. 

Mert ott kellemes meleg van, és legalább nincs hó, ugye?, 
mondta Sárády. Nevetett. 

Nem arról van szó, de láttunk egy hirdetést, hogy fűtött, 
üvegből készült iglukban lehet tölteni az éjszakát Lappföldön. 
Kandalló van benne, és ágyból lehet nézni az északi fényt. Ugye, 
Jóska? Etelka a férjére nézett. 

De most akkor Lappföldön vagy az  Északi-sarkon?, 
értetlenkedett Sárády István. 

Úgy mondták: az Északi-sarkon. A Télapó hol is él, Lappföldön 
vagy az Északi-sarkon?, kérdezte Etelka. 

Ezt most komolyan kérdezed? Hogy hol él a Télapó? Azt hittem, 
negyvenévnyi házasság után már semmi újjal nem tudsz meglepni, 
mondta a Füredi. 

Ami az Északi-sarkkörön túl van, például Lappföld, azt Északi- 
sarkvidéknek nevezik, az Északi-sark meg maga a pólus, 
magyarázta Sárády. 

De hogy a Télapó pontosan hol él, azt ugye te sem tudod, István, 
mondta Füredi József. A poént már Mimi felé fordulva sütötte el, és 
várta a hatást, de Mimiből nem sikerült mosolyt kicsiholni, mert az 


asszony Etelkát nézte. 

Tudod jól, Jóska, hogy csak arra gondoltam, mit szoktak 
mondani, hol él a Télapó, motyogta maga elé Etelka. Benedek nézte 
őket. 


Ezzel a lánnyal jól jársz, mondta Füredi apja annak idején a fiának. 
Az öreg művelt angyalföldi melós volt, szervezett munkás, sokat 
olvasott és rendszeresen látogatta a munkásakadémia előadásait, 
fiatalabb kollégái tiszteletből már negyvenéves korában öreg 
Füredinek hívták. Az öreg Füredi konok, szigorú elveket vallott, 
melyeknek szükség esetén széles tenyerével is hangsúlyt adott, ha 
úgy látta, a beszéde nem volt elég meggyőző. A szó elszáll, a pofon 
megmarad, mondogatta a latin bölcsesség helyzethez idomított 
változatát a fiának, ha többszöri figyelmeztetésre sem fogadott 
szót. A Váci úton, a Süllő utca sarkán, a Tizenháromház egyik 
gangra nyíló, szoba-konyhás munkáslakásában született, ahol 
később a fia is, s noha a hatvanas években a gyár fölajánlotta, hogy 
kiutalnak neki egy kétszobás lakótelepi lakást a Dagály utcában, ő 
ragaszkodott a 19. század végi bérkaszárnyához. Jóska édesanyja 
meghalt méhrákban, amikor a fiú négyéves volt, a férfi egyedül 
nevelte a gyereket, és tudta, anya nélkül a munkáskolóniában 
nagyobb biztonságban van a fia, mert ott az asszonyok egymás 
gyerekét is pesztrálták, Etelka anyja pedig különösen ügyelt a , kis 
árvára", ahogy a ház lakói Jóskát emlegették. A Hétházban, a 
Kilencházban, a Tizenháromházban akkoriban még figyeltek 
egymásra az emberek, a gyerekek csapatokba verődve játszottak 
az udvaron, mászókának használták a porolót, nyáron sikongatva, 
lavórból locsolták egymást, s ha valamelyik konyhából a nyitott 
ajtón át sütemény vagy frissen főzött lekvár illata szállt a gangra, 
természetesnek tartották, hogy megkínálják a szomszéd gyerekeket 
is. A hűvös lépcsőházban kamaszszerelmek szövődtek, Füredi 


József is ott csókolózott először Etelkával, miközben a kisebb 
gyerekek az öklüket a szájuk elé szorítva, kuncogva lesték őket a 
fal mögül, a lépcsőfordulóból. A férfiak a munka után a 
konyhában, lavórban lemosakodtak, aztán a gondosan felsepert 
udvaron atlétatrikóban, hokedlin ülve vitatták meg a gyár és a 
világ dolgait. Üvegből itták a meleg sört, körbekínálva az üveget 
azoknak is, akiknek már elfogyott, és komoly arccal szívták a 
körmükre égő lapos cigarettát, köpködték vagy ujjukkal piszkálták 
le a nyelvük hegyéről a ráragadt apró dohánymorzsákat. A 
lecsóillatú, meleg nyári estéken kékesen párologtak a fellocsolt 
keramitkockák az udvaron, a sötétben  fel-felizzott a 
cigarettaparázs, s felhevültek olykor a szavak is, de többnyire csak 
dörmögve, fojtva, nehogy fölébresszék a nyitott ablakok mögött 
alvó kicsiket és öregeket. A közös szegénység, a kilátástalanság, az 
egymásra utaltság elevenjükbe vágó  kötelékként hurkolta 
egymáshoz a munkáskolónia lakóit. Az öreg Füredi a szívén viselte, 
hogy Jóskának jó feleséget válasszon, hogy legalább egy anyáskodó 
asszony pótolja a gyerekkori hiányt, Etelka pedig tökéletesen 
alkalmasnak tűnt a feladatra; a lány apró koruktól fogva odafigyelt 
a kisfiúra, pátyolgatta. Amolyan odaadó mártírfeleség lesz belőle, 
aki férje minden igényét alázatosan kielégíti, de közben úgy tudja 
irányítani az urát, hogy az észre sem veszi, és nem sérül az 
önérzete, gondolta az öreg Füredi. Etelka anyja is ilyen asszony; 
Nézd meg az anyját, vedd el a lányát!, idézte a mondást a fiának. 
Füredi papa és Etelka apja kollégák voltak a gyárban, és úgy 
tartották, a fiatalokat a jóisten is egymásnak teremtette. Az öreg 
Füredi (akkor már valóban öreg volt) később azt is végignézte, 
ahogy az emberek apránként elmaradoztak a kultúrotthonból, 
hogy az új házfelügyelő és a vice rendszeresen a kapu alatt felejti a 
kiborult szemeteskukákat, hogy ritkábban söpri az udvart, hogy a 
szomszédos kocsma is piszkosabb lett, és az ajtaja előtt földön 


üldögélő részegek és hajléktalanok tanyáztak. Amikor felújították a 
kolóniát, összenyitottak több lakást, új lakók jöttek, a fiatalok 
elmentek, lassanként elmaradtak az esti beszélgetések az udvaron, 
az emberek bezárkóztak, csak a veszekedések elfojtott hangja és a 
tévékészülékek vibráló, kékes fénye szűrődött ki a kiégett 
villanykörtéktől sötétbe borult gangra. 


Mit mondjak, nem egészen így képzeltem az első estét, 
szabadkozott Füredi József a  vacsoraasztalnál. Tenyerével 
szórakozottan simogatta a damasztterítőt. Úgy terveztem, folytatta, 
elviszlek benneteket Zermattba, az Alpine Gourmet-ba, vagy Saas- 
Fee-be. A hegy tetején, a forgó étteremből pazar a kilátás, és 
mindkét helyen ehető a koszt, de ez a fÍránya hóvihar 
keresztülhúzta a számításom. Olvasom, hogy a lavinaveszély miatt 
már több ezer ember rekedt a környező városokban, mutatott a 
telefonjára, amit gondosan a tányérja mellé készített, mintha az is 
az étkészlet része volna, és sűrűn pislogott rá, ne mulasszon el 
egyetlen üzenetet vagy gazdasági jelentést sem. 

Sárády István nem tette ki az asztalra a telefonját. Néhány 
hónapja vett magának egy okosórát, ami jelzi a hívást, mutatja az 
üzeneteket, sőt a friss híreket is, hogy — ahogy mondta - végre ne 
kelljen a telefonját a vécén is a markában szorongatnia, de 
nehezen barátkozott meg vele, mert nem érezte a lelkét. Nem úgy, 
mint a holdfázist mutató Patek Philippe-nek, vagy kedvencének, az 
art deco Jaeger-LeCoultre-nak, amit a harmincas években a Brit- 
Indiákon szolgáló katonatisztek számára fejlesztettek ki, hogy az 
acél óratok elfordításával a lovaspólómeccs közben is védve legyen 
a szerkezet, mert a brit birodalom felbomlása és a nácizmus 
előretörése idején a fiatal tisztek jobban aggódtak az órájukért, 
mint a világ sorsáért. Ezek a szerkezetek a dizájn és a kézművesség 
csúcsteljesítményei, az idő megfoghatatlan fikciójának precíz 


tanúi, magyarázta Sárády István, ha az órák iránti rajongásáról 
kérdezték. Végül a lélek helyett a praktikum mellett döntött, és 
hétköznap az okosórát használta, a dc$ága márkákat pedig csupán 
akkor, ha megkívánta őket, vagy ha a vagyonával kívánt 
hivalkodni. A vacsorára sem vette fel a Patekját, tudta, nincs az a 
drága óra, amivel az órák hazájában élő Füredit el tudná 
kápráztatni. Noha a Lehmann Brothers banki befektetőjeként és a 
kartellperbe futott kamionipar részvényeseként Füredi az utóbbi 
időkben dollármilliókat veszített, még mindig akkora vagyona 
maradt, hogy Sárády már attól izgalomba jött, ha csak a szám 
végén sorakozó nullákra gondolt. Sárády István nemcsak 
kézfogásból, hanem órákból, öltözködésből és cipőkből is 
messzemenő következtetéseket tudott levonni. Füredi például a 
praktikus emberekre jellemző, drága, kissé trampli cipőt hordott, 
amit megszépítő módon ő kényelmesnek nevezett, az órája viszont 
egy letisztult, fekete számlapos, régi Schaffhausen volt, amiről 
István úgy vélte, inkább a kifinomult emberek viselik. Ezek az 
ellentmondások zavarták Sárády Istvánt. Elbizonytalanították. 
Pontosan tudta, hogy a luxusórák árában valójában a márka 
mítoszát és az általuk képviselt státuszt kell megfizetni, 
máskülönben miért kerülne a Jaeger hárommillióba, a Patek meg 
tízszer annyiba, miközben a drága masinák kevesebbet tudnak, 
mint az az okosóra, amit ezek árának a töredékéért vásárolt. Vajon 
miért élünk és halunk tárgyakért, spekulált néha. 

Azon tűnődött, amit még annak idején Szentágostony Páltól 
hallott, hogy hiedelmek és történetek tartják össze a közösségeket, 
s hogy képesek vagyunk ölni és halni olyan fikciókért, amik a 
természetben nem is léteznek, csak az ember találta ki őket 
magának, mint vallás, haza, szabadság, becsület. Istvánt különösen 
a technikák izgatták, hogy ezekkel a mesterséges fogalmakkal 
hogyan tudnak forradalmak, vallásháborúk, elnyomó rendszerek 


évezredek óta embertömegeket az orruknál fogva vezetni? 
Igyekezett megérteni, eltanulni és alkalmazni a módszereket. 
Tanulságos, hogy miközben az ember azzal hitegeti magát, hogy 
racionális lény, és imád hivalkodni a tudományos ismereteivel, 
valójában csupán egy befolyásolható, érzelmes állat, mondogatta 
Sárády, mikor erről beszélt. Aztán nevetve mindig hozzátette: Hála 
istennek, különben miből élnénk, nem igaz? Bár az utóbbi időkben 
már inkább üzletembernek tartotta magát; ingatlanokat, 
részvényeket vásárolt, pénzt fektetett hazai és külföldi alapokba, 
és több állami cég igazgatótanácsában segített megbízói számára 
jövedelmező döntéseket kiharcolni. 

Füredi kicsit nagyképűsködött, amikor az Alpine Gourmet-ra és 
a Saas-Fee-i Michelin-csillagos éttermekre lekicsinylőn azt mondta, 
hogy ott , ehető a koszt", gondolta Sárády István. Így fest, amikor 
valaki felkapaszkodik az uborkafára, és megszédül a magasságtól. 
Neki viszont nagy szerencséje volt, vélte, hogy Sárády nagymama 
annak idején belé verte az úri modort. Eni nagymama azt mondta: 
Ahogy elnézem a világot, mire felnősz, édesem, jó modorra nem 
lesz már szükség, kimegy a divatból, mint a harisnyakötő, de nem 
árt, ha megtanulod, legfeljebb majd beadod a múzeumba, ott meg 
gondosan beteszik egy vitrinbe, és úgy mutogatják: lám, így festett 
valamikor az illem, ilyen volt a jó ízlés, az udvariasságot pedig így 
kell elképzelni. A nyolcvanas évek közepén még valóban úgy tűnt, 
alig van értelme annak, ha valaki meg tudja különböztetni a 
halkést a desszertvillától, ha tudja, milyen italt milyen pohárból 
kell inni, ha ismeri a borokat, nyelveket beszél, stílusa van, és 
tudja, úriember nem öltözik az utolsó divat szerint, és melegben 
sem hord rövid ujjú inget, se bokafixet. Különösen nem 
szandálhoz. Aztán lám, később ezek az ismeretek is tekintélyt 
szereztek neki az urizáló fiatal politikusok és a hozzájuk dörgölőző 
újgazdagok között, akik idegenkedtek a magabiztos és gyakran 


lekezelő pesti polgárfiúktól, de vidéki srácként őt elfogadták. 
Megtanult úgy tanácsot adni, hogy az ne legyen sértő, hogy úgy 
érezhessék, ők jöttek rá a megoldásra, hagyta beszélni őket, 
beszélgetés közben pedig mélyen a szemükbe nézve figyelt és 
egyetértőn bólogatott, együtt köpködte velük a szotyolát a 
meccseken, és készségesen velük nevetett a vicceiken. 


Raszputyin, így hívják a háta mögött Sárádyt, mesélte Füredi József 
Ézsiás Benedeknek, amikor a magyarok megkeresték, és 
megbeszélte telefonon Sárády Istvánnal a találkozót. Füredi József 
az interneten, archívumokban és személyes csatornáin a 
munkatársaival utánanézetett, milyen információkat találnak a 
nyilvánosságot hisztérikusan kerülő, befolyásos tanácsadóról és 
üzletemberről, és nem lepődött meg, amikor a fotókat szemlélve 
látta, hogy a jólfésült, ápolt és elegáns szőke dandy egyáltalán nem 
emlékeztet II. Miklós cár misztikus tanácsadójára és gyógyítójára, 
az őrült kinézetű, hórihorgas, loboncos hajú és nagy szakállú 
szerzetesre, akiről a legendák azt tartották, hogy néha hetekig nem 
mosdott, fogai helyén fekete csonkok éktelenkedtek, büdös volt a 
lehelete, és egyáltalán: olyan szaga volt, mint egy kecskének. 
Füredi hipnotikus képességet, gyógyító erőt és káprázatos 
megérzéseket sem feltételezett Sárádyról, de az kétségtelen, 
gondolta, hogy különös érzéke lehet a tömegek ösztöneit, félelmeit 
megragadó politikai kommunikációhoz és a féknyúzokhoz, ahogy a 
politikai propaganda alattomos műfaját manapság nevezik. Sárády 
István ügyesen bánt a célzott rémhírekkel, amelyekre most nagy a 
kereslet a világban, és amelyeket - Raszputyin kedvenc 
szavajárását idézve, miszerint bűn nélkül nincs megtérés - 
tabuktól és erkölcsi fenntartásoktól mentesen terjesztett a 
médiában. Sárády után kutatva Füredi elmerült a Raszputyinról 
szóló történetekben, hogyan gyógyította meg a beteg, vérzékeny 


Alekszej cárevicset, hogyan jósolta meg, hogy le fog szakadni a 
csillár, és azt is, hogyan figyelmeztette a cárt, hogy ha Oroszország 
nem marad ki a világháborúból, a cári birodalom összeomlik. De 
Füredit különösen az őrült pap szexuális képességeiről szóló 
legendák ragadták meg. A szex lehet a közös pont a két befolyásos 
tanácsadó között, vélte félig komolyan, amikor a Sárádyról készült 
összeállításban olvasta, hogy a férfi felesége korábban 
pornószínésznő volt Hollandiában, és hogy ő maga is nagy 
pinabubus hírében állt. Füredinek egyébként is meggyőződése 
volt, hogy szoros a párhuzam a hatalom és a szex között, a hatalom 
jelképe: a királyi jogar is egy nagy, bunkós faszra emlékeztette; és 
Raszputyinról is azt regélték, hogy legendás méretekkel áldotta 
meg a természet, amit ráadásul szemölcsök és bibircsókok 
díszítettek, így okozva még nagyobb élvezetet a nőknek, már 
legalábbis azoknak, akik ilyen természetű örömökre vágytak. Az 
égő szemű szerzetes, olvasta Füredi, állítólag naponta rajongó nők 
tucatját szabadította meg a bűntől, ami Raszputyin értelmezésében 
azt jelentette, hogy italozás és szex közben agyba-főbe verte őket. 
Vélhetőleg a cárnéval és a többi főnemes asszonnyal, akikkel 
szintén összehozták a pletykák, kíméletesebben bánt, bár, ki tudja, 
gondolta Füredi; a szex és a hatalom héjanásza, a bántalmazó 
kapcsolatok természete mindig megfejthetetlen titok. Raszputyin 
utóélete is tartogatott tanulságos meglepetéseket, mert miután 
egyik szeretője, a biszexuális Juszupov herceg és főnemesi társai 
merényletben megölték... mellesleg az se ment könnyen, mert 
noha először ciános süteménnyel és borral traktálták, amiből 
állítólag egyetlen sütemény és néhány korty is halálos dózis 
lehetett volna, a szerzetes pedig megette az egész tál süteményt és 
jóízűen megitta hozzá a palack bort, mégse halt meg; kénytelenek 
voltak hátba lőni, de miután ez sem segített, a biztonság kedvéért 
fejbe is lőtték, aztán, amikor ez is hasztalannak bizonyult, még 


gyorsan agyonverték, de végül így is csak akkor pusztult el, amikor 
bedobták a jeges Névába, és megfulladt. Azután levágták a faszát. 
Ereklyének. A díszes ékszerdobozban őrzött relikviának szintén 
kalandos sors jutott, egy ideig rajongó asszonyok rejtegették és 
imádták titkos szeánszokon, majd az ereklye bejárta az 
aukciósházakat, míg végül szakszerű laboratóriumi vizsgálatnak 
vetették alá, és kiderült, hogy a hatalmas, rücskös izé valójában 
nem is Raszputyin fasza volt, hanem egy közönséges tengeri 
uborka; jól mutatva a hatalom és jelképeinek mulandóságát, s hogy 
a fake news műfaja egyáltalán nem új keletű jelenség, ahogy azt 
sokan állítják, hanem igazság sohasem létezett, legfeljebb néha azt 
hisszük valamiről, merengett Füredi József. 


Ne aggódjatok, azért így sem fogunk éhen halni, mondta Füredi, 
amikor Benedek és Erzsi zsúrkocsin betolták az ételt és az italt. 

Benedek kitűnően főz, én már két Michelin-csillagot adtam 
volna neki, ha rajtam múlik, mondta Füredi. 

Kár, hogy ezt sehol nem jegyzik, mondta a szakács. 

Ne panaszkodj, drága tanár úr, inkább vezessétek elő a menüt!, 
mondta Füredi. Nevetett. 

Tanár úr?, csodálkozott Sárády. Feltűnt neki, hogy Ézsiás 
Benedek Jóskának szólítja Füredit, Etelkának az asszonyt, Erzsi is 
így tesz, tegeződnek és nyugodtan ugratják egymást, mintha nem is 
alá-fölérendeltségi, hanem baráti viszony lenne köztük. Istvánnak 
szokatlan volt ez, mert újgazdag ismerősei olyan mereven tartották 
az úr-cseléd viszonyt, mint ahogy a harmincas években volt 
szokás, s ahogy egykori cseléd nagyszüleiktől hallották, hogyan 
viselkedtek velük az urak. A cseléddel nem szabad bratyizni, 
mondogatták, mert a fejedre nő! Az egyenlősdi előbb-utóbb 
viszályt szül, ezért aztán az alkalmazottal meg kell tartani a kellő 
távolságot, mint a gyerekkel, hiszen neki is az a jó, ha tudja a 


helyét, mondták. 


Jóska jó eszű, jó kedélyű fiú volt a gimnáziumban, nem véletlenül 
volt Ézsiás Benedek egyik kedvenc tanítványa. És a fiú elég 
simulékony is volt ahhoz, hogy kiemelt munkáskáder legyen, 
gondolta már annak idején Benedek. Füredi József a 
Szovjetunióban, fizikusként végezte az egyetemet, 
kutatóintézetekben dolgozott, és a pártközpontból is gyakran 
kértek tőle szakmai tanácsot, mert tudták, jó kapcsolatokat ápol 
szovjet, német, francia kutatókkal és nyugati iparvállalatokkal. "39- 
ben, a privatizáció idején az elvtársai átjátszottak neki (ők úgy 
mondták: a gondjaira bíztak) egy gyárat és fél tucat értékes 
ingatlant, hogy ha elveszítenék a választásokat, ami aztán be is 
következett, később abból támogassa az utódpártot. Ézsiás 
Benedek meglepetésére a beözönlő multik megint csak Füredi 
Jóskát karolták fel: rájöttek, sokkal jobban járnak a volt 
kommunista középkáderekkel, akik kezében ott voltak az 
információk, a hazai és az orosz kapcsolatok, mint a lánglelkű 
demokratikus ellenzékkel, akiknek a jó svádájukon és az 
önérzetükön kívül nem sok előnyét látták, vagy a népiesekkel, akik 
naphosszat népben és nemzetben gondolkodtak ugyan, de idegen 
nyelvben kevésbé. Néhány évvel később Füredi József már 
testőrökkel járt. Az öreg Füredi értetlenül nézte, mi vonzza fiát a 
vagyonhoz. Apám mindig azt kérdezte: , Hány tányér pörköltet tud 
megenni egy nap egy ember? Mire jó az a sok pénz?", mesélte 
később Füredi Benedeknek. Hiába magyarázta Füredi az apjának, 
hogy a vagyon: hatalom, a hatalom pedig vagyon. Az öreg csak 
legyintett: mindkettő csapda, mondta. A hatalom nemcsak azt 
keríti hatalmába, akit elnyom, hanem azt is, aki hajszolja, mert 
előbb-utóbb rettegni kezd és mindenkit elpusztít maga körül. Így 
járt Sztálin, így járt Hitler, Rákosi, és így járt Pártos elvtárs is, a 


gyárigazgatónk. Igen, pontosan így járt ő is, mondta az öreg Füredi 
elgondolkodva. Nagyon utáltuk a Pártost, tette hozzá. A pénz meg 
hiába ígér szabadságot, folytatta, legfeljebb a szerzés, a birtoklás 
szabadságát adja meg, az meg nem szabadság, hanem függőség; 
mert minél több van, annál több kell, mondta. Füredi József 
megmosolyogta az apját, aztán átforgatta a vagyonát svájci 
frankba, és Zürichben telepedett le. Sikeres befektető lett, szívesen 
segített a magyar politikusoknak is svájci bankokban elhelyezni 
azt a pénzt, aminek az eredetével nem szívesen dicsekedtek, és 
amiről az eszük azt súgta, nyugodtabban fial az alpesi országban, 
mint a hazai bankokban. Jóska nem is firtatta soha a pénzek 
eredetét, többnyire talált gyümölcsöző befektetéseket, és a 
nagyvonalúságát dicsérte, hogy a tevékenységét pártsemlegesen 
végezte; így aztán valamennyi politikai erővel kiegyensúlyozott 
kapcsolatot ápolt, úgy is mondhatnánk: a pénzen keresztül 
megteremtette azt a konszenzusos nemzeti egységet, amelyről 
sokan csak ábrándoztak, gondolta Ézsiás Benedek. 


Benedek és Erzsi tálalta a gesztenyelevest, utána gombával töltött 
padlizsán, majd rozmaringgal sült báránycomb következett, 
prebranaccal, mellé gibanica, desszertnek pedig koljivo. 

Aki vegetáriánus, mint Etelka, és nem eszik bárányt, az 
nyugodtan ehet prebranacot, mondta Erzsi, gyöngybabból készült, 
fűszerekkel sütve, paprikásan. 

A gibanicában sincs hús, mondta Benedek, miközben 
körbekínálta a kenyeres kosarat. Sárády a szélső kenyeret próbálta 
kiemelni, de a kenyér nem mozdult. Kicsit huzakodtak Benedekkel, 
rángatták a kosarat, István akkor látta csak, hogy a férfi a 
hüvelykujjával diszkréten a kosár széléhez szorította a szélső 
kenyeret, hogy István könnyebben hozzáférjen a többihez. A szélső 
szikkadt!, súgta Benedek. Sárády István elvörösödött. Persze, ő is 


tudta, hogy jobb helyeken így szokás, milyen kínos, hogy 
figyelmeztetni kellett rá, mint egy vidéki tahót. Percekig égett az 
arca. 

Benedek pálinkát töltött, jóféle ágyas szilva volt. Sárády 
Istvánnak úgy tűnt, mintha a férfi Mimivel most kissé zavartan 
viselkedett volna. Mintha remegett volna a keze, amikor töltötte 
neki az italt. Vagy rájött, vagy Füredi megsúgta, honnan ismerheti 
az asszonyt, és bizonyára alig várja, hogy rámehessen egy-két 
pornóoldalra, fölelevenítse az emlékeit; nem tudja, hogyan 
viselkedjen az egykori neves pornósztárral, gondolta Sárády. Az 
emberek, mikor felismerik Mimit, vagy lekezelőn bizalmaskodni 
kezdenek vele, némelyek kimondottan pofátlanok és tolakodók 
lesznek, vagy túlzottan udvariassá válnak, hogy mutassák, milyen 
felvilágosultak. Az emberek általában nem így képzelik a 
pornósztárokat; Mimi kifinomult nő, visszafogottan viselkedik, 
választékosan öltözik, nagyszerű családanya, és ráadásul az ő 
felesége, gondolta István. Ha ő is ott van a társaságban, az 
különösen elbizonytalanítja az embereket, hogyan viszonyuljanak 
az asszonyhoz. 

Füredi magasra emelte a pálinkáspoharát. Istenisten! Ezt lökjük 
le fertőtlenítőnek, hátha Benedek megmérgezett bennünket, 
mondta. 

Nem az első nap szoktuk, szűrte oda a bajusza alatt Benedek. 

Azt hallottam, István, te értesz a borokhoz, mondta Füredi. Mit 
ajánlanál ehhez a menühöz?, kérdezte. Valójában nem a válaszra 
volt kíváncsi, inkább méricskélte Sárádyt, hogyan reagál a 
leckéztetésre. Mint ahogy a bokszolók az első menet elején 
összemérik a karjaik hosszát, és megfigyelik, hogy védekezés 
közben hol hagy szabad felületet az ellenfél. 

Sárády nyelt egyet. Megfeszült az arca. Nyeli az indulatait, 
gondolta Füredi. Valószínűleg burgundit innék hozzá, Pinot Noir-t, 


felelte Sárády. De, ha valaki inkább a fehéret kedveli, akkor egy 
könnyű, gyümölcsös Sauvignon Blanc is megteszi, mondta. 

Így van, helyeselt Füredi. Elégedetten nyugtázta, hogy 
magabiztos stílusával máris Sárády fölé kerekedett. Comte Georges 
de Vogüé pinot-ja dekantálva, a Sauvignon Blanc behűtve, a 
gibanicához pedig egy kitűnő Chablais, mondta Füredi. Én a 
francia borokra esküszöm. A provence-i rozét pedig, függetlenül 
attól, mit esztek, mindenkinek ajánlom, tette hozzá, ilyet még nem 
ittatok. 

Sárády azonnal észrevette, hogy besétált a csőbe. Füredi máris 
lenyomta, elfoglalta a kioktató szülői pozíciót. Szépíteni próbált, 
elkérte Benedektől az üveget, és elolvasta a címkét. Én speciel 
kóstoltam már, mondta István, miközben visszahelyezte a palackot 
az asztalra, valóban gyönyörű bor, igazi különlegesség, bólintott 
elismerően. Aztán elbizonytalanodott; azt hiszem, ezt kicsit 
túltoltam, tűnődött magában, én biztosan nem hinném el senkinek, 
hogy így köpi-vágja a francia pincéket és évjáratokat. De úgy látta, 
Füredinek a szeme se rebbent, vagy még ezt is kinézi belőlem, vagy 
bölcsebb, mint gondoltam, tanakodott magában. Benedekre nézett, 
vajon a férfi mit szólt a mutatványhoz; Benedek biztató mosollyal 
tekintett rá, mint aki azt mondja: Jól van, fiú, semmi gond, csak 
szerepelj bátran, ha jólesik! Rohadt megalázó ez a megengedő, 
felsőbbrendű nézés, bosszankodott magában Sárády, de én vagyok 
a barom, hogy elismerést váró tekintettel néztem rá, korholta 
magát. 

Füredi azt figyelte, mit szólnak Sárádyék a szokatlan 
vacsorához. Michelin-csillagos éttermek törzsvendégeiként nyilván 
kifinomultabb menüre számítottak egy svájci milliárdostól: 
homárra, beluga kaviárra, hatalmas tányéron  gyűszűnyi 
ízkavalkádra, ilyesmire, gondolta Füredi József. Látta, Miminek is 
fennakadt a szeme a szerb vacsora hallatán, gyanakodva turkálta a 


gibanicát, de aztán egyre lelkesebben falatozta a sajttal sült 
rétestésztát. 

Ez egész jó, mondta Mimi. 

Má mé ne lenne jó? Persze, hogy jó!, helyeselt a házigazda. 

Etelka, te mióta vagy vega?, kérdezte Mimi. 

Több mint húsz éve nem eszem húst. 

A jó emberek tudniillik vegetáriánusok, mondta Füredi 
gúnyosan. 

Hitler is az volt, vetette közbe Benedek, miközben Mimi válla 
fölött áthajolva a tálból ügyesen szervírozta az ételt. 

Sajnálom az állatokat, mondta Etelka. 

Pedig nem kell azokat sajnálni, ők is örülnek, hogy élvezetet 
okoznak az embernek, hahotázott Füredi. Közben jóízűen 
falatozott. 

Honnan tudod? Az állatok mondták neked?, kérdezte Etelka. 

Láttam a szemükben, vetette oda a férje. Félig tele volt a szája. 
De én ezt nem forszíroznám, fordult a többiekhez, mert Etelka 
mindjárt téríteni kezd! 

Nem akarok én senkit megtéríteni, mindenki gondoljon, amit a 
szíve diktál, végül is mindenki a maga útját járja, mondta Etelka. 
Én se szólok bele abba, ha más húst eszik, tudomásul veszem, 
törődjetek bele ti is, ha nekem más az ízlésem. De az a helyzet, 
hogy egyszer voltam disznóölésen, és a disznó szemében nem úgy 
láttam, hogy nagyon örült volna. A szegény állat úgy félt, hogy 
majd? megszakadt a szívem. Állítólag az állatok a vágóhídon is 
megérzik a vesztüket, és a rettegéstől méreg kerül a szervezetükbe, 
amit aztán az ember a hússal együtt szépen megeszik. 

Én figyelmeztettelek benneteket!, mondta Füredi. Most jön az, 
hogy a bocik meg sírnak, mert elisszuk előlük a tejet. 

Így van, akárhogy mosolyogsz ezen!, mondta Etelka. Jóska 
képtelen belenyugodni abba, hogy én nem kívánom a húst. Ez a 


vita évek óta zajlik közöttünk, és mindig talál rá alkalmat, hogy 
szóba hozza és froclizzon. De valóban olvastam, hogy a bocik egy 
hétig sírnak az anyjuk után, amikor elszakítják őket. És aki tudja, 
hogyan tenyésztik a baromfit a nagyüzemekben, mesterséges 
fénynél, hormonokkal kevert tápon, a világtól elzárva, szűk 
ketrecben összepréselve, úgy, hogy mozogni se tudnak... hát, 
csodálom, hogy vannak, akik ezek után még tudnak lelkifurdalás 
nélkül csirkét enni. 

Viszont az elzárt, steril körülmények között tenyésztett 
baromfik legalább nem kapnak madárinfluenzát. Különben a 
járványban pusztulnának el, mondta Sárády. Akkor már jobb, ha 
megesszük őket, nem igaz? 

Persze, az ő érdekükben, mondta Benedek. Mosolygott. A 
szabadság veszélyes, tette hozzá. A bárányt szervírozta. 

Sárády István értette a célzást, s közben arra gondolt, mióta 
beszél bele a pincér a vacsorai diskurzusba? Ez a nyekegő pasas 
úgy viselkedik, mintha a bolondok napján felcserélték volna a 
szerepeket, és valójában ő lenne az úr, ők meg Füredivel a 
cselédjei, gondolta, aztán mégis úgy döntött, belemegy a vitába. 

Igen, szerintem a szabadság korlátozása a tudatlan tömegek 
érdekében történik, mondta Sárády. A tömeg nem felnőtt, ezért úgy 
kell viselkedni vele, mint egy gyerekkel az iskolában. Dicsérni kell, 
azt kell mondani neki, hogy ő az A osztályba jár, tehát sokkal 
okosabb, mint a B-sek. El fogja hinni, mondta Sárády. Azt kell 
mondani neki, hogy a B-sek nagyképűek, lenézik az A-sokat, és el 
akarják lopni az osztálypénzt, de majd az igazgató bácsi rendet 
teremt. Aki jól viselkedik, piros pontot kap; nyer a személyére 
szabott pályázatokon. Öt piros pont egy osztályfőnöki dicséret; 
közpénzből vagyonhoz juthat. Az igazgatói dicséret mellé már 
magas hivatal is jár. De csak az ülhet a hivatalban, aki szófogadó. A 
renitenseket, önfejűeket kiküldjük az osztályból, és nem kapnak 


uzsonnát. Előbb-utóbb úgyis megunják, és elmennek az iskolából, 
mondta Sárády. Nevetett. Nem olyan bonyolult ez! Lassan fölismeri 
a világ Törökországtól Venezueláig, Oroszországtól Amerikáig, 
rájöttek már a lengyelek, a bolgárok, az olaszok, az osztrákok és a 
franciák, a kínaiak meg mindig is tudták. Az intelligenciamérések 
azt mutatják, hogy mindenhol a korlátozott felfogóképességűek 
vannak többségben, folytatta, és ha nem szabályoznánk a 
demokráciát, akkor a hordaszellemű, ostoba többségre bíznánk a 
döntést. Az emberek valamikor Istenhez fohászkodtak jókedvért, 
bőségért, oltalomért, most tőlünk, politikusoktól és 
üzletemberektől várják a boldogulásukat. A demokrácia csak 
korlátokkal működik, így volt ez az ókorban, így csinálják a 
modern nyugati államokban, de a kommunizmusban is így 
csináltátok, igaz-e, Jóska?, kérdezte Sárády István. 

Hát, én ezt ma már kicsit bonyolultabban látom innen, Svájcból, 
mosolygott Füredi, de ismerős a gondolatmenet. Meg aztán arra 
sincs garancia, hogy a korlátolt többség helyett végül nem egy 
korlátolt kisebbség kezébe kerül a hatalom, mert erre is volt már 
példa a világtörténelemben. 

Mit mondana Szentágostony Pál?, kérdezte Benedek. Istvánra 
nézett. 

Biztosan mást mondana, mint én, felelte Sárády István. De nem 
véletlenül söpörte el őt is a történelem. Mára kiderült, hogy a 
liberalizmus és az emberi szabadságjogok csupán lila értelmiségi 
fikciók voltak, mondta. 

Benedek válaszolni akart, de nem jöttek szájára a szavak. Én 
úgy emlékszem, tette hozzá gondolatban, hogy többek között a 
kiváltságok megszüntetése, az egyén, a magántulajdon és a 
véleményszabadság tisztelete, a jogegyenlőség, vagyis amit 
liberalizmusnak nevezünk, ezek az eszmék emelték ki az 
emberiséget a középkorból. Ő legalábbis még így tanította az 


iskolában. És amióta polgárság létezik, ezek az eszmék emberi 
igényekké váltak, aligha lehet őket rendeletileg betiltani, legfeljebb 
a polgársággal együtt, ahogy a kommunisták tették. Persze 
elképzelhető, hogy ezek az értékek mára elavultak, gondolta, az is 
lehet, hogy a szabadság nem természetes, veleszületett joga az 
embernek, és hogy a ráció nem olyan meghatározó, ahogy a 
felvilágosodás gondolkodói megálmodták, de mi jót találtak ki 
helyettük? 

Mi van helyettük?, kérdezte Benedek. 

Az emberek valójában falkavezérre áhítoznak, hogy legyen kire 
felnézni, legyen kit követni és legyen kinek a szavát lesni, mondta 
Sárády István. 

Ez lenne helyettük? Ez nem új találmány, több ezer éve létezik, 
töprengett Benedek. 

A világ legélhetőbb országai azért továbbra is a nyugati 
demokráciák, mondta Füredi. Vagy mi más okuk lenne a 
bevándorlóknak, hogy kezüket-lábukat törve ide meneküljenek, és 
ne a keleti diktatúrákba? 

Szerintem az anyagi javak vonzzák őket, felelte István. Meg a 
segélyek. De meglátjuk, meddig tart ez a virágzás ezekben a 
nyugati országokban, ha majd felzabálják őket a migránsok. 

Egy ideig még biztosan kihúzzuk, mert elég stabilan ott 
vagyunk a gazdaság és a tudomány élvonalában. Arról nem is 
szólva, hogy ti is itt rejtegetitek a pénzeteket, itt fektettek be, és ide 
külditek a gyerekeiteket egyetemre. Mégiscsak  bízhattok 
valamelyest a liberális demokráciákban, mondta Füredi József 
nevetve. 

Majd ha a migránsok bevezetik a saríát, majd akkor meglátjuk, 
mi lesz a jogegyenlőséggel meg a szabadságjogokkal, mondta 
Sárády István. 

Én azt hittem, hogy ezeket a marhaságokat csak propaganda 


céljából mondjátok, hogy az embereket ijesztgessétek. Te tényleg 
elhiszed ezt?, kérdezte Füredi. 

Ne legyen késő, amikor felébredtek!, mondta Sárády István. 
Indulatos volt a hangja, és megkeményedett az arca. 

Ezek azok az értelmetlen viták, ahol a felek sosem fogják 
meggyőzni egymást, mert ezek nem érvek, hanem meggyőződések, 
gondolta Benedek. Ha vannak is válságjelek Nyugat-Európában, a 
liberális eszmékre épülő demokráciánál akkor sem találtak ki még 
alkalmasabb rendszert a társadalmi konfliktusok megoldására. A 
többi berendezkedésnek mindig háború, forradalom, öldöklés, 
véres leszámolás és elhúzódó válság lett a vége, gondolta Benedek. 

Abban egyetértünk, hogy a demokráciát nem lehet exportálni, 
mondta Füredi József, a saját demokráciáját minden 
társadalomnak magának kell kihordania és felnevelnie, tette 
hozzá. 

Alkalmasint korlátok között, ketrecben, mint a csirkéket. Lám, 
csak visszajutottunk az eredeti témánkhoz!, mondta István 
nevetve. 

Erre a mondatra most miért volt szükség, István?, kérdezte 
Mimi, és Etelkára nézett. 

Jól van, na! Nem kellene ebből a húskérdésből ekkora ügyet 
csinálni, most tényleg csak vicceltem, mondta Sárády. Az 
emberiség több tízezer éve eszik húst, már akinek egyáltalán jut, 
mert a hús tápláló. És sok embernek sok hús kell, márpedig ilyen 
mennyiséget nem lehet kertben kapirgáló csirkékből meg réten 
legelésző marhákból előteremteni. Az emberek ezután is fognak 
húst enni, legfeljebb már nem olyan boldogan és jóízűen, mint 
régen, mert lassanként minden élvezeti  forrásunkba 
belerondítanak, hogy egészségtelen, hizlal, erkölcstelen vagy 
tisztességtelen. Én úgy döntöttem, mindent eszem, mindent iszom, 
füstölök, szeretkezek, és így érzem jól magam! Ha valaki magokat 


akar enni, mint a madarak, vagy zöldséget, mint a nyulak, hát 
legyen az ő baja. Váljék egészségére! 

Már régen nem a húsról van szó, mondta Mimi. 

Sárády megvonta a vállát és a tányérja fölé hajolt. Nem értette, 
mi történt a feleségével. Az utóbbi időben nagyon megváltozott, 
gondolta. Mintha folyton elégedetlen lenne vele. A bárány legalább 
ízletes, kívül aranybarnára, ropogósra sütve, aztán ahogy lágyan 
szétnyílt a barna bőr, előbújt a selymes, rózsaszín hús. Sárádynak 
a mavuritiusi lány széttárt combjai jutottak az eszébe, ahogy a 
tengerparton meztelenül ringatóztak a függőágyban, ő mosolyogva 
megnyálazta az ajkát, és lassan, a lány arcát figyelve, a két olajos 
comb közé hajolt. Rozmaring- és kakukkfűíze volt. A báránynak. 

Hallom, el kellett zárni Xerxészt, mondta Füredi Sárády István 
tekintetét keresve, de ő leszegett fejjel, a tányérjába merülve evett. 

Allergiás a macskákra, válaszolt a férje helyett Mimi. 

És milyen tünetei vannak? 

Én még nem láttam, mondta Mimi, de azt mesélte, hogy 
földagad az arca és fulladni kezd. Igaz?, fordult az asszony a 
férjéhez. Mondd el inkább te! 

Igen, ilyesmi, felelte Sárády. 

Húsz éve vagytok együtt, és még sosem volt rohamod?, nevetett 
Füredi. Lehet, hogy már nem is vagy allergiás. Kinőtted. Ki kellene 
próbálni! 

Inkább nem próbálnám ki. 

Mondd csak, István, nem kínoztál te gyerekkorodban 
macskákat?, kérdezte Füredi. 

Macskákat?, kérdezte Sárády ingerülten. 

Tanár úr, szerinted kínzott István macskákat? 

Benedek mosolygott. 

A kérdésre szétloccsant fejű kismacskák képe villant Sárády 
emlékezetébe, halomba dobálva hevertek a talicskán, és ő 


gyerekként borzongó élvezettel nézte, ahogy az újszülött 
macskákat a felnőttek husánggal agyonverték vagy vödörbe ölték. 
Reccsent a csukott szemű állatok feje, ahogy rásújtottak a 
bunkóval, fröccsent a vér, és amelyik vödörben végezte, az meg a 
mancsával csapkodva fuldokolt, próbálta kiemelni a fejét, hörögve 
nyelte a vizet, míg végül megadóan elsüllyedt. Egyik-másik 
percekig küzdött az életéért. Még csak az kéne, hogy 
elszaporodjanak és  fölzabáljanak minket, mondták a 
tövispusztaiak. 

Amikor Benedek idehozta a villába Xerxészt, ugyanezt kérdezte 
tőlem is: kínoztam-e macskákat, folytatta Füredi. És én is 
visszakérdeztem, hogy , Macskákat?". Benedek pedig azt felelte: 
Szóval, kínoztál! Hiszen, ha nem kínoztál volna, azonnal rávágtad 
volna, hogy dehogy kínoztam! Visszakérdeztél, mondta nekem 
akkor Benedek, időt akartál nyerni a válasz előtt, hogy átgondold, 
mit hazudj, mondta. És igaza volt. Te is visszakérdeztél, kedves 
István. Érted, ugye? 

István értette. Tövispusztán, a többi gyerekkel gyakran kötöztek 
konzervdobozt a macskák farkára, és egymás hátát csapkodva 
vihogtak, ahogy az állat a saját farkát kergetve igyekezett 
megszabadulni a  csörömpölő  fémtárgytól. Akasztottak is 
macskákat a szilvafára, az árokparton, kíváncsian figyelték, ahogy 
a haláltusájukban meg-megrándult az állatok teste, aztán egyre 
ritkábban rángatóztak, míg végül megmerevedtek és kifeszültek. 
Az árokpart mellett, a sárguló búzamezőt szegélyező poros úton, a 
kiszáradt kátyúkon lovas szekerek zötyögtek, a bajuszos, borostás 
arcú kocsisok átizzadt, sötétkék atlétatrikóban és kötényben ültek 
a bakon, s miközben a nyári hőségben a lustán vánszorgó lovakat 
ostorral nógatva elhaladtak mellettük, a fán rángatózó macskát és 
a viháncoló srácokat nézték. Mosolyogtak. Eszükbe jutott a saját 
gyerekkoruk. 


Ne szívd mellre, István, folytatta Füredi József, én is 
akasztottam macskákat gyerekkoromban. A halálra mindenki 
kíváncsi. A gyilkos ösztön pedig ott szunnyad az emberben. Akiben 
nincs gyilkos ösztön, az rendszerint nem is viszi sokra az életben. 
Nézz rá Benedekre! Ő nyilván sosem akasztott macskákat. No, nem 
is lett milliárdos. 

De jól élek. Svájcban, mondta Benedek. Nevetett. Arra gondolt, 
végső soron mégiscsak egy pompás villában él, medencével, 
gyönyörű kilátással a Matterhornra, olvas, zenét hallgat, síel, jókat 
eszik, iszik. Mi kell még? A gyilkos ösztöneikkel Füredi és Sárády 
sem él jobban, viszont tele vannak stresszel, s amíg lesz emberi 
arcuk, tele lesznek bűntudattal is. Ézsiás Benedek legalábbis így 
gondolta. 

Azt a furfangos mindenségit ennek az embernek!, hahotázott 
elismerőn Füredi. Ezt imádtam benned mindig, tanár úr! Benedek 
a tanárom volt a gimnáziumban, magyarázta Sárádyéknak. 

Tanára?, kérdezte Mimi meglepődve. Az hogy lehet? 

Hihetetlen, ugye, mert fiatalabbnak tűnik nálam, mondta 
Füredi. 

Harmadik gimnázium végén váratlanul megbetegedett a 
történelemtanárunk, aki egyben osztályfőnökünk is volt, mesélte 
Füredi, Benedek akkor fejezte be az egyetemet, és ő vette át az 
osztályt. Bendeknek olyan huzata volt, mintha friss levegő söpört 
volna végig egy dohos pincén. A hetvenes évek közepén Ézsiás 
tanár úrral beköltözött a szabad szellem az elbutult külvárosi 
iskolába. A fiúk közül hárman-négyen úgy lógtunk rajta, mint 
kissrácok a  bálványozott bátyjukon. Benedek alternatív 
koncertekre, kiállításokra, múzeumokba vitt bennünket, könyveket 
ajánlott, amiket aztán együtt megbeszéltünk. A proligyerekek 
ritkán síelnek, de Benedek megtanított minket sízni, mesélte 
Füredi, és vitt Donovalyba meg a Chopokra. Ő szerettette meg 


velem a havas hegyeket is. Talán ezért élek most Svájcban. Csak 
látnátok, hogy síel! Igazi frírájder, egyszer lement innen a hegyről 
egészen a völgyig a szűz hóban, majdnem akkora hó volt akkor is, 
mint most, mondta. 

A hegyek ördöge, mondta Benedek. Magára mutatott, mókásan 
grimaszolt és meghajolt. 

Nagyon helyes gyerek volt a Jóska, mesélte Erzsi. És jó kosztos. 
Ilyen vékony volt, mint a kisujjam, mutatta, de annyit tudott enni, 
amikor nálunk volt, hogy jó volt nézni. 

Benedek mosolygott és közben tálalta a koljivót. 

Már a Szabadság-hegyen laktak egy villában, emlékezett vissza 
Füredi, feladtak egy hirdetést; takarítót kerestek. Egyik kora este 
csöngettek, a küszöb előtt egy őszülő férfi és egy asszony állt. A 
hirdetésre jelentkeztünk, a takarító hirdetésre, mondta az asszony. 
Harminc éve nem találkoztak, nem ismerték meg egymást; 
Benedek közben megőszült és szakállt növesztett, Erzsi kitelt, 
Füredi József megemberesedett, bajusza és pocakja nőtt. Néhány 
pillanatig meglepődve nézték egymást, aztán Benedek zavartan 
lesütötte a szemét, úgy tűnt, mintha el akarna futni. Mondani akart 
valamit, de csak félszavak bugyborékoltak ki a száján. Szélütés, 
mondta Erzsi, és megsimogatta a férje karját. Füredi egyik lábáról 
a másikra állt, bámult egykori tanára arcába, mély lélegzetet vett, 
aztán tétován, esetlenül magához ölelte Benedeket. Etelka, szakadt 
ki belőle a kiáltás, gyere gyorsan, nézd már, kik vannak itt! Inkább 
nekem kellene nálatok naponta felsúrolnom a padlót, 
szabadkozott, annyival tartozom neked, tanár úr! Nem is tudom, 
mit mondjak! Füredi Józsefen még most, tizenöt év után is, amikor 
elmesélte a történetet, látszott a megrendülés. 

Ugyan már, Jóska, mondta Benedek. Ezt már megbeszéltük! 
Igaz, egy kicsit megalázó volt, de azért nem annyira, hogy érdemes 
lenne ennyiszer szóba hozni, tette hozzá gondolatban. Ők Erzsivel 


megszokták, hogy a tanári fizetés mellé mindig különmunkákat 
kellett vállalniuk, mert könyveket akartak vásárolni, színházba 
akartak járni, utazni és síelni szerettek volna a gyerekekkel. Kellett 
a pénz, a munka meg nem szégyen, gondolták. Mindent vállaltak: 
fordítást, korrepetálást, takarítást, főzést, hajnali újságkihordást. 

Az agyvérzés után Benedek már nem  taníthatott, 
rokkantnyugdíjas lett, mondta Erzsi, örültünk, hogy munkát adtál 
nekünk, Jóska. 

Akkoriban költöztek át Svájcba, akkor vette ezt a villát, mesélte 
Füredi, és felajánlotta Benedekéknek, viseljék gondját. Úgyis 
kerestek egy házaspárt erre a feladatra. 

Ők tehetnek róla, hogy ekkora pocakot növesztettem, ez itt 
mind az ő főztjük, mondta Füredi, két tenyerével megfogta a hasát 
és vidáman emelgette. 

Volt már pocakod, mondta Benedek akadozva. 

Igaz, ami igaz, szépen meghíztam a nép zsírján, ahogy az 
ötvenes években mondták. Valahogy így ábrázolták a plakátokon a 
tőkéseket, kövéren, szivarral a szájukban, ahogy én most kinézek. 
Csak az ölemből hiányzik a szőke nagymellű csinibaba, mert az 
elrettentő plakátokon az is volt. Olyan hegyes volt a csöcse, hogy 
majd" kiszúrta a ruháját. Csoda, ha mindenki tőkés akart lenni?, 
hahotázott Füredi. Na, hogy ízlik a koljivo?, fordult aztán 
Sárádyhoz, aki kiskanállal falatozta a főtt búzát, tejszínhabbal, 
dióval, fahéjjal és mandulával. 

Felturbózott bébipapi. De nem rossz, mondta István. 

Tényleg arra emlékeztet, bólogatott Mimi. 

Remélem, holnap tejbegríz lesz, kakaóval a tetején, mondta 
Sárády István. Azt is szeretem. 

Holnapra ázsiait tervezett Benedek, de beválthatjuk a 
tejbegrízre. Abban garantáltan nincs hús, mosolygott Füredi József 
cinkosan Mimire. A kávét, a konyakot és a szivart az uraknak 


Benedek a szalonban  szervírozza, folytatta teátrális 
ünnepélyességgel, kicsit tárgyalunk, de a hölgyeket is szívesen 
látjuk, nagyszerű házi likőrjeink vannak. 

Mimi félrevonult telefonálni a gyerekeinek; hosszasan mesélt a 
telefonban, ha elutaztak, mindig így mondta az esti meséket, Etelka 
a másik fotelban olvasott, a férfiak pedig a kandalló elé ültek. 

Azért ajánlottam, hogy itt találkozzunk, kezdte Füredi József a 
nagy füles fotelban terpeszkedve, vaskos combjait széjjelvetve, 
mert az utóbbi időben túlságosan népszerű lett ez a téma, és 
képtelen vagyok a fél tucat titkosszolgálat kíváncsiságát kielégíteni. 
Ez a villa biztonságos. Nem véletlenül építette ide az orosz 
üzletember, vagy hogy is nevezzem, akitől vettem. Nagyon 
árulkodó lenne, ha idegenek ide merészkednének, vagy idefele az 
úton bárkit követnének, mert a környéken nincs más lakóépület. 
Mielőtt belemelegednénk a témába, érdekel, hogy lett az enyém a 
villa? 

Hát persze!, mondta Sárády készségesen. 

Sárádyt egyáltalán nem érdekelte a villa története, szíve szerint 
azonnal rátért volna a témára, mert nagyon furdalta az oldalát a 
kíváncsiság, és otthonról is sürgették imélen, hogy hol tart a 
tárgyalás. 

Füredi a tenyerével melengette, dajkálta a konyakot a hasas 
kristálypohárban, szagolgatta, nézte, ahogy a testes, olajos, 
aranyszínű folyadék lassan csurgott lefelé a pohár falán. 

Egy szivar?, kérdezte, felemelte az asztalról az üvegfedeles 
asztali humidort, felnyitotta és odakínálta Sárády Istvánnak. A 
Montecristo torpedók csúcsformában vannak, de a Romeo y 
Julietákat is tudom ajánlani, mondta Füredi József. 

Szivarvágó is van?, kérdezte Sárády. 

Füredi benyúlt a zsebébe, és bársonytokból elővett egy díszes 
szivarvágót. 


Férfiember két dolgot mindig készenlétben tart: a szivarvágóját 
és a faszát. De legalább a szivarvágóját. Nevetett. Kubában 
tanultam, hogy ha a szivar végét kávéba vagy rumba mártogatják, 
és azon keresztül szívják, akkor átveszi a rum vagy a kávé ízét is. 
Bár van, aki szerint ez barbárság. Konyakkal se rossz, de van 
kitűnő guatemalai Zacapa rumom is, ha jót akarsz inni! 
Cukornádmézből párolták, mondta. 

Megkóstolnám, de akkor ezzel a konyakkal mit csináljak?, 
kérdezte István, és magasra emelte a kezében lévő poharat. 
Tanácstalanság volt az arcán. 

Tedd le, majd én megiszom!, mondta Füredi nevetve. Csak nem 
hagyjuk kárba veszni! 

Ki akar készíteni a szemét, húzza az időt, gondolta Sárády. 
Elterelő pszichológiai hadművelet, vagy mi a lófasz? Ez a fazon 
tényleg ilyen laza, vagy csak a tárgyalási stratégiájának része, hogy 
kibillent az egyensúlyomból?, spekulált. 

Na, kérlek szépen, folytatta Füredi, és két tenyerével a combjára 
csapott, a villa története egyébként kapcsolódik a témánkhoz is, 
mondta. Az ukrán barátját, akitől a felfedezés származik, 
Dubnából, az egyesített atomkutató intézetből ismerte, mesélte 
Füredi. Egy ösztöndíjjal járt ott, még az egyetem után, és azóta is 
tart a barátság. Aztán a barátja átkerült Szverdlovszkba, a 
hadiipari központba, ma Jekatyerinburgnak hívják, ahol az egyik 
legtehetségesebb kutató lett. Tudod, ott volt a botrány a hetvenes 
évek végén, amikor egy baleset során kiderült, hogy a nemzetközi 
egyezmények ellenére a szovjetek tovább gyártották az anthraxot 
meg a többi vegyi- és biológiai fegyvert, magyarázta Füredi. 
Jekatyerinburg nemcsak hadiipari, hanem bánya- és drágakőipari 
központ is volt, és a Szovjetunió felbomlása után a városból igazi, 
"30-as évekbeli Chicago lett, maffiákkal, gengszterháborúkkal, 
mesélte. A gengszterfőnököknek olyan vagyonuk volt, hogy amikor 


lelőtték őket, a Lenin múmiáját gondozó tudósokkal 
balzsamoztatták be a testüket, és olyan pompával temették el őket, 
mint a királyokat. Amikor Füredi József Zürichbe költözött, egy 
házat akart bérelni néhány hétre a hegyekben, és az ukrán barátja 
hozta össze az egyik jekatyerinburgi gengszterfőnökkel, aki kiadta 
ezt a villát. Elképesztő pasas volt, mesélte Füredi, barázdált arcú, 
marcona férfi, afganisztáni veterán, semmi érzelem, hozzászokott, 
hogy rezzenéstelen arccal öljön. Egyetlen gyengéje volt: a halak. A 
házban hatalmas tengeri akvárium volt sárga, kék és zöld, 
neonfényű és vibráló, vitorlás és tarajos, vad és mókás képű 
halakkal, a kertben pedig egy kis betonmedencében aranyhalak 
úszkáltak, mesélte. A pasas alig kért valamit a házbérlésért, csak 
azt kötötte ki, Fürediék vigyázzanak a halaira, mint a szemük 
fényére. Úgy tűnt, tulajdonképpen halőrnek vett fel bennünket, 
mondta Füredi nevetve. Meleg késő ősz volt, még javában sütött a 
nap, Fürediék elutaztak néhány napra, előtte gondosan megetették 
a halakat, de amíg odavoltak, hirtelen jött a hideg, és mire 
visszaértek, az alacsony vizű, aprócska kerti medence befagyott, és 
az alján ottmaradtak az aranyhalak jéggé dermedve. El tudod 
képzelni a fagyott halak jeges pillantását?, kérdezte Füredi, a 
miskolci kocsonyából így bámulhatott ki a béka, mondta. Eléggé 
betojtunk Etelkával, képzelheted, tanácstalanok voltunk, folytatta. 
Végül Füredi úgy döntött, jégcsákánnyal kivágja a bizonyítékokat, 
és gyorsan elugrik valamelyik nagyvárosba új halakat venni. Csak 
lehet valahol aranyhalat kapni Zürichben vagy Milánóban, 
gondolta, és a maffiózó talán nem ismeri fel a halakat a pofájukról. 
Ő biztosan nem ismerne fel egy halat a pofájáról, gondolta Füredi. 
Már indult az autóhoz, amikor váratlanul megérkezett a 
főgengszter. Csikorogva fékezett a Hummer, kipattant belőle a 
pasas, bevágta a kocsi ajtaját, és mosolyogva, hatalmas léptekkel 
elindult Füredi felé. Ő remegő lábbal állt, mesélte, azon 


gondolkozott, hogyan dumálja ki magát, miközben mellette tágra 
meredt szemmel, jégtömbbe fagyva hevertek a halak, és ott 
éktelenkedtek a kivágott lyukak is a kis medencében. Amikor a 
pasas meglátta a jégbe fagyott halakat, mesélte Füredi, olyan 
döbbenten nézett, mint aki nem akar hinni a szemének, mint 
akinek a borzalomtól szintén megfagyott az arca. Levegő után 
kapkodott, aztán hirtelen artikulálatlan üvöltésben tört ki, 
előkapta a pisztolyát és Füredire szegezte. Füredi behunyta a 
szemét, várta a lövést, de a fegyver nem dördült el. Amikor néhány 
másodperc várakozás után ismét kinyitotta a szemét, látta, hogy a 
pasas ugyanúgy áll, mint korábban: mozdulatlanul. A sokktól 
lebénult. Úgy ütötte meg a guta, állva, pisztollyal a kezében. Úgy 
szorította a fegyvert, hogy Füredi alig tudta kicsavarni a hulla 
kezéből. Amikor Jekatyerinburgban, a temetésen Füredi József a 
nyitott koporsóban nézte a gengszterfőnök bebalzsamozott 
holttestét, ahogy elegáns, sötét öltönyében a virágok között feküdt 
fehér arccal, akkor is a kezét szuggerálta, nincs-e mégis benne a 
pisztoly. Aztán a temetés után a családtól megvette a villát. 

Elképesztő történet!, mondta Sárády. 

Benedek kitöltötte Istvánnak a rumot, és kis ezüsttálcán elé 
kínálta. 

Na, térjünk rá a témánkra, folytatta a házigazda. Azért 
gondoltam, hogy itt találkozzunk, mintha csak síelni jöttetek volna 
hozzám, vendégségbe, mert ez kevésbé feltűnő, mintha Zürichben 
találkoztunk volna, ahol engem is figyelnek, mondta. És én is jobb 
szeretek a saját villámban tárgyalni, ahol tudom, mi van a falban, 
ugyebár. 

Persze, értem, mondta Sárády. Beharapta a szája szélét. 

Mit tudsz magáról a találmányról?, kérdezte Füredi. 

Azt mondták: az évszázad üzlete. 

Ezt mondták? Ennyit értettek belőle? 


Jó, azt is mondták, hogy valami elképesztő ukrán találmány, 
amire a fél világnak fáj a foga, mondta Sárády, és jelentőségteljesen 
Benedekre, aztán kérdőn Füredire nézett. 

Nyugodtan beszélhetsz Benedek előtt, vele már megvitattunk 
mindent, mondta Füredi. Benedek a belső bizalmasom, úgy is 
mondhatnám: a lelkiismeretem. Tudod, én már régen 
elveszítettem a lelkiismeretemet, és most Benedekét bérlem. Jól 
megfizetek érte, persze. Ha szeretnéd, amíg itt vagy, 
kölcsönadhatom neked is Benedek lelkiismeretét. Próbáld ki! 
Igazán érdekes élmény. Mit szólsz hozzá, tanár úr? Te is úgy látod, 
hogy Istvánnál is elkelne egy kis lelkiismeret?, kérdezte 
Benedekhez fordulva. 

A múltja a lelkiismerete, mondta Benedek. A fiatalkor, mint a 
zombi a sírból, előjön az eltemetett múltból és visszaránt, gondolta 
Benedek. Azt képzeled, te döntesz, pedig valójában a múltad dönt 
helyetted, a bőröd alatt apránként lerakódott értékrend. És ha 
megtagadod, magadat árulod el, bűntudatban élsz, vagy meg kell 
ölnöd a lelkiismeretedet, vélte Benedek. Húha, mit össze nem 
bölcselkedek itt, úgy tűnik, ha az ember megöregszik, rögtön 
prófétának képzeli magát, tette hozzá gondolatban. 

Sárády fészkelődött a széken. Ezek őrültek! Már a halottlátó 
macskanőnél és a  télapólátó — vegetáriánus asszonynál 
gyanakodhatott volna, gondolta. Az is zavarta, hogy Füredivel 
szinte egymás mellett ültek a kandalló előtt a nagy füles 
fotelokban. Ez nem tárgyalási helyzet, hanem együttműködési 
pozíció, gondolta Sárády István, felidézve a kommunikációs 
ismereteit. A tréningek során ő is mindig úgy tanította, hogy 
tárgyalásnál a felek szemben ülnek egymással, mert úgy lehet 
korrekt módon tárgyalni, az ember azt érzi természetesnek ebben 
a helyzetben. Igyekezett Füredivel szembefordulni, és közben a 
kitekeredett nyakát masszírozta. 


Füredi mosolyogva szemlélte a kínlódását. Lám, a nagy 
tárgyaló, a kommunikációs guru milyen zavarban van, ha a dolgok 
nem úgy történnek, ahogy a tankönyvekből bemagolta, gondolta. 

A lényeg a lényeg, mondta Füredi József, hogy ez az energia 
előállításának egy olyan módja, kérlek szépen, amivel jó ideje 
kísérleteznek már a világban, de amire az őrült zseni barátom 
atomfizikusként a hadikutatásai során talált egy izgalmas 
megoldást. És volt annyi esze, hogy nem számolt be róla senkinek. 
Mire emlékszel a fizika- és a kémiaórákból? Mennyire mehetek 
bele a témába?, kérdezte. 

Hát, nem tudom, kezdd el, aztán majd meglátjuk, mit értek 
belőle, felelte Sárády. Ha sikerül megegyeznünk, a részletekről 
úgyis szakemberekkel tárgyalsz majd. Én egyelőre csak 
puhatolózok. 

Megpróbálom leegyszerűsíteni. A ma üzemelő atomreaktorok 
maghasadáson alapulnak, aminek sok hátránya van. Sokkal 
biztonságosabb, hatékonyabb és környezetkímélőbb lenne a 
magfúzión alapuló energiatermelés. Nem tudom, emlékszel-e az 
iskolai tanulmányaidból, hogy a nukleáris fizikában magfúzióról 
akkor beszélünk, ha két atommag egyesülve egy újat hoz létre, 
miközben energia szabadul fel. Eddig megvan? 

Dereng valami, bólogatott Sárády. 

Azt már, ugye, közel száz éve fölfedezték, hogy ez a forrása a 
csillagokban keletkező energiának is, például a mi jó öreg Napunk 
úgy termel energiát, hogy hidrogénatomok fúziójából héliumot 
alkot, miközben energia szabadul fel. Régóta folynak kísérletek a 
világban, hogy miként lehetne ezt a mintát a Földön is utánozni, 
hiszen nem ismerünk ennél nagyszerűbb energiaforrást, ráadásul 
nem szennyezi a környezetet, nincs üvegházhatás. Komoly 
eredmények születtek a hidrogénizotópok fúziójával, ez történik a 
Napban, és a kutatóintézetek általában ezt a nyomvonalat követik, 


magyarázta Füredi. 

Körülbelül értem, mondta István. 

A bökkenő azonban az, hogy a Napban 15 millió fokon megy 
végbe a fúzió, ami az izotópoknál plazmaállapotot hoz létre, ezt 
kell a Földön reprodukálni. Összehasonlításképpen: a vas és az acél 
1500 Celsius fok körül olvad. De ezt a problémát is megoldották 
már; a reaktoroknak dupla faluk van, a belső gyakorlatilag egy 
mágneses tér, ez tartja meg a forró plazmát, és ez védi a reaktor 
külső falát a megolvadástól. 

Fantasztikus, mondta István. 

Na, várjál csak, most jön a lényeg: Kolja egy olyan eljárást 
dolgozott ki, hogy vékony deuterált polietilén szálakat lézerrel 
bombázott, a szálak közti kisüléstől létrejött a magfúzió és a 
plazmaállapot, és 500-szor nagyobb energia szabadult fel, mint a 
többi eljárásnál. Ráadásul azt is kidolgozta, hogyan lehet ezt 
felnagyítani. Na, de a legviccesebb, ahogy az anyagot a határon 
átcsempészte, mesélte Füredi, mert a lézerspecifikációt kódolva, 
egy ismeretlen címről simán felküldte a felhőbe, úgyhogy, ha 
sikerülne feltörni, akkor se igazodnának el a számításokban. 

És hogy csempészte ki?, kérdezte izgatottan Sárády. 

Valaki otthon felnyomhatta, hogy készül valamire, mesélte 
Füredi, mert a határon alaposan átvizsgálták, de Kolja számított rá, 
és csak egy kézitáskát vitt magával, két váltás ruhával, 
tisztálkodóeszközökkel, néhány személyes tárggyal, mintha csupán 
két-három napra utazna Svájcba. Hiába kutatták át, nem találtak 
nála semmit. Ő várta Zürichben a reptéren, mesélte Füredi; Kolja 
mosolyogva jött a táskáját lóbálva a kezében. Hol az anyag?, 
kérdezte Füredi súgva. Itt van nálam, mosolygott a tudós. A 
táskádban hoztad?, kérdezte Füredi elképedve. Nem, csóválta a 
fejét titokzatosan Kolja. Akkor hol? Találd ki, felelte széles 
mosollyal az ukrán tudós. Füredi képtelen volt rájönni. Ismersz, 


milyen hiú vagyok, mondta akkor Kolja derűsen, pepi nélkül én ki 
sem mozdulok otthonról. Kiderült, hogy ez a gazember csináltatott 
magának a deuterált szálakból egy pepit a kopaszodó feje búbjára, 
és a fején vidáman kihozta a titkos mintát, mesélte Füredi. Nagyot 
nevetett, mintha ő is most hallotta volna először a történetet. 

Ez tiszta krimi, mondta Sárády elképedve. Azt hiszem, fogok 
tudni titkot tartani, mert igazából csak ezt a parókás történetet 
értettem, amit a tudományos háttérről mondtál, azt, ha 
megkínoznának, se lennék képes elismételni. Annyi mindenesetre 
világos belőle, hogy ez a találmány kiválthatja a jelenlegi 
energiaforrásokat, a kőolajat, a földgázt, a szenet és a 
hagyományos atomerőműveket. Bődületes pénz lehet benne, és 
stratégiai jelentőségű. Már értem, miért repültek rá a 
titkosszolgálatok is, mondta. 

Még nem érted!, mondta Füredi. 

De hol van most a barátod? 

Kolja most valamelyik óceán partján pihen, heverészik a fehér 
homokban, bámulja a bikinis nőket, koktélokat iszik a pálmafák 
alatt, és várja, mi lesz a találmányával. Otthon zárolták a vagyonát 
és a bankszámláit, de szerencsére volt egy kedves, régi, tehetős 
barátja, aki boldogan támogatja, így nem kell aggódnia, hogy 
esetleg rossz emberek elrabolják és megzsarolják. 

Őszinte leszek: azzal a megbízatással érkeztem ide, hogy 
hazafiúi érzéseidre hivatkozva vegyelek rá, segíts abban, hogy a 
találmányt mi, magyarok hasznosíthassuk. Szerinted van erre 
esély?, kérdezte Sárády István. 

A találmánynak az lesz a sorsa, amit Kolja jóváhagy. Most 
maradjunk annyiban, találjátok ki, mit kezdenétek vele, mondta 
Füredi. 

Mennyibe kerül?, kérdezte Sárády. 

Mennyibe kerül, mennyibe kerül... Egyért vesszük, kettőért 


adjuk, mint a kufárok, mi? Ez ennél kicsit nagyobb horderejű 
történet. 

Végül is minden üzlet. Mindennek van ára. A világ a pénz körül 
forog, mondta Sárády. 

Inkább a nyersanyagok, főként az olaj körül forog a világ, 
gondolta Ézsiás Benedek, ahogy a két üzletembert hallgatta. 
Évszázadok óta a nyersanyagokért és a piacokért háborúztak a 
nagyhatalmak. Erről szólt a gyarmatosítás, a két világháború, a 
közel-keleti válság. A vallási és ideológiai magyarázatok, amiket 
azóta is fennen hangoztatnak, régen is, ma is inkább csak arra 
szolgáltak, hogy a tömegek érzelmeire lehessen hatni. Amióta Kolja 
találmányáról hallott, Ézsiás Benedek utánaolvasott, és arra jutott, 
hogy jelenleg a világ energiaellátásának több mint nyolcvan 
százaléka szén, kőolaj és földgáz. Ez határozza meg a világpolitikát. 
De növekszik a szél-, a nap- és a vízienergia aránya, és úgy tűnik, 
harminc év múlva ezek az úgynevezett megújuló energiák adják 
majd a Föld energiaforrásainak felét. Ha elterjed a magfúziós 
megoldás, különösen Kolja találmánya, gondolta Benedek, ki tudja, 
hogyan gyorsulhat fel ez a folyamat, milyen hatással lesz ez a 
világpolitikára. Minden megváltozik, minden másról szól már ma 
is, mint amiről a politikusok papolnak, és amitől az emberek 
szoronganak, vélte Ézsiás Benedek. Szétfeszítette a tudat, hogy már 
soha senkit nem tud semmiről meggyőzni, mert megtagadták őt a 
szavak. Persze, gondolta, lehet, akkor se tudná megértetni magát, 
ha megmaradt volna a beszéde, hiszen hány ékesszóló, okos ember 
figyelmezteti az emberiséget, hogy mi vár rá, ahogy a próféták is 
hiába üvöltözték a jövendölésüket és az átkaikat. Az emberek saját 
előítéleteik rabjai, és a cellájukba nem szűrődik be más gondolat, 
csupán saját véleményük visszhangjának örvendeznek. 

Környezet, technológia, tudás, élelem, mondta Ézsiás Benedek 
akadozva. Erről szól a világ. A többi csak népbutítás, tette hozzá. 


Jaj, Benedek, miket beszélsz, teljesen összezavarod a mi kedves 
Raszputyin barátunkat!, mondta Füredi. Milyen tanácsokat fog 
adni ezek után? És a migráncsok meg a nemzet dicsősége, meg a 
nagy liberális világösszeesküvés az neked smafu? 

Mi ez a raszputyinozás?, kérdezte Sárády indulatosan. 

Bocsánat, igazad van. Kicsit elgaloppíroztam magam, mondta 
Füredi József. Bűnbánó arcot vágott. Kérlek, ne vedd a lelkedre! A 
pénzre visszatérve, folytatta, mert nem tagadom, én nagyon 
szeretem a pénzt, és ahogy látom, téged és az üzlettársaidat sem 
hagy hidegen, szóval, aki megértette, miről szól ez a találmány, 
annak ez minden pénzt megér. Itt már a közvetítésben is 
dollármilliárdok vannak. De, tudod, az én barátom nem afféle 
pénzéhes oligarcha, mint mi vagyunk, kedves István, Kolja egy 
álmodozó tudós, kicsit az a típus, mint Benedek, nem véletlen, 
hogy úgy összebarátkoztak, amikor Kolja néhány hetet itt töltött 
nálam a villában. Ő is a világot akarja megváltani, akárcsak 
Benedek, így elsősorban az érdekli, mire akarják használni a 
felfedezését, mert valami érthetetlen oknál fogva az emberiség 
javát akarja szolgálni. Pedig hát, okos ember. Na, mindegy. Ha lesz 
válaszod, akkor innen folytatjuk. 


3. 


Reggel a sötétítőfüggöny résein át beszűrődött a napfény, aranyló 
csíkot húzva a szemközti falra. A havasokban a reggeli napfénynek 
csilingelő hangja és fenyőillata van, mint a karácsony délelőttnek, 
gondolta Sárády István. A rezgő fénycsíkban gyönyörködött a 
falon, a hasát vakarva kibotorkált az ágyból, és kezdte elhúzni a 
függönyt. Mimi hunyorgó szemmel tiltakozott: Legalább várj, amíg 


felébredek!, mondta nyöszörögve. Tudod, hogy reggel bántja a 
szememet a fény. Kócosan, törökülésben ült az ágyon, pizsamája 
köldökig ki volt gombolva, ahogy durcásan dörzsölte a szemét, a 
mozdulataira aprókat ringott a melle. Sárády visszarántotta a 
függönyt, és — mint Paprikajancsi a bábszínházban a nézőtérre - a 
két függönyszárny között a fejét kidugva kikukucskált a 
franciaerkély ablakán. Odakinn barátságosan sütött a nap, a 
Matterhorn ragyogott a fényben, és az éjszakai hóvihar után végre 
ismét derűs volt a táj. A villa kertjében embermagasságig állt a hó, 
alig látszott az autók teteje, a fákat vastag, fehér dunna borította, a 
hó súlya alatt földig hajoltak a fenyők ágai. Kaparászás hallatszott 
a kertből, hólapátok surrogása, Sárády gyorsan magára kapta a 
nadrágját, a pólóját, és lement a villa halljába. A hallból az 
előszobába lehetett látni, a kitárt bejárati ajtó előtt Benedek 
küzdött a méteres hóval. Az ajtót már sikerült kiszabadítania, 
éppen egy előteret próbált kiásni a bejáratnál. 

Alig tudtuk kinyitni az ajtót, mondta Benedek a homlokát 
törölgetve. Eltorlaszolt bennünket a hó. 

Benedekék szobája a földszinten volt, és reggel hiába húzta el a 
függönyt, nem láttak ki az ablakon. Ha kinyitnák az ablakot, 
gondolta, beömlene rajta a hó a szobába, még szerencse, hogy 
Bernátot este beengedték, mert megfulladt volna a hatalmas 
hóban. 

Fentről mi látszik?, kérdezte Benedek Sárádyt. 

Süt a nap, és rengeteg hó van mindenütt, felelte István 
bizonytalanul. 

Meglepő!, nevetett Benedek. Felmegyek a padlásra, mondta. 

Sárády is igyekezett utána a lépcsőn, meg akarta érteni, mit 
kellett volna látnia odafentről. A padlás ablaka a kertre és a 
bekötőútra nézett, Benedek kitárta az ablakot, a beáramló szellő 
meglengette a csillogó pókhálókat. Kezével félresöpörte az 


ablakrésből a finom pókhálószálakat, kidugta a fejét, tenyerével a 
szeme fölé napellenzőt formálva kitakarta a vakító fényt, és fejét 
jobbra-balra forgatva, hunyorítva a távolba kémlelt. Arra volt 
kíváncsi, el lehet-e jutni valahogy a szerpentinig, de úgy látta, 
egyelőre a kertbe sem tudnak kimenni, hogy folyosót ássanak az 
útig. Ezen a hómezőn még a terepjáró sem megy át, gondolta. 

Hókotrók, mondta Benedek. Kérdés, mikor?, tette hozzá, és 
megvakarta a fejét. 

Csak eltakarítják a havat előbb-utóbb, mondta biztatólag István. 
Saját magát biztatta. Mégiscsak Svájcban vagyunk, itt igazán 
hozzászokhattak a hóhoz, tette hozzá. 

Ez a hómennyiség itt sem szokványos, gondolta Benedek. 
Csóválta a fejét. 

Sárády körülnézett a padlástérben. Néhány sérült bútort, 
három egymásra dobott ágymatracot látott, mellettük két nagy 
faláda állt. A padlásablakon beszűrődő napfényben kavarogtak az 
apró, csillogó porszemek, távoli galaktikák, a tető alatt, ahol a tető 
a födémmel találkozott, fabordázatú marhabőr hajókoffer hevert. 

Mi ez a hang?, kérdezte István. 

Benedek fülelni kezdett. 

Nem hallok semmit, mondta. 

István tenyerével kagylót formált a füle köré, száját kissé 
kitátotta, hogy jobban halljon, a szeme beszűkült a figyelemtől. 

Mintha a saját hangomat hallottam volna messziről, mondta. 

Üzen a múlt, mondta Ézsiás Benedek. Működik a lelkiismeret, 
tette hozzá gondolatban. Idővel talán elmúlik, ha az ember 
kitartóan hazudik magának. 


Jött válasz otthonról?, kérdezte Füredi a reggelinél, miközben a 
tükörtojás sárgáját egy kenyérbéllel aprólékosan tunkolta a 
tányérján. Mintha felrobbant volna a mélysárga napkorong, a tojás 


szétkenődött a tányéron, nyomait Füredi kenyérbéllel, körkörös 
mozdulatokkal gondosan feltakarította, és élvezettel bekapta a 
falatot. 

Egyelőre semmi, felelte Sárády. 

Akkor úgy tűnik, érzik a válasz súlyát, nyugtázta Füredi teli 
szájjal. Mosolyogva rágott, nyelt, és a falatot leöblítette a tányérja 
mellé készített frissen facsart narancslével. Elégedetten cuppantott 
a végén. 

Sárády és Mimi már megitták a kávéjukat, előttük az asztalt 
zsemlemorzsa borította, a tányérjukon a vaj és a lekvár 
szétkenődött maradéka állt, az asztalra dobott damasztszalvétán is 
áfonyalekvár kékeslila nyoma látszott. Kicsit korábban érkeztek a 
reggelihez, és most türelmesen várták, hogy Fürediék is befejezzék. 

Kimenni úgysem tudunk, akkor legalább élvezzük az életet! Mit 
szólnának egy jacuzzihoz?, fordult Füredi Mimihez. 

Mimi a férjére nézett, megvonta a vállát. Sok választásunk 
nincs, ugye?, mondta, síelni nem fogunk, az már biztos, pedig 
nagyon készültem rá. Fölállt, megköszönte a reggelit, és elindult a 
szobájuk felé. Átöltözöm, szólt vissza út közben. 


Benedek ezúttal egy üveg Krug Rosé champagne-t készített jeges 
vödörben a jacuzzi mellett álló, fehér damaszttal leterített 
asztalkára. Füredi gyakorlott mozdulattal kapta le a fémfóliát a 
pezsgősüveg dugójáról, tekerte a drótot, szakszerűen nyitotta a 
hasas üveget, és kicsit megrázva messzire lőtte a dugót, ugrálva 
pattogott a kövön. Aztán töltött az ezüsttálcára készített karcsú 
talpas poharakba, és egyenként odanyújtotta először a hölgyeknek, 
aztán Istvánnak. 

Látjátok, a rózsaszín milyen jól megy a kék éghez és a fehér 
hegyekhez?, mutatott Füredi az ablakon kifelé. Amikor Benedeket 
arra kértem, Krug Rosét hozzon, nem is gondoltam, hogy ilyen 


pompásan passzol majd Mimi csinos kis fürdőruhájához, mondta. 
Fölemelte a  pezsgőspoharát, és az üvegen átkukucskálva 
összehasonlította az ital színét Mimi apró virágokkal díszített, 
rózsaszín bikinifelsőjével. 

Mimi tüntetőleg keresztbe fonta a karját; így jelezte, zavarja, 
hogy Füredi szemérmetlenül bámulja a mellét. A férfi elégedetten 
nevetett. Füredi József hasán kifeszült a köldökig felhúzott bő 
fürdőnadrág, mellkasán fekete anyajegyek, kézfején májfoltok 
jelezték, hogy a bőre elbukott már néhány csatát az évekkel vívott, 
életre-halálra szóló küzdelemben. Lomha medvetestén kissé 
petyhüdten lógtak az izmok, de magabiztosan, fesztelenül 
terpeszkedett a vízben. 

Fürediné szoknyás, fekete fürdőruhában ázott; bánatos apáca a 
jacuzziban, mosolygott Sárády, aki szemben ült vele. Nézte az 
asszony frizuráját, alighanem ötven éve nem változtatott rajta, 
gondolta Sárády István; se nem hosszú, se nem rövid hajviselet, 
rutinosan kikevert vörösesbarna színárnyalattal, ami néhol csak 
akkor fedi Etelka fejbőrét, ha gondosan ráfésüli a haját a 
kopaszodó területekre. Etelka, mintha csak lazulna, félig lehunyt 
szemhéja alól Istvánt vizsgálta, a frissen gyomlált, szőrtelen, izmos 
mellét, gondosan hátrasimított, vizes szőke haját és erőteljes állát. 
Sárády, ahogy észrevette Etelka pillantását, behúzta a hasát, és 
peckesen tartva magát, hátát a jacuzzi falának vetette, a zubogó 
vízben a levegő bekúszott divatos fürdősortja alá, megdagasztotta 
a nadrágot és csiklandozta az ágyékát. Etelka elképzelte, hogyan 
bugyoghat Sárády micsodája - ő így nevezte a faszt - a gatya alatt. 
Egészen belepirult a gondolatba. Etelkának a férjén kívül sosem 
volt dolga más férfival, még képzeletben is csak pironkodva. 

Sárády István a hétvégét szánta a tárgyalásra, nem üdülni jött, 
gondolta, a naptára tele volt programokkal, naponta többször 
ellenőrizte a mobilját, most a vízben a vízhatlan okosóráját, milyen 


újabb feladatot továbbított a titkárnője. Ha a hó miatt több napot 
kell maradnia, az mindent felborít, bosszankodott magában. A 
reggelinél hazudott Füredinek. Érkezett válasz Pestről. Azt 
üzenték, próbálja meg ügyesen kiszedni az üzletemberből, mit 
szeretnének az ukránnal, mi legyen a találmány sorsa, mert akkor 
majd azt ajánlják fel neki. 

Csöndben ültek, hallgatták a zubogó vizet. Etelka a férjét nézte, 
aki Mimit bámulta. 

Nem is mondtam, szólalt meg Etelka a férjéhez fordulva, 
küldött sms-t a lányod. 

Ezt most inkább hagyjuk, jó?, mondta Füredi. Ingerülten nézett 
a feleségére. 

Gondoltam, érdekel, hogy Caroline aggódik értünk. Érted is 
aggódik, mert olvasta a híreket a hóviharról, mondta Etelka. 

Most kértelek, hogy erről ne beszéljünk, förmedt rá ismét 
Füredi a feleségére. Kemény volt a hangja. 

Etelka lesajnálón nézett a férjére, és elhallgatott. Lecsukta a 
szemét, elégedettség volt az arcán. 

Sárády az ablakon bámult kifelé, éppen azt fogalmazta 
magában, hogyan térjen óvatosan a találmányra, mikor látta, hogy 
repedés fut végig a szemközti hegyoldal peremén. 

Odanézzetek!, kiáltotta. 

A havas hegyoldalon, mintha csak lassított felvétel lett volna, 
fokozatosan levált egy hatalmas tábla, és csúszott lefelé, gyalulva, 
hóporral borítva mindent, ami az útjába került. 

Uramisten!, sikoltott Mimi. 

Közben a távolból odaért a zúgó morajlás, az indulattól fuldokló 
föld hangja. 

Ajjaj!, mondta Füredi. Reméljük, nem csúszik meg fölöttünk is a 
hegy! Szólok Benedeknek, mondta izgatottan, és a jacuzziból 
kihajolva megnyomott egy csengőt. 


Igen, láttam, mondta Benedek, ahogy belépett a télikertbe. 
Elnyeli a katlan, mondta. Egyelőre nincs ok izgulni, gondolta, a 
völgyön át nem ér ide a lavina. 

És ha fölöttünk is megindul?, kérdezte Sárády. 

Az már kellemetlen, mondta Benedek. Ne fessük az ördögöt a 
falra!, gondolta. 

Mitől indult meg a lavina?, kérdezte Mimi sírós hangon. 
Gyönyörűen süt kinn a nap, úgy tűnt, végre kiderül az ég. 

Táblás lavina, mondta Benedek. Szerette volna elmagyarázni, 
hogy előző nap, amikor megérkeztek, a napsütésben csillogott a 
jégkristály a hó felszínén. Még ünnepelték is, milyen gyönyörű. De 
aztán jött a havazás, a csillogó hókristályok láthatatlan rétegként 
megmaradtak a friss hó alatt. A rétegek között néha jelentős a 
hőmérsékletkülönbség és a felületi feszültség. Ha a stabil réteg és a 
fölötte kialakult tábla között van egy csúszó felület, úgynevezett 
gyenge réteg, ami lehet akár a páramozgás következménye is, 
akkor bármikor beindulhat a lavina. 

De most mitől volt?, kérdezte Mimi. Úgy figyelt Benedekre, úgy 
várta a magyarázatát, mint egy lelkes iskolás lány az első padból. 

Egy síelő? Egy állat?, mondta Benedek tanácstalan arccal. 
Megsérthette a gyenge réteget, tette hozzá. Látszott rajta a 
szenvedés, hogy képtelen szabatosan elmagyarázni. Tudta, hogy a 
táblás lavinát kiválthatja egy szűzhó-síző, egy arra tévedt állat, de 
akár egy bottal is meg lehet sérteni a gyenge réteget, és utána már 
hangsebességgel fut a repedés a hó alatt; és amíg reped, addig 
szakad a tábla, aztán csúszik lefelé. Közelről olyan a hangja, 
mintha bedobnának mögöttünk egy nagy követ a hóba, mert az 
összeroskadó gyenge rétegből hirtelen kiáramlik a levegő, a 
lecsúszó felső réteg pedig felerősíti a hangot, mint egy hangfal. Úgy 
morajlik a hegy, mintha a föld lelke akarna kiszakadni. Benedek 
évekkel korábban átélt egy lavinát, és jól emlékezett a hangra. 


Egész mélyről jött a zaj, morgás, hörgés, olyan volt, mint a 
közeledő tömeg hangja, egy zúgolódó, elkeseredett embertömegé, 
ami, ha nekilódul, mindent elsöpör, mindent letapos. A napos, 
csillogó felszín alatt mindig ott van egy láthatatlan, gyenge réteg, 
amiről többnyire nem vesznek tudomást, aztán ha váratlanul 
megsértik, megindul, és pusztít, amerre jár. 

Hörgés, zúgolódó tömeg, dadogta Ézsiás Benedek. 

Értetlenül bámultak rá, Mimi és Etelka megrendülve nézték, 
ahogy Benedek szenvedett a feltoluló, egymásba gabalyodó 
szavaktól. 

Csak ne a próféta szóljon belőled!, mondta Füredi József komor 
arccal. 

Tanulni kell a természettől, mondta Benedek. Megyek a 
konyhába, mondta. Legyintett, mint aki lemondott róla, hogy 
magyarázzon. Különben nem lesz ebéd, és az éhes embernél nincs 
veszélyesebb, gondolta. 

Zúgolódó tömeg hörgése a föld alól? Nevetséges! Ijesztgetni 
akar minket ez az ember? Nem demagóg icipicit a tanár úr?, 
kérdezte Sárády zsörtölődve, amint Benedek kitette a lábát. 

Ezen már én is sokat tűnődtem, mondta Füredi. 

Szerintem megrázó volt. Látszott rajta, tudja, mit beszél, 
mondta Mimi. Sajnálkozás és elismerés volt az asszony arcán. 

A fiúk mindig féltékenyek, ha társaságban nem ők osztják azt 
észt, fűzte hozzá Etelka. 

Úgy látom, máris bővült az Ézsiás Benedek Rajongói Klub, 
mondta Füredi József Miminek. 

Mindjárt indulhat a fészbuk-csoport is, de engem nem 
hagyhattok ki belőle, lányok, mert én már az alapítók között is ott 
voltam! 


A jacuzzi után Fürediék és Sárádyék ábrázata úgy fénylett, mint a 


csecsemőké az esti fürdetés után. Kipirult arccal, kitágult 
pórusokkal, gondosan megfésülve ültek az ebédlőasztalnál, 
megnyugodtak, hogy nem söpri el őket a lavina, és már csak 
elmesélni való kalandként gondoltak a hegyoldalt leborotváló 
hótáblára. 

No, mivel kényeztettek bennünket a nagy ijedtségre?, kérdezte 
Füredi Ézsiásékat a meisseni porcelánnal terített ebédlőasztalnál. 

A menü kínai fafülgomba levessel kezdődött. Benedek 
megbolondította némi Jerezzel, mert a kínaiaknak nincs jó boruk, 
mondta Erzsi. Ez a leves híres arról, hogy elűzi a lavina okozta 
szorongást, gondolta magában Benedek, miközben Erzsivel 
merőkanállal  csészékbe  adagolták. Utána zöldséges jérce 
következett, ezeket a tanyasi baromfikat egy kis eldugott farmon, 
kimondottan számukra nevelik, mesélte Erzsi. Etelkának 
természetesen külön zöldséget készítettünk, hús nélkül, de 
mindkét tál szélesmetélttel készült, tette hozzá. A desszert: mangós 
tápiókapuding, mandulával megszórva, hozzá teafagylalt, utána 
kávé, mondta Erzsi. 

A desszerthez kinyitunk egy 2001-es Sauternes-t, mondta Füredi 
jelentőségteljesen. Csúcsévjárat volt. Vettem belőle négy kartonnal, 
még maradt néhány palack. 

Ó, mondta Sárády. 

Nagyon finom a leves! Hol tanult meg így főzni, Benedek?, 
kíváncsiskodott Mimi az első kanál után. 

Valójában hobbinak indult még fiatalkorukban, de egy ideig 
jövedelemkiegészítés is volt számukra a tanítás mellett, mesélte 
Erzsi. A Nővér utcában laktak egy roskatag, pergő vakolatú 
épületben, a házikó olyan volt, mintha egy kis faluból fuvarozták 
volna  Angyalföldre.  Hétvégente nyitottak egy családias 
zugkifőzdét, nyáron még kerthelyiségük is volt; a gyomok közt, a 
diófa alatt terítettek, mesélte. 


A vendégek összedobták a vacsora árát, a többletből pedig 
Benedekéknek volt egy kis mellékesük a tanári fizetés mellé; de 
tőlünk, a diákjaitól sohasem fogadott el pénzt, vette át a szót 
Füredi. Szerintem ott volt a legjobb koszt a városban, beleértve a 
Gundelt is. 

Jóska gyakran járt a Gundelbe. A Tizenháromházból, mondta 
Benedek. Nevetett. De nem sikerült letörnie egykori tanítványa 
lelkesedését. 

Benedek könyvekből kitanulta a francia, az olasz és az ázsiai 
konyhát. Még jóval azelőtt, hogy kínai vendéglő nyílt volna Pesten, 
nála ettem életemben először kínai ételt, mesélte Füredi József. Ha 
jól emlékszem, a bambusz meg a homárszósz Bécsből, konzerv 
formájában érkezett, onnan hozták barátok a többi alapanyagot is. 
Pálcika is volt a tálaláshoz, sokat szerencsétlenkedtünk, míg 
sikerült fölcsipkedni az ételt, de nagyon büszkék voltunk 
magunkra. Úgy éreztük, legalább a konyhán keresztül beszüremlik 
a nagyvilág. Az volt Benedek első próbálkozása az ázsiai 
konyhával, és most láthatjátok, mit tud. A kifőzdéje amolyan 
művésztanya volt, diákok, festők, írók jártak oda, és lehetett az étel 
mellé, köretként írógéppel másolt szamizdat irodalmat is rendelni, 
Petrit, Konrádot, Nagy Gáspárt, Beszélőt... 

Akkor azért abból a környezetből szép ívet futottál be, Jóska, 
Moszkván át az elvtársi privatizációig, mondta Sárády. 

Ismered a mondást, ugye, hogy aki húszéves korában nem 
kommunista, annak nincs szíve, és aki még negyvenéves korában 
is kommunista, annak nincs esze? Én elmúltam hatvan, István, 
mondta Füredi József. De mondd csak, te hogy lettél Sárády? Apai 
nagyapád nem az ávós Veres István volt? 

Sárády István nyelt egyet. Ez visszakézből jött, gondolta, úgy 
tűnik, a tárgyalásra Füredi is alaposan felkészült belőle, nem 
érdemes provokálni. Ezek szerint Füredi pontosan tudja, hogy apai 


nagyapja, Veres Isti valóban a politikai rendőrségnél dolgozott a 
háború után. Nyilasok után nyomozott, jegyezte meg Sárády 
István. A családi történetekből ő is tudta, hogy nagyapja tehetséges 
parasztfiú volt, megyei szinten remek focista, és szépen hegedült, 
játszott a helyi cigányzenekarban is. A háború előtt vitéz dr. 
Sárády Béla ügyvédi irodájában volt ügyintéző, aztán az ügyvéd 
támogatásával leérettségizett, és feleségül adták hozzá a 
csúnyácskának tartott, de igen eszes és talpraesett lányukat, Enit, 
aki huszonnyolc évesen még mindig vénlány volt. Így született az 
apja, István Hunor, vagy inkább Pityu-Hunor, ahogy a családban a 
dupla neve után hívták, a történelem széljárásának megfelelően 
aztán hol az egyiket, hol a másikat használta. 

Miután a szüleim elváltak, apámat a Sárády család nevelte, és 
az anyja, Eni nagyanyám kért meg, vegyem fel a Sárády nevet, 
hogy fiú utód híján fennmaradjon, felelte István. 

Már azt hittem, a rendszerváltáskor kereszteltek át, ahogy 
lecserélték az utcanévtáblákat is, nehogy a végén még Lenin körút 
maradj, mondta Füredi. Látod-látod, István, mifelénk bármelyik 
családot kicsit megkapargatod, előbb-utóbb ráakadsz egy kis veres 
színre. Fél évszázad nem múlik el nyomtalanul. Kíváncsi vagyok, 
hogy mit fognak letagadni a családtörténetekből újabb fél évszázad 
múlva, mondta. 

Sárády István kicsit belepirult, ahogy felidézte, hogyan történt 
valójában a névváltoztatás. Nem nagy lódítás, igaz, de ő ajánlotta 
nagyanyjának, hogy felveszi a nevét, és Eni persze örült neki. 
Amikor a szülei megtudták, hogy István Mimivel jár, kiborultak, 
csak nagymama állt mellé, mint mindig. Sárády István a szülei 
felháborodását úgy értékelte, hogy apja végre fölkapaszkodott a 
szegényparaszti — sorból, politikai kapcsolatokkal, földdel, 
vagyonnal jól kipárnázta magát, mellére tűzte a Sárády család 
polgári mítoszát, és akkor ő beállított a kis prolicsajjal, akiről 


Tövispusztától Szentágostonig azt mesélték, hogy Amszterdamban 
világhíres kurva lett, így mondták az emberek, és akiről az apja 
úgy gondolta, visszahúzná a család hírnevét oda, ahonnan fél 
évszázada nagy nehezen sikerült kirángatni. Eszednél vagy, fiam, 
egy kis tövispusztai kurvát hoznál a házhoz?, kérdezte Pityu- 
Hunor. Hogy a fél világgal lyuksógorságba kerülsz, hogy mindenki 
rajtad röhög majd, az a te bajod, de az én házamat ne mocskold 
be!, emelte fel a hangját az apja, ahogy egyre jobban belehergelte 
magát a gondolatba. Mimi az évek során sokat változott, próbált 
István vitatkozni az apjával. Persze, kis kurvából a világ kurvája 
lett, mondta az anyja. 

A családi mitológia szerint a Sárádyaknál a férfiak jóképűek 
voltak, de buták, a nők okosak, viszont csúnyák. Eni nagymama 
igazán okos volt, talán a legbölcsebb és a legfelvilágosultabb a 
családban, de István a nagyanyját mégsem látta csúnyának. Jó, 
igaz, mérlegelte magában, az arca valóban nem szabályos, 
különösen az orra kicsit túl hangsúlyos, de okos, barna szeme még 
idős korában is élénken csillogott, ami megszépítette, gondolta 
István. Ősz haját Eni sportos rövidre vágatta, és őszi színekben járt: 
rozsdabarnában, fáradt zöldben, mély vörösessárgában; fején és 
vállán gyakran vetett át hosszú, puha kasmírkendőt, amitől 
szálkás, nyúlánk alakja még kifinomultabbá, még elegánsabbá vált. 
Csak fehérarany vagy platina ékszereket viselt, többnyire ugyanazt 
a szettet, gyűrűt, karkötőt és láncot, borostyánkő medállal, mert az 
volt a meggyőződése, hogy a sárga arany hivalkodó és közönséges. 
Ha István valahol megérezte a Chanel No 5 parfüm illatát, mindig a 
nagyanyja jutott eszébe, aki fiatal korától kezdve csak az egykori 
cári parfümőr által kikevert illatot használta, ha nem is éppen úgy, 
mint Marilyn Monroe, aki állítólag éjszakára pizsama helyett is 
néhány csepp Chanel No 5-öt viselt. Az apja, Pityu-Hunor, a 
megkaparintott Szentágostony-kastélyban a vagyonával és a 


Sárády-neveltetésével együtt is konok, sértődékeny paraszt maradt, 
gondolta István, az anyja pedig a hű cselédje. Eni nagymamának 
viszont sosem kellett polgárt játszania, ő valóban az volt; a 
megpróbáltatások, a kitelepítések idején is független, derűs és 
határozott. Nyelvtanításból és iskolás gyerekek korrepetálásából 
tartotta fenn magát, nem fogadott el támogatást a fiától, aki pedig 
az olcsón megszerzett kárpótlási jegyekből felvásárolt hatalmas 
birtokaival egyre vagyonosabb embernek számított. Sárády 
Istvánnak — pici korától bensőséges kapcsolata volt a 
nagymamával... a nagyszülők és unokák ősi szövetsége a közös 
ellenség: a szülők ellen. István kemény, lázadó kamasz volt. A 
gimnáziumban a fizikatanára, az iskolai KISZ-vezető tanár, ha 
elégedetlen volt az osztállyal, vagy talán inkább magával, a 
pajeszuknál fogva rángatta fel a padból a fiúkat, és amikor már 
álltak, akkor is magasra tartott kezével húzta tovább fölfelé a fülük 
mellett a hajukat, ők meg sziszegve próbáltak lábujjhegyre állni, 
hogy enyhítsék a fájdalmat. Egy alkalommal, mikor a tanár Istvánt 
a hajánál fogva felrángatta, a fiú elkapta a hüvelykujját és nagyot 
csavart rajta. A tanár térdre esett, de ő még akkor sem engedte el, 
csak tekerte tovább az ujját, élvezte, ahogy a férfi a földön 
nyivákol. A fizikatanár az ujját tapogatva, káromkodva kirohant az 
osztályból, egyenesen az igazgatóhoz. Istvánt pedig kirúgták az 
iskolából. Akkor is Eni nagymama kelt a védelmére. Miért kellett 
volna Istvánnak eltűrnie egy szadista tanár kegyetlenségeit, 
kérdezte a szülőktől, akik csak azt tudták ismételgetni, hogy a 
tanár az tanár, meg hogy nagymama elkényezteti a gyereket. Eni, 
puszi közben, valóban gyakran súgta legnagyobb unokája fülébe, 
hogy ő a kedvence, Istvánnak pedig ez különösen jólesett, mert 
ahogy sorban születtek a testvérei, egyre kevesebb szülői figyelem 
jutott rá, és azok voltak az ünnepnapok, amikor Eni nagymamával 
kettesben cukrászdába mentek rigójancsit enni. Rigó Jancsi híres 


prímás volt, Veres nagyapád is gyönyörűen hegedült, mondta az 
első alkalommal a cukrászdában, amikor a pincérlány letette 
eléjük a csokoládéképű, tejszínhabmosolyú édességet. Miután 
megették és szódavízzel leöblítették a prímást, nagymama, hogy 
senki ne lássa, az asztal alatt István kezébe csúsztatta a 
pénztárcáját, hogy ahogy illik, férfiként, még ha csak tízéves volt is, 
ő fizessen. 

Amikor felhívta telefonon a nagyanyját a Mimi miatt kipattant 
családi botrány után, emlékezett István, Eni akkor is cukrászdába 
invitálta. Aznap a vidéki városban szokatlanul nagy volt a 
forgalom, gőzölgött az aszfalt a hőségben, tülekedtek az autók, és 
az idegen kocsikból átbámultak hozzájuk, mintha mindenki őket 
nézné. István legalábbis úgy érezte. Az egyik sarkon a kocsi 
szélvédőjén át nagymama felmutatott egy házra: Látod, fiam, ott 
veszítettem el a szüzességemet, mondta. És kivel, nagymama, 
kérdezte ő, mikor végre szóhoz jutott a meglepetéstől. Kivel, kivel? 
Hát nagyapáddal!, felelte nagymama. Nem volt nekem más az 
életemben, azután sem, hogy elváltunk. Amilyen buta voltam, tette 
hozzá kacagva. Na, mesélj arról a lányról, mitől borzadtak el úgy 
az apádék? Nagymama ismerte Mimit. Mikor járni kezdtek, István 
első dolga volt elvinni hozzá, de a kínai porcelánhoz, a 
kikeményített damaszthoz és az ezüst bonbonierhez valahogy nem 
illett a pornó, így aztán István nem is hozta szóba Mimi múltját. 
Nagymamának pedig elég volt annyi, hogy Mimi filmesekkel 
dolgozik. Akkoriban a lányt, István közbenjárására, már amúgy is 
gyakran foglalkoztatták reklámfilmes produkciókban 
sztájlisztként, így végső soron a fiatalok önmaguk számára is 
megnyugtató módon csomagolhatták be a hazugságot. 

A főtéren, a város patinás cukrászdájában ültek nagymamával 
a kristálycsillárok alatt, úgy, mint régen, idézte vissza István, a 
faborítású falon a hatalmas tükrök kissé már megkoptak, a 


besötétült üveget légypiszokra emlékeztető apró foltok tarkították, 
ő körülnézett, lát-e ismerőst, idegesen kavargatta a kávéját, és 
kereste a mondatokat, hogyan fogjon bele a történetbe. Aztán 
nagymama szemébe nézve hirtelen úgy döntött, egyenesen a 
közepébe vág. 

Eddig még nem meséltem neked, nagymama, de Mimi évekig 
pornószínésznő volt, kezdte. 

Ne mondd! Meztelenül szerepelt?, kérdezte nagymama, és 
hamiskásan felcsillant a szeme. Úgy tűnik, messzebbről kell 
kezdenem a történetet, mint reméltem, gondolta István. 

Nem egyszerűen meztelen volt, hanem szeretkezett a filmeken, 
magyarázta István. 

Mostanában minden filmben szerelmeskednek, kuncogott 
nagymama. 

A pornó nem egészen ugyanaz. Láttál már olyat?, kérdezte 
István. Ez hülye kérdés volt, jutott azonnal az eszébe; hol látott 
volna nagymama pornót? Nagymama kérdezte is mindjárt: 

Hol lehet ilyet látni? 

Például az interneten, felelte István. 

A varázsgömbödben, amiben az egész világ benne van?, 
kérdezte nagymama, azóta is ámulok, amióta múltkor 
megmutattad, látom, most is itt van veled, mondta Eni, és a 
laptoptáskára bökött. Na, mutass egy olyan filmet! 

Majd otthon, nagymama, felelte István heherészve, nem 
gondolom, hogy egy kávéházban kellene pornófilmet néznünk. 
Különösen nem a 90 éves nagyanyámmal, tette hozzá. 

Ha már egyszer belevágtál, fiam, járjunk a végére! Itt ülünk, 
háttal a falnak, ülj mellém, és akkor senki sem látja, hogy mit 
nézünk, mondta nagymama. 

István tanácstalanul meredt a nagyanyjára. Ha most nem 
mutatja meg neki, az asszony nem tudja, miről beszélnek, és 


otthon kezdheti elölről a témát. Előbb-utóbb úgyis túl kell esni 
rajta, gondolta. A táskájából elővette a gépet, és felcsatlakozott a 
kávéházi wi-fire. Nagymama várakozva tekintett a képernyőre. 
Csak nehogy sikongani kezdjen!, gondolta István. Ez nagyon durva 
lesz, mondta, miközben rákeresett egy pornóoldalra. Lenémította a 
laptopot, úgy döntött, nem ad fülhallgatót a nagyinak, nehogy majd 
- a kabarékban ezerszer elcsépelt jelenethez hasonlóan - kiabálva 
beszéljen. Közben nézte az embereket, akik a város ódon 
kávéházának márványasztalai fölött összeborulva sutyorogtak, 
szürcsölték a kávéjukat, és a karcsú desszertvillával ünnepélyesen 
szeletelték és falták a süteményüket. Dutch Fantasies with Matilda, 
hirdette az oldal. A film egy szállodai szobában indult, Mimi 
selyempongyolában hosszasan tollászkodott a fésülködőtükör előtt, 
fésülte a haját, kicsit megigazította a rúzsát, és a fejét félrehajtva 
csücsörített. 

Eddig ez csak egy rossz film, csodálkozott nagymama, de 
Mimike nagyon szép, súgta, és igaza volt; fantáziátlan beállítások 
követték egymást, a színészi játék pedig az iskolai önképzőköri 
előadások színvonalát sem ütötte meg. Sárády István olyan régen 
látott hasonló filmeket, hogy el is felejtette, milyen bárgyú 
történetek ezek, vagy ami valószínűbb, a cselekmény akkoriban 
sem érdekelte, türelmetlenül várta, hogy végre legalább a 
szemével falhassa Mimi testét. És Mimi filmjei egy árnyalattal még 
mindig jobbak voltak, mint a pattanásos seggű, kese hajú nőkkel és 
fehér bőrű, véreres faszú pasikkal készült NDK-s pornók, amiket a 
szülei kortársai néztek 8 milliméteres filmeken a ?"70-es években. 
István egyik barátja az apja fiókjában talált néhány régi pornót, és 
egy bulin egyszer poénból levetítették. A filmen a férfiak 
érzelemmentesen, kínos pedantériával, a nők fenekét paskolva, 
mintha lovak volnának, hátulról taszigálták a négykézlábra 
ereszkedett, lógó mellű csajokat, akik kimeredt szemmel lihegtek, 


és hangosan, színpadiasan imitálták az élvezést, schnelle, schnelle, 
jaaaaaa... ők, a srácok meg, ahogy nézték a villogó filmet, majd" 
megszakadtak a röhögéstől, emlékezett István. 

Közben a laptopon bontakozni kezdett a cselekmény, kinyílt 
Mimi szállodaszobájának az ajtaja, és bedugta rajta a fejét egy 
hengersapkás londiner, fekete egyenruháján két sorban csillogtak 
a kifényesített aranygombok. Mimi a tükörből nézte, de úgy tett, 
mintha nem venné észre, tovább csücsörített, és rúzsozta az ajkát. 
Közben spontánul szétnyílt a pongyolája, elővillantak a mellei. 
Mimi finoman megsimogatta a saját mellét, és kicsit kellette magát 
a tükörből a srácnak, aki a némafilmekből ismerős, eltúlzott, kaján 
képpel izgalomba jött, s minthogy valószínűleg ő maga sem bízott 
saját színészi képességeiben, viszont a nézők számára 
egyértelművé akarta tenni, milyen pompásan érzi magát, a 
nadrágján keresztül a tenyerével dörzsölni kezdte a faszát. A 
következő snitten Mimi már a fiú előtt térdelt, lassan kigombolta a 
sliccét, előbányászta a nadrágjából a bánatosan hervadó pöcsét, és 
gondosan nyalogatni kezdte, föl-le, föl-le, pont, ahogy a macska 
szokta tisztogatni a kölykét, álmélkodott nagymama. Aztán Mimi 
alulról, mosolyogva a fiú szemébe nézett, és bekapta a faszt, 
lényegében tövig. Jó, hogy meg nem fullad, szegénykém, aggódott a 
nagymama. A fiúnak a kéjtől fennakadt a szeme, kitágult az 
orrlyuka, aprókat fújtatott, mint egy bika, semmi kétség, ez nem 
burleszk, most már láthatta nagymama is, aztán lekerült Mimiről a 
pongyola, akkor újabb londiner érkezett, meg még egy, alignanem 
leállt a szállodai szolgáltatás, gondolta nagymama, az egyik 
meztelen londiner feje már Mimi lába között volt, hosszú, hegyes 
nyelvével élvezettel nyalta a lány pináját, amit csak keskeny csíkra 
borotvált fanszőrzet takart, pont, mint Clark Gable bajuszkája, 
csak függőlegesen, gondolta nagymama, míg a másik londiner a 
faszát  tömködte Mimi szájába. Azután újabb  pozitúrák 


következtek, nagymama meg hol elképedve, hol elborzadva nézte a 
jeleneteket, és ilyeneket sugdosott István füléhez hajolva 
izgatottan: Jézusom, jól látom, a feneke lyukát nyalja? Huh, kettő 
pénisz van a szájában? Nézd már, véletlenül nem a fenekébe 
dugta? A laptop fénye villózott nagymama arcán, István meg 
közben az embereket figyelte aggódva, akik egyre sűrűbben 
bámultak feléjük, hogy vajon mit nézhet az idős asszony ilyen 
kikerekedett szemmel, sóhajtozva és szörnyülködve a patinás 
főtéri kávéház márvány asztalánál? 

Ugye, nagymama, ennyi elég lesz ebből, most már tudod, miről 
beszéltem, mondta István a türelmét veszítve, lecsukta a laptop 
fedelét, zavartan szétnézett a kávéházban, és a gépet visszatette a 
táskájába. De miért csinálta ezt Mimi?, kérdezte a nagymama 
értetlenkedve. Ez jó volt neki? Én azt hittem, már mindent tudok a 
szexről, igazán, nem is tudom, mit mondjak, mondta a fejét rázva, 
tanácstalanul. 

Mimi a barátjával ment ki Hollandiába, mesélte a lány 
történetét a nagymamának Sárády István. Nem volt pénzük, és egy 
ismerősük azt ajánlotta nekik, ha hagyják magukat lefilmezni 
szerelmeskedés közben, jó pénzt kapnak érte. Mimi tizennyolc 
éves volt, a barátja húsz, vicces balhénak, a sors ajándékának 
tekintették, hogy azért fizetnek nekik, amit egyébként is szívesen 
csinálnak, úgy érezték, ennél könnyebben és kellemesebben nem 
is lehet pénzt keresni. Mimit elvarázsolta a filmes közeg, 
körüludvarolták a férfiak. Aztán néhány film után a pornósok azt 
mondták, a srác nem érdekli őket, de Miminek kétszer annyit 
fizetnek, ha mással forgat. Rövid vívódás után a barátja rábeszélte, 
vállalja el, őt nem zavarja, pénzre meg szükségük volt. Kalandnak 
indult, aztán Mimi egyre többet keresett, sztár lett belőle, szakított 
a barátjával, élvezte a népszerűséget, a könnyű pénzt, az egzotikus 
forgatási helyszíneket, a luxust, amiről Tövispusztán még csak nem 


is álmodott, és képtelen volt kiszállni, míg végül találkoztunk sok 
év után ismét, mesélte István. 

Szegény kislány, mondta nagymama szánakozva, attól 
fosztották meg, ami legszebb a szerelemben: a meghittségtől. Én a 
mai napig emlékszem nagyapád illatára, és a gyönyörűségtől 
libabőrös a karom, ha arra gondolok, amikor először megérintette 
a kezemet. Még az első ügyetlen csókunkra is emlékszem, a puha, 
kicsit szúrós ajkaira, mert nem volt rendesen megborotválkozva. 
Egy nehéz matematikapéldát magyaráztam neki az érettségije 
előtt, és olyan ügyesen megoldotta, hogy — örömömben 
megpusziltam, mire ő megcsókolt, mesélte nagymama. Egyszer 
megtaláltam a kis cetlit, amire nagyapád felírta az első csókunk 
dátumát, egy fiókban rejtegette, mert szégyellte kimutatni az 
érzelmeit. Időnként elővettem a papírdarabkát, megsimogattam, és 
visszatettem, nehogy észrevegye, hogy lelepleztem a titkát. Ma is 
megvan. . Majd . megmutatom, mondta  Eni. Nagymama 
elérzékenyült és könnyes lett a szeme, de mosolygott. Hónapok óta 
udvarolt, amikor először egymáséi lettünk, mesélte. Az maga volt a 
beteljesülés; könnyes zuhanás a végtelenbe. Olyan volt, mintha 
együtt keringtünk volna sírva-kacagva a világűrben. Ez most neked 
vicces? Kinevetsz?, kérdezte Istvánt, nem sértődötten, inkább 
kíváncsian. 

Nem azért mosolygok, felelte István, csak olyan helyes vagy, 
nagymama, mint egy ártatlan kislány. De, tudod, ahogy éhség 
nélkül is lehet élvezni egy ínycsiklandozó falatot, és akkor is 
szívesen megiszol egy pohár jó italt, ha nem vagy szomjas, a szex 
sem csupán a szerelem része, hanem örömforrás is. Szerelem 
nélkül is van gyönyör. 

Ezt nem tudom, mondta nagymama elgondolkodva. Egyáltalán, 
ki nézi ezeket a rémes filmeket?, kérdezte. 

Az interneten rengeteg tartalom van, filmek, zene, hírek, fotók, 


tudomány, kultúra sorolta István, de minden harmadik közülük 
szex, mert ez a legkelendőbb, erre kattintanak a legtöbben. A szex 
nagyobb üzlet, mint a fegyver- és a drogkereskedelem, magyarázta 
István. Már a kamaszlányok is pornót néznek. 

Sajnállak benneteket, csóválta a fejét nagymama, nem tudjátok, 
mit veszítetek. 

Lehet, hogy sokat veszítünk, gondolta István, de úgy döntött, 
nem kezdi el mesélni nagymamának, hogy mit nyertek, úgysem 
értené. Amikor Mimivel járni kezdtek, elutaztak Párizsba, de alig 
láttak valamit a városból, mert a Latin negyedben, a kis 
szállodában, ahol megszálltak, szinte ki sem jöttek az ágyból, az 
ételt is a szobába rendelték, mert István azonnal mindent ki akart 
próbálni, amit Mimi filmjeiben korábban látott. 

István, ha te korábban ilyen filmekben láttad Mimit, milyen 
illúzióid maradhattak?, kérdezte nagymama, mintha belelátott 
volna unokája gondolataiba. Szerelem nélkül a szex számomra 
olyan, folytatta, mint mikor leleplezik a szenzációs 
bűvészmutatványt, eltűnnek a fények, a csillogás, a zene, 
megszűnik a varázslat, és nem marad más, csak a csupasz 
technika: egy ócska trükk, mondta nagymama elgondolkodva. 

Ahogy Sárády István visszaemlékezett a történetre, még most is 
beléhasított a fájdalom, hogy a szülei nem mentek el az esküvőjére, 
és a testvérei is távol maradtak, mert nem akartak ujjat húzni a 
szülőkkel. Csak nagymamát nem tudta meggyőzni Pityu-Hunor, 
hogy ő se vegyen részt az eseményen. De hiszen István a 
gyereketek, nekem meg az unokám!, magyarázta a fiának és a 
menyének Eni. Hiába. Sárády István sosem látta korábban úgy 
zokogni a nagyanyját, mint az esküvőn. És nem tudta eldönteni, 
őket siratta, a szerelmet vagy az illúzióit. 


Megkérdezhetem, Jóska, hogy az ukrán barátod miért nem ajánlja 


fel a találmányát az oroszoknak? Nyilván jó kapcsolatai vannak 
még a múltból?, kérdezte Sárády István. 

Kolja már a nagy Szovjetunió idején is utálta az oroszokat, a 
Krím elcsatolása után pedig ukránként különösen. De, szerinted, az 
oroszok mit kezdenének egy ilyen találmánnyal?, kérdezte Füredi. 
Gondolj a kőolajvezetékekre, az atomreaktorokra! Azt mind veszni 
hagynák? És az ezzel járó gazdasági és politikai befolyásukat? A 
szaudiknak is csak azért kellene a találmány, hogy aztán 
elsüllyesszék. Ha elterjedne a világon egy ilyen alternatív energia, 
akkor az olaj-országok garantáltan csődbe mennének. Bármily 
meglepő, ez a találmány azoknak ér a legtöbbet, akik azért vennék 
meg, hogy elpusztítsák vagy legalábbis megakadályozzák, hogy 
mások kezébe jusson. Ezért aggódik Kolja, hogy mi történik a 
felfedezésével. 

És a németek? 

Ha a németek piacra dobnák, az olajhatalmak gazdasága akkor 
is romba dőlne. Az olajbevételek elapadása pedig ezekben az 
országokban gazdasági válsághoz, nyomorhoz, a radikális iszlám 
megerősödéséhez és elviselhetetlen migrációs hullámhoz vezetne, 
amit a németek és Európa nyilván nem akarna. 

És a kínaiak, az amerikaiak? 

A kínaiak nagyon ráfeküdtek a megújuló energiákra, 
bányásszák a lítiumot és a kobaltot, ami az energiatároló 
panelekbe kell, komolyan befektettek fúziós kísérletekbe is, de ők 
ipari reaktorokban végzett kísérletekben nyomulnak. A befektetett 
pénzt nem szívesen hagynák veszni. Az amerikaiak egyelőre 
szintén ügyesen lavíroznak az olajhatalmakkal, vásárolnak tőlük, 
és ezzel tartják sakkban őket, ami számukra geopolitikai kérdés. 

És ha mi, magyarok dobnánk piacra a találmányt? 

Az eszembe sem jutott, hogy nektek kínáljam fel a találmányt, 
mondta Füredi, csak te erősködtél. A magyarok legfeljebb az üzlet 


közvetítésére kapnának jogot, amennyiben lenne egy épkézláb 
ötletük, hogy mit kezdjenek vele, mondta Füredi. 

Nem lett sokkal okosabb, tűnődött Sárády István. Fogalma se 
volt, mit tanácsoljon az otthoniaknak. Talán még az lenne a 
legokosabb, vélte, ha valahogy Füredin keresztül megszereznék a 
közvetítői jogot, óriási pénzért fű alatt átpasszolnák a felfedezést 
az oroszoknak, azok szépen elsüllyesztenék, ők meg fölnyalnák a 
közvetítői milliárdokat és mosnák kezeiket. 

Ez a fantasztikus találmány  megoldhatná a Föld 
energiaproblémáját, segíthetne elkerülni a végzetes 
klímakatasztrófát, és fellendíthetné a gazdaságot a fejlődő 
világban, hiszen nem kell hozzá sem erőmű, sem ezer mérföldeken 
átívelő hálózat, mégis alkalmazható lenne a legtávolabbi 
körzetekben is, gondolta Ézsiás Benedek. Füredi és Sárády 
beszélgetésében ez a verzió fel sem merült. 

Klímakatasztrófa, szegény országok, nem szempont?, kérdezte 
Benedek. Várakozva tekintett Füredire. 

Te is tudod, Benedek, hogy minden ilyen horderejű döntésnek 
világpolitikai következményei vannak, könnyű világmegváltó 
pózban tetszelegni, ha valakinek nem kell vállalnia a felelősséget a 
döntésért, mondta Füredi kissé ingerülten. 

Ézsiás Benedek ismerte a tudományos előrejelzést, hogy ha így 
haladunk, 2040-re megszűnhet az emberi civilizáció. A 
számítógépes próféciát, ami elsőként tekintett a Földre összefüggő 
rendszerként, 1973-ban készítették a világ akkor legerősebb 
számítógépén, és a tudományos jóslatból eddig szinte minden 
igazolódott. A gazdasági növekedést, a klimatikus viszonyokat, a 
környezetszennyeződést, az energiahelyzetet, a népszaporulatot, 
az emberi élet számára alkalmas élőhelyeket, az elérhető élelem és 
a víz mennyiségét vizsgáló elemzésből az derült ki, hogy a végzetes 
globális problémákra csak globális megoldások lehetségesek. Az 


emberek mégsem vesznek róla tudomást, tépelődött Benedek. 
Pedig már látják a következményeket, a megbolondult éghajlatot, a 
tömeges migrációt, a terrorizmust, a nemzetállamok fuldokolását, 
csak összekeverik a következményeket az okokkal. Jelenleg a világ 
nagyjából a közül választhat, hogy mibe pusztul bele: a 
klímakatasztrófába, a vízhiányba, az éhínségbe, az 
energiaválságba és a szegény országok végleges leszakadásába, 
ami éhséglázadáshoz, terrorizmushoz és migrációhoz vezet, vagy a 
hatalmi őrületbe, az értékek kiüresedésébe, az eszement 
fogyasztásba, az önzésbe és a kapzsiságba, aminek a vége ugyanaz, 
gondolta Ézsiás Benedek. De talán lehetséges volna egy másik út is, 
vélekedett, ami az önmérsékleten és az emberségen át vezet, már 
ha ezek a szavak jelentenek még egyáltalán valamit, töprengett 
Benedek. De nem szólt semmit, mert úgy érezte, úgyse tudná 
elmondani. 

István az okosórájára pillantott, nyomogatta, aztán idegesen 
fölpattant. Elnézést, üzenetet kaptam, mondta, és feldúlt arccal 
elindult a szobájába. 


4. 


Szegények vagyunk, de jól élünk, idézte Füredi József elégedetten 
az apja egykori mondását az ebéd végeztével. Aztán az egyik 
kezében a poharával, a másik tenyerével az asztallapra 
támaszkodva, nyögve feltápászkodott, és talpas poharát 
egyensúlyozva átbillegett a szalonba szivart keresni. Az asszonyok 
kérdőn egymásra néztek, majd egymás pillantását nyugtázva az 
asztalnál maradtak. Mennyivel egyszerűbb lenne a párkapcsolat, 
ha a férfiak úgy értenék a nőket, a nők pedig a férfiakat, ahogy az 


asszonyok szavak nélkül is megértik egymást, gondolta Etelka. 

Kérhetnék egy cappuccinót?, kérdezte Mimi. Ugyan az olaszok 
szerint ilyenkor délután már csak presszókávét vagy ristrettót illik 
inni, de talán megbocsátják nekünk, amúgy se szólhatnak egy szót 
sem, hiszen a határ svájci oldalán vagyunk, mondta mosolyogva. 

Jó ötlet, én is innék egyet, felelte Fürediné. Te hogy iszod? 
Cukorral? Tejhabbal? Kakaóporral?, kérdezte. 

Én telhetetlen vagyok, nevetett Mimi, mindig mindent kérek, 
amit csak kínálnak. 

Hajrá, mindent bele!, ezt szokta mondani Jóska is. Én is úgy 
iszom, mondta Etelka. 

A csiszolt üveges, szecessziós tálalóhoz ment, a fehér 
márványlapon patronos olasz kávéfőző állt, csészéket tett a két 
apró csőr alá, lágyan kattant a gomb, sziszegve, vékony sugárban 
ömlött a habos, mogyoróbarna folyadék, márványosra festette a 
rácsurgó tejhab, aztán Etelka egy kis szitával mintát szórt rájuk 
kakaóporból, és a kistányérra helyezett csészékkel visszaült az 
asztalhoz. 

Olyan nyomasztó érzésem van, mondta, miközben megsimította 
a homlokát, és fenekét jobbra-balra csúsztatva a széken 
elhelyezkedett. A férfiak is feszültek, Jóskát ismerve, ő ilyenkor 
elviselhetetlen lesz, mondta Etelka. 

A férjeink egyébként se könnyű esetek, jegyezte meg Mimi. Ti 
mióta vagytok együtt?, kérdezte. 

Huh, kiszámolni is nehéz, sóhajtott Etelka. 

Együtt nőttek fel Angyalföldön, mesélte, aztán szerelem lett 
belőle, vagy legalábbis valami olyasmi, amit akkor annak hittek, 
első szerelem, tette hozzá Etelka nyomatékosan, mert az első 
szerelmet mindig áhítattal szokás emlegetni, még akkor is, ha 
teljesen érdektelen kapcsolat volt, ők pedig már negyvenöt éve 
együtt vannak, mondta. Ahogy leérettségiztek, összeházasodtak, 


így tudtak elmenekülni a szoba-konyhából, mert akkoriban nem 
lehetett ám csak úgy összeköltözni a fiataloknak, magyarázta 
Etelka. Ő biológia szakra járt a TTK-ra, a Múzeum körútra, Jóska 
meg Moszkvába ment egyetemre, és Etelka öt éven át várta, hogy a 
kamaszkorból alig kinőtt férje karácsonykor és nyáron hazajöjjön 
a szünidőkre, mesélte. 

Mimi a szalon felé lesett, ahol Füredi félig szenderegve 
szivarozott a füles fotelban, épp csak oda lehetett látni a nyitott 
ajtón át. Jóska szivarjának füstje, ahogy félálomban pöfékelt, egyre 
haloványabban gomolygott, alighanem mindjárt elalszik a 
szájában, gondolta Mimi, aztán a hangját lehalkítva, szinte súgta 
Etelkának: Ugye, nem haragszol, ha azt mondom, számomra úgy 
tűnik, mintha Jóska néha bántóan türelmetlen lenne veled. 

Etelka hosszasan, némán nézett Mimi szemébe. Rokonszenves 
volt számára a fiatalasszony, de alig ismerte, nem tudhatta, nem él- 
e majd vissza az őszinteségével. 

Bocsánat, lehet, hogy trampli voltam, mondta Mimi, amint 
megérezte, hogy aláaknázott területre tévedt, és igyekezett az 
ügyetlenségét őszinteséggel jóvátenni. Amúgy is saját magáról 
akart beszélni, az István és közte lévő feszültségről, az Etelkának 
feltett kérdést pusztán bemelegítő párhuzamnak szánta saját 
problémája felvezetéséhez. 

Most mi is nehéz időket élünk át Istvánnal, mondta Mimi, és 
gondoltam, neked mégiscsak nagyobb tapasztalatod van a 
házasságban, hátha tudsz tanácsot adni, folytatta engesztelő 
hangon. De ha tapintatlan voltam, ne haragudj, nem akartalak 
megbántani, tette hozzá. 

Etelka egyáltalán nem gondolta, hogy lehetne házasságban jó 
tanácsot adni, sokat olvasott erről a témáról, ahogy nyilván Mimi 
is, mondta, halomban állnak az idevágó bölcsességek a 
könyvesboltok polcain, aztán ha az ember utánanéz a nagy hírű 


szerzők házasságainak és a gyerekeikhez fűződő kapcsolataiknak, 
kiderül, hogy szinte valamennyi egy csődtömeg. 

Mit ér az okoskodó elmélet, ha még maguk a szakemberek sem 
tudják hasznosítani?, kérdezte Etelka. 

Mondjuk, István is kommunikációs szakértő, aztán épp csak 
kommunikálni nem lehet vele, mondta Mimi. 

Na, tessék! helyeselt Etelka. 

Képzeld, a múltkor mondtam Istvánnak, miért nem próbáljuk 
meg végre őszintén megosztani egymással az érzéseinket?, mesélte 
Mimi. Tudod, mit felelt? Éhes vagyok és tele van a faszom a 
világgal. Ezeket gondolta ő őszinte érzéseknek. 

Hát, az érzelem szó Jóskának sem tartozik az aktív 
szókincséhez, mondta Etelka, nem is vagyok biztos benne, hogy 
érti, mit jelent, tette hozzá. Talán, ha az első pillanattól fogva 
próbáltak volna lelki dolgokról beszélni, tűnődött Etelka, akkor 
egyszerűbb volna. De Jóskának nincs igazi anyaképe, magyarázta, 
hogyan is lehetne, amikor alig emlékszik a mamájára, és arra sincs 
mintája, hogyan működik egy igazi család férjjel, feleséggel, 
gyerekkel. Nem járt korábban lányokkal, ő volt az első lány az 
életében, mesélte Etelka, és rögtön házasság lett belőle, és éppen 
csak befejezték az egyetemet, mikor jöttek a gyerekek. Néha úgy 
érzem, haragszik rám, engem büntet, mintha én fosztottam volna 
meg az udvarlásoktól, a felelőtlen, vidám legényélettől, amire 
valószínűleg mindenkinek szüksége van, hogy kitombolja magát és 
lenyugodjon, mondta Etelka. De hát, velem is ugyanez történt, 
nekem se volt senkim rajta kívül, mesélte. A szexet is együtt 
próbáltuk kitanulni valahogy, vak vezetett világtalant. Mert 
akkoriban még nem volt ám igazi szexuális ismeretterjesztés, 
mesélte Etelka, meg szexfilmek, szexújságok, amiben minden 
benne van, még az is, aminek nem kéne. Tudod, az a legfurcsább, 
merengett az asztalra könyökölve, Mimi szemébe nézve, hogy ha 


Jóskával kettesben vagyunk, még mindig úgy viselkedik velem, 
mintha a mamája volnék, mások előtt meg, láthattad, úgy aláz, 
mint egy önállósodni vágyó hülye kamasz az anyját. De nálatok mi 
a gond?, kérdezte, két ilyen szép, sikeres ember... 

Nem is tudom, mondta Mimi, mostanában úgy érzem, mintha 
egy idegennel élnék. Nem is értem, hogy ez korábban miért nem 
tűnt fel... Ő változott ekkorát?, vagy István?, tűnődött. Különösen 
mióta István sikeres üzletember és politikus lett, mintha kifordult 
volna magából; lubickol a hatalmában, elvárja, hogy istenítsék, 
élvezi, hogy függnek és félnek tőle, hogy egy telefonnal bármit 
elintézhet, egy tollvonással bárkit tönkretehet, mindenkit lenéz és 
megaláz, egyre cinikusabb, mondta Mimi. Esténként kimarad; 
tudod, a netvörking, magyarázta, néha elutazik napokra, azt állítja, 
üzleti útra megy, aztán kiderül, hogy Mauritiuson és Ibizán járt; 
ezek hiteles üzleti útnak hangzanak, ugye? Gúnyos volt a hangja. 
És tolja a haverokkal a kokaint, nekem meg a másnapi 
depressziója jut. Ez az egész annyira emlékeztet engem a pornós 
világra, pedig azt reméltem, hogy éppen István fog megszabadítani 
tőle. A barátok feleségei is hasonlókról panaszkodnak, folytatta, 
fulladoznak a milliárdokban, egymást marják, és közben pakolják 
a fészbukra a képeket a családi idillről. Persze, én is ezt csinálom, 
tette hozzá elgondolkodva. Mintha két világban élnénk egyszerre: 
egy boldogban, a fészbukon, és egy valódiban, ahol magunkban 
viaskodunk. Nyilván az ő hisztériáit is nehéz lehet elviselni, 
ismerte el Mimi, gyerekkora óta érzékenyek az idegei, legutóbb 
például úgy elborult az agya, hogy megütötte a gyerekeket, a 
fejüket is ütötte, aztán térden állva, sírva kért bocsánatot tőlük, 
mesélte, mert gyermekkorában, amikor a nevelőapja agyba-főbe 
verte, elhatározta, hogy ő sosem tesz majd ilyet a gyerekeivel. 
Egyre nehezebben tudja fékezni az indulatait, esténként három- 
négy sört meg kell innia, hogy lenyugodjon, már látszik is a hasán, 


mutatta. Lassanként sörhasam nő, mondta Mimi. 

Ugyan már! Nézd meg az én hasamat!, mondta Etelka. Két 
tenyerét a hasára tette. Nem próbáltátok megbeszélni?, kérdezte 
aztán. 

Próbáltam, de ő csak mondja a hülyeségeit, hogy szedjem össze 
magam, vagy menjek pszichiáterhez, és amikor beszélek hozzá, 
látom a szemén, hogy képtelen öt percig rám figyelni, mert csak 
magával, az ellenségeivel és az üzleti ügyeivel van elfoglalva. 

Olvastam egyszer egy jót, mondta Etelka: a férfiak a házasság 
előtt abban reménykednek, hogy a nő sosem változik meg, a nők 
meg abban, hogy a férfi majd megváltozik. Nem lehet, kérdezte 
Etelka, hogy István régen is ilyen volt, csak nem vetted észre? Mert 
másra figyeltél, a sikereire, a szép kék szemére meg a muszklijára? 

Látod, ezt nem tudom, felelte Mimi. Lebiggyesztette az ajkát. 
Néha arra gondolok, lehet, hogy amikor összejöttünk Istvánnal, 
nem is szerelmes voltam, csak hálás azért, hogy a múltammal 
együtt felvállalt, mondta. Mert akkoriban én már nagyon 
szerettem volna családot. Gyerekeket. És az is lehet, hogy én is 
inkább csak egy régóta vágyott trófea voltam a számára, meg a 
remény a napi tuti szexre, mert az előző feleségével a szex sem 
működött rendesen, egy pornósztártól meg, ugye, ez a minimum, 
ami elvárható. 

Nálatok legalább működik a szex, mondta Etelka a szemét 
lesütve. Nálunk ez is gond, mondta. Nemigen tudok nőkkel 
ilyesmiről beszélni, csak a barátnőimmel, ők meg annyit értenek 
hozzá, mint én, vagyis semmit. A szexuális tanácsadó meg nekem 
kicsit olyan, mint az autószerelő. Férfidolog. 

Úgy tűnik, minket meg lassan már csak a szex tart össze, 
mondta Mimi. Lánykoromban azért csináltam, hogy szeretetet és 
törődést csikarjak ki magamnak, mert a férfiakhoz csak így lehet 
közel kerülni, de ma már nagyon hiányozna, ha nem volna 


legalább ennyi intimitás az életemben. Megnyugtat. 

A barátnőim azt mondják, a szex inkább a férfiaknak fontos, 
mondta Etelka, a nők meg beletörődnek; én is amolyan 
kötelességnek tekintettem mindig, mint a mosást, a bevásárlást 
meg ahogy a gyereket iskolába, a kutyát meg sétálni kell vinni, 
mert különben gyűlik a szennyes, a kutya a szőnyegre csinál, a férj 
meg agresszív lesz. Jóska mindig dühös volt, amikor látta, hogy én 
nem élvezem. Már régóta nem is közeledik hozzám. Azt hiszem, 
szeretője van. Fáj, de nem bánom. 

Szerintem a nőknek is kell a szex, mondta Mimi. A férfiaknak 
viszont nem elég, ha lefekszel velük vagy kényezteted őket, az 
egójuknak szüksége van arra is, hogy lássák, közben te is 
megőrülsz az élvezettől, magyarázta. És nem azért, hogy neked jó 
legyen, azt leszarják; hanem mert úgy gondolják, ha gyönyörűséget 
tudnak okozni neked, akkor függővé válsz tőlük, a hatalmukban 
vagy. Biztosan ezért bosszantja Jóskát is, hogy nem élvezed a 
szexet. Nem érzi a hatalmát feletted. Nálatok mekkorák a 
gyerekek?, kérdezte Mimi. Hallottam a jacuzziban, hogy lányotok 
van. Caroline, ugye? 

Ez bonyolult, mondta Etelka. Most ő nézett a szalon felé, ahol 
Jóska bóbiskolt, majd visszafordult Mimihez. Ez bonyolult, 
ismételte halkan. Úgy tűnt, gondolkodik, belevágjon-e egyáltalán a 
történetbe. Aprót sóhajtott, aztán belekezdett: Karcsi négyéves volt, 
amikor azt mondta, tetszik neki a szomszéd autószerelő kisfia, és 
ha megnő, szeretne a felesége lenni, mesélte Etelka. A szomszéd fiú 
nem volt különösebben szép gyerek, amolyan kövérkés, kerek fejű, 
turcsi orrú kissrác, de nagyon kedves, és Etelka először nem is 
tulajdonított jelentőséget a mondatnak. Karcsi még kicsi, gondolta, 
talán nem tudja pontosan, mi a különbség tetszés és rokonszenv, 
barátság és házasság között, biztos szeretne felnőttkorában is a kis 
barátja közelében lenni, egy lakásban lakni vele, ahogy az anyja 


meg az apja, ezért mondhatta, hogy a felesége szeretne lenni. De 
aztán feltűnt, hogy Karcsi szívesebben játszott a kislányokkal, mint 
a fiúkkal, és Jóska hiába erőszakoskodott vele egyre ingerültebben, 
hogy menjenek focizni, birkózzanak, szereljenek autót, Karcsi 
inkább a kislányokkal akart babázni. Egy nap, amikor Etelka látta, 
hogy Karcsi könnyes szemmel vágyakozik a játékbolt kirakata előtt 
egy babára, annyira megsajnálta, hogy megvásárolta neki a babát, 
és Karcsi nagy szeretettel tutujgatta, etette, altatta a babáját. Ha ez 
a gyerek buzi lesz, szétcsapom, mondta Füredi. Ugyan már, 
tiltakozott Etelka, nem vagyunk egyformák, Karcsi érzékeny 
gyerek, lehet, hogy majd olyan apuka lesz, aki szívesen segít a 
háztartásban meg a gyerekekkel, a felesége egyszer talán még 
hálás lesz érte. Éld ki a macsó apaságodat Ferivel, utalt Etelka a 
nagyobbik fiúra, aki pontosan olyan keménykötésű, vagány srác 
volt, mint Jóska gyerekkorában, s még külsőre is emlékeztetett az 
apjára. Amikor Karcsi nagyobb lett, úgy hat-hét éves, azt állította, 
hogy ő nem fiú, hanem kislány, nem Karcsi, hanem Karola, és nem 
akart fiúruhában járni. Etelka az áruházban megbeszélte az 
eladókkal, hogy a fiúrészlegből átcsempészhessen néhány pólót, 
farmert, pulóvert a lányrészlegbe, így bizonygatva a fiának, hogy 
nyugodtan hordhatja, hiszen azok lányruhák, és a fondorlatban a 
divat is segítette, mert újabban a fiúk is rózsaszínben, lilában, 
türkizben, neonzöldben jártak, és a farmernadrágok is csaknem 
hasonlók, legfeljebb a lánynadrágok némelyikén van egy kis 
szívecske vagy virág. Amikor aztán Karcsi könyörgésére Etelka 
játék babakocsit is vett neki, hogy legyen miben tologatnia a 
gondosan felöltöztetett babáját, Jóska végképp kiborult, hogy 
Etelka buzit csinál a gyerekből, és megszűntek a közös vasárnapi 
családi séták, mert Jóska nem volt hajlandó végigmenni az utcán a 
babakocsiját büszkén  tologató kisfiával, — Karcsi — viszont 
hisztériázott, hogy nem hagyja otthon a gyerekét, mert az ember 


nem hagyja otthon a gyerekét, ha sétálni megy. Ettől fogva Etelka 
kettesben járt sétálni Karcsi-Karolával, pontosabban hármasban, 
hiszen vitték Karcsi gyerekét is. Etelka hozzászokott, hogy séta 
közben az utcán összesúgtak mögöttük az emberek, vagy rájuk 
nevettek. De voltak ifjú apák, akik a közeli parkban a valódi 
gyereküket tologatták a valódi babakocsiban, és apatársként 
üdvözölték a babáját tologató kisfiút. Ferit nem zavarta, hogy az 
öccse lánynak tartja magát, viccesnek találta. Érdeklődve 
megszemlélte a kislányos kincseit, a bizsu karkötőket és láncokat, 
amiket Karcsi az ágya mellett egy kis asztalkán tartott. Jó testvérek 
voltak, Feri kicsi korától megvédte az öccsét, és hamar híre ment, 
hogy aki gúnyolni meri Karcsit, annak a bátyjával gyűlik meg a 
baja. A nagydarab Feri pedig félelmetes verekedő hírében állt, nem 
szívesen húztak ujjat vele. Vigyázz a szádra, hogy beszélsz az 
öcsémmel, mert beverem!, mondta egy alkalommal Feri valakinek, 
aki leköcsögözte Karcsit. A húgoddal!, javította ki Karcsi. Mi van?, 
meredt Feri az öccsére. Nem az öcséd vagyok, hanem a húgod, 
mondta nyomatékosan Karcsi. Jó, törődött bele Feri, és ismét az 
idegen fiúhoz fordult: Szóval, ha egy rossz szót szólsz a húgomra, 
szétverem a pofádat, mondta. A fiú bambán nézett, látszott az 
arcán a tanácstalanság, de a lényeget értette, mert ebben az 
összefüggésben a lényeg egyértelműen a kilátásba helyezett pofon 
volt. Minthogy Karcsi kicsi korától nyíltan vállalta a látszattal 
ellentétes nemét, ez megkönnyítette a barátai és az iskolai 
osztálytársai helyzetét is. Mi van, te buzi vagy?, kérdezte tőle az 
egyik osztálytársa az első nap a gimnáziumban. Nem vagyok buzi, 
felelte Karcsi, a buzik a saját nemükhöz vonzódnak, én meg a 
fiúkhoz, és én lány vagyok. Karola, nyújtotta a kezét a 
megzavarodott srácnak. Egyébként azt se szégyelleném, ha buzi 
lennék, folytatta, sőt még azt se, ha hülye lennék, és előítéletes, 
csak akkor nagyon szomorú lennék. Az osztálytársai jót röhögtek, 


és ettől fogya még büszkélkedtek is Karolával. Ha nyilvános 
helyeken vagy bulikon bárki belekötött, egy-két osztálytárs vagy 
barát azonnal a védelmére kelt. Jóska nem tudott megbékélni a 
fiával, folytatta Etelka. Régen a fiú fiú volt, a lány meg lány, 
mondta, amíg ez a műtéti lehetőség nem merült fel, senkinek 
eszébe se jutott, hogy nemet váltson. Most úgy tűnik, ez ragályos, 
divat lett buzinak lenni meg nemet cserélni, a nőknek lassanként 
fasza nő, a férfiak meg elnőiesednek, a sok melegtől meg még több 
meleg lesz, mondogatta Füredi. A fizikában a meleg a hideg felé 
áramlik, magyarázta Etelka a férjének, de ez nem hőtan, drágám, 
hanem embertan. Etelka biológusként alaposan beleásta magát a 
témába, és tudományos munkákat adott a férjének, olvassa el, 
milyen genetikai, hormonális és lélektani háttere van a 
homoszexualitásnak és a transzszexualitásnak, hogy lássa, nem 
döntés és divat kérdése a szexuális irányultság, és az se, hogy 
pszichológiailag ki milyen neműnek érzi magát. Az esetek 
többségében ez már az anyaméhben eldől, az üldözésnek vagy az 
önmegtagadásnak pedig tragikus következményei lehetnek, 
magyarázta Etelka. Ha csak szívátültetés menthetné meg az 
életedet, vállalnád?, kérdezte a férjétől. Hát persze, felelte Jóska. És 
ha csak női donor lenne? Inkább női szívvel élnél, vagy 
szívesebben meghalnál? Füredi zavarba jött. Jó, az vészhelyzet, 
mondta. Ha vészhelyzet lenne,  eléldegélnél te még 
disznószívbillentyűvel is! És a micsodádat levágatnád divatból?, 
kérdezte Etelka. Ugyan! Hiszen még a hajadat se vágatod le 
szívesen. Hátha ezeknek az embereknek ez vészhelyzet, nem divat, 
mondta Etelka. Füredi József okos ember volt, az eszével pontosan 
értette a magyarázatokat, csak a szívével volt képtelen elfogadni a 
helyzetet. Valahonnan mélyről, ahol a tabuktól való félelmeket 
rejtegeti a tudat, onnan kúszott elő a tiltakozása. Meg szégyenérzet 
gyötörte; mit szólnak hozzá mások, holott ő büszkélkedni szeretett 


volna a fiaival. Nem kárhoztatom Jóskát, mondta Etelka, ha azt is 
képtelen elfogadni, hogy én nem eszem húst, mit kezdjen azzal, 
hogy a fiáról kiderül, hogy lány. A bizonytalansága fordul 
agresszióba, gondolta Etelka. Ezért hörög akkor is, amikor a nők 
társadalmi szerepe kerül szóba. Karolát az érettségi után felvették 
a cambridge-i egyetemre, biológus lett, mint az anyja, és sikeres 
kutató, mesélte Etelka büszkén. Az apja továbbra sem tartotta vele 
a kapcsolatot, azt mondta, nem tud ránézni, de Etelkával szinte 
másnaponta imélt váltottak vagy meszendzsereztek. Így csak 
Etelka és Feri követték Karola műtéti sorozatát, amit titokban 
Etelka támogatott anyagilag. 

Etelka a telefonja fotói között böngészett, aztán rátalált a képre, 
amit keresett, és Mimi elé tartotta. A képről egy büszke tekintetű, 
titokzatos, finom arcú lány nézett szembe Mimivel. Ő Caroline 
Füredi, mutatta Etelka. 

Szép lány, mondta Mimi. Büszke lehetsz rá! 

Azért ez nem olyan egyszerű, mondta Etelka csöndesen. Könny 
csillogott a szemében. Valamennyiünket megviselt. Amikor Feri 
meglátta a húgáról ezt a fotót, mesélte Etelka, azt mondta, hogy 
ebben a képmutató világban, ahol mindenki hazudik, végre van 
valaki, aki bátran meri vállalni önmagát. Etelka a kézfejével 
megtörölte a szemét, és letette a telefont. Csak akkor hozom szóba 
Jóskának a lányát, ha bosszantani akarom. Ha bánt engem, 
mondta. 

Mimi hallgatott. Nézte az asszonyt. Amikor Amszterdamban 
dolgoztam, mesélte aztán, volt egy színpadi transzvesztita 
barátom, vagy inkább barátnőm, ahogy vesszük. Szomorú, 
magányos lány volt, nagy, barna szemekkel, sovány, mint egy agár. 
Hónapokkal korábban dobta ki a szerelme, nem volt senkije, és 
biztosan tudod, a magánytól többen halnak meg a világban, mint 
betegségektől. Egyik hajnalban Lola ment hazafelé a bárból, ahol 


énekesnőként dolgozott, cudar idő volt, zuhogott az eső, csak 
néhány ember járt az utcán, ők is a nyakukat behúzva, földre 
szegezett tekintettel siettek az esernyőjük alatt. És akkor az egyik 
sarkon Lola meglátott egy kóbor kutyát. Kilátszottak a bordái, 
olyan sovány volt. Ült az esőben, csatakokban lógott a bundája, 
csurgott a szemébe a víz, de nem bújt el egy kapualjba. Ott ült, és 
nagy, barna szemével figyelte az embereket. Bizonyára túl volt már 
mindenen, sokat bántották, nem várt már senkitől semmit, nem 
akart senkire ráakaszkodni. Nézte az embereket, csöndesen ült és 
várt. Hátha elfogadják. 

És mi történt?, kérdezte Etelka. 

Ebben a pillanatban, hatalmas robaj hallatszott. Belereszketett 
a villa. 

Mi volt ez, földrengés?, kérdezte Etelka sápadtan. Na, még csak 
ez hiányzott!, tette hozzá. Füredi állt az ajtóban, a szivar remegett 
a kezében. 

Na, ez meg mi a franc volt?, kérdezte. 

Ézsiásék beszaladtak a konyhából, mindenki várakozón 
Benedekre nézett. 

Kőlavina. Rázúdult a házra, mondta Benedek kimérten. 
Pontosan tudta, mi történt. Ettől tartott. A villa mögött olyan 
meredek volt a sziklafal, hogy nem állt meg rajta a hó, és a lavina 
sodorta magával a hordalékot, a földet, a növényzetet, a köveket. 

István felment a szobába, mondta Mimi, és elindult megkeresni 
a férjét. 

Benedek ment utána. Amikor Mimi és Benedek beléptek a 
lakosztályba, Sárády mozdulatlanul feküdt az ágyon, a 
mennyezetet bámulta. Mimi a férjéhez rohant, mellé térdelt a 
földre. 

Jól vagy? Mi a baj?, kérdezte. 

Semmi, felelte Sárády István. Majd elmondom. Mi volt ez a 


robaj? 

Benedek azt mondja, kőlavina omlott a villára, felelte Mimi. 

Megnézem a padlást, mondta  — Benedek, — amikor 
megbizonyosodott róla, hogy Sárády nem sérült meg. 

István, mi a baj?, kérdezte Mimi ismét, ahogy magukra 
maradtak, már-már esdeklő volt a hangja, mert István továbbra 
sem vette le a szemét a mennyezetről. Összeszorított fogakkal 
feküdt, az izmok táncoltak az arcán. 

Kiszállt a NAV az irodába, a gazdasági nyomozók elvitték a 
dokumentumokat és lefoglalták a számítógépeket, felelte. Mimire 
emelte a tekintetét. Düh és félelem volt a szemében. 

Szólj azonnal a barátaidnak, ajánlotta Mimi. 

Jó ötlet, kivéve, ha ők állnak a háttérben, felelte István. Amikor 
három hete visszadobták két pályázatomat, már gyanítottam, hogy 
ez jel, mondta, mert az utóbbi években nem fordult elő ilyesmi. 
Akkor azt mondták, ennek nincs jelentősége, ez most így alakult. 
Éreztem, hogy hazudnak. Mindenképpen megpróbálok valamit 
intézni, csak innen távolról nem könnyű. Nem fogadják a 
hívásomat és nem válaszolnak az iméljeimre, mondta. 

Mire kiléptek az ajtón, Benedek már a padlásról jött lefelé. 
Beszakadt a tető. Javítom, mondta. Gondolatban már azon járt az 
esze, hogyan tudná eltorlaszolni a rést, mert ha újabb havazás 
kezdődik, síelhetnek a padláson. 

A szalonban Fürediék várták. Beszakadt a tető, mondta 
Benedek nekik is. Tőle szokatlan módon némi aggodalom ült az 
arcán, de sietve összerendezte a vonásait. Kitalálok valamit, 
mondta. 

Hívtam közben a helikopterszolgálatot, rendelni akartam egy 
gépet, de foglalt a vonal, mondta Füredi. 

Most elég népszerűek lehetnek, fűzte hozzá Sárády. 

A helikopter számára is elő kell készíteni a terepet, gondolta 


Benedek, mert ilyen hóban nem tud leszállni. Ha csak megközelíti 
a villát, a rotor úgy fölkavarja a havat, hogy nem fog látni a pilóta. 
Próbáljanak megnyugodni, nem lesz gond!, mondta. 

Olyan megnyugtató ez az ember, súgta Mimi, és követte a 
tekintetével Benedeket. Nekem olyan biztonságérzetet ad. Nem 
kellene segíteni neki?, fordult Istvánhoz. 

A szupermenek és a dzsedilovagok egyedül szeretnek dolgozni. 
Tudod, drágám, a magányos hős... felelte Sárády. 

Majd szól Benedek, ha segítségre lesz szüksége, mondta Füredi. 
Addig igyunk valamit, az jót tesz ilyenkor. Van egy 
cseresznyehordóban érlelt Glen Moray single malt whiskym, fekete 
csokoládé és narancs utóízzel, szerintem éppen ilyen alkalomra 
találták ki. És elszívok hozzá egy Romeo y Julietát. Ki tart velem?, 
kérdezte. 

Dől ránk a hegy, és maga vidáman iszogat és szivarozgat? Hát, 
van egy idegrendszere magának, Jóska!, mondta Mimi. Irigylem. 

Ráérünk akkor pánikolni, ha majd Benedek ideges lesz, felelte 
Füredi. Igaz, olyat még nem láttam. De veled meg mi történt, 
István? Kicsit sápadt vagy. 

Semmi. Üzleti hír. Nagy a tülekedés a kondér körül. Nem 
érdemes foglalkozni vele. Üzletemberként nyilván ismerősek 
számodra is az ilyen akciók. 

Hallottam már ilyet csudát, bólintott Füredi. 


A padlásról bútortologatás, lapátolás, kopácsolás hangja 
hallatszott. "Benedek halomba gyűjtötte a tető beszakadt 
törmelékeit, aztán a padláson talált ágymatracokat, sérült 
bútorokat és ládákat egymáshoz illesztette,  összeszögezte, 
gondosan befedte egy vastag nejlonfóliával, és eltorlaszolta vele a 
beszakadt tetőrést. Egy szál pólóban dolgozott, így is szakadt róla a 
veríték. Amikor a testére tapadt neonzöld pólóban a szalon mellett 


átvonult a szobájukba, hogy a vacsora készítése előtt 
lezuhanyozzon és rendbe szedje magát, Mimi rajta felejtette a 
tekintetét, és egy pillanatra összeakadt a pillantásuk. Milyen 
szálkás, izmos teste van ennek az embernek, pedig már nem lehet 
fiatal, ha Füredi tanára volt, gondolta Mimi. 

Hány éves Benedek?, kérdezte súgva Etelkától. 

Megmondom én neked. Amikor Jóskával mi tizenhét évesek 
voltunk, akkor fejezte be az egyetemet, vagyis akkor volt 
huszonhárom, mi most hatvanegy évesek vagyunk, ezek szerint ő 
hatvanhét éves. Jól számolom, ugye? 

Nagyon jól tartja magát! Ötvennek alig látszik, mondta Mimi 
elismeréssel. 

Ráadásul, Erzsi azt mesélte, kevesen múlott, hogy egyáltalán 
élve maradt, mondta Etelka. A baba halmozott fejlődési 
rendellenességekkel jött a világra, sajnálkozott rutinos 
együttérzéssel az orvos, amikor Benedek született, ajakhasadék, 
dongaláb és nyitott hasfal, nem sok remény van, hogy túléli, 
sorolta, de talán jobb is úgy neki. Nagyon sajnálom, tette hozzá 
végül. Ézsiás Vince érezte, kifut a vér a fejéből, elszédült, meg 
kellett kapaszkodnia a falban. A feleségem hogy van?, kérdezte 
rekedt hangon. A felesége állapota kielégítő, de nyilván nagyon 
megrázza majd őt is a szomorú hír, segítsen neki, mondta az orvos. 
Maga viszont nagyon sápadt, rosszul van?, kérdezte. El ne ájuljon 
itt nekem! A felesége jelenleg a szülőszoba folyosóján a kerekes 
hordágyon alszik, üljön le nyugodtan, itt megvárhatja, amíg 
felébred, mondta, azután meglapogatta a férfi vállát, és faképnél 
hagyta. Ézsiás Vince a kórház halványzöldre festett folyosóján, a 
vécé mellett, egy lepattogzott fehér padon üldögélt; a nyitva 
felejtett vécéajtó résén át kiszökött a húgyszag. Nézte az elhaladó 
betegeket, a szaporán kopogva lépkedő nővéreket és a himbálózva 
járó, már-már unott orvosokat, fehér köpenyükön a tekintélyüket 


jelképező törzsi nyakdíszükkel, a sztetoszkóppal. Ézsiás Vincéből a 
reményvesztettség savanyú szaga és a bánat kénsárga fénye áradt, 
néhányan, akik érzékelték ezt, lopva rápillantottak, aztán mentek 
tovább. Egy nővér állt meg előtte, zavarában nagyot nyelt. Úgy 
tudom, említette a doktor úr, hogy sajnos kicsi az esély, hogy a 
baba élve marad, de az a szabály, hogy ilyenkor is nevet kell adni 
neki, mondta. Gondolkodtak, mi legyen a neve? Az apa mélyet 
sóhajtott és maga elé bámult. Gondolkodott. Több név is szóba 
került, amikor a babát várták, de még nem döntöttek egyik mellett 
sem, nem számítottak rá, hogy a gyerek két hónappal korábban 
érkezik. Benedek, nyögte ki aztán Ézsiás Vince bizonytalanul, 
legyen a neve Benedek, így hívták a nagyapámat is. A nővér 
sajnálkozva nézett rá. Szeretné látni a babát?, kérdezte. Vincét 
váratlanul érte a kérdés. Abban bízott, ráér akkor megnézni, ha 
eldől, egyáltalán élve marad-e a gyerek. Mit nézzen egy kis 
szörnyszülöttön, gondolta szorongva. Félt a látványtól, de aztán 
szégyenkezve úgy döntött, akárhogy is, ez a gyerek mégiscsak az ő 
kisfia, mégiscsak úgy illik, hogy a földi világ kapujában az édesapja 
köszöntse. Ézsiás Vincét a kórház zegzugos labirintusán át a 
csecsemőosztály folyosójára vezették, elhúztak egy függönyt, és az 
üvegfalon túl, mintha Hófehérke mesebeli üvegkoporsójának 
kicsinyített másai volnának, inkubátorok sorakoztak. Az egyik 
mögött ott állt a csecsemős nővérnek öltözött tizenharmadik 
javasasszony, és mutatóujjával az üvegdobozra bökött. Ő az, 
olvasta le Ézsiás Vince a jelentőségteljes tőmondatot a 
pengevékony szájról. A gonosz varázslatra Hófehérke helyett egy 
törpe feküdt az üvegkoporsóban. Az apró emberke felső ajka 
szétnyílva, hasán pelenka, torz kis lábát szégyenlősen maga alá 
húzta, karjából egy kanül vezetett az infúziós állványhoz, és az 
orrából műanyag lélegeztetőcsövek lógtak ki. Ézsiásnak eszébe 
jutott, amit egyszer régen olvasott, hogy egy amerikai orvos a 19. 


század végén Berlinben, a Világkiállításon látta először az új 
találmányt, az inkubátort, és azonnal vásárolt belőle néhány 
darabot, de hiába kínálta hazájában a kórházaknak, az amerikai 
orvostársadalom kinevette. Végül a Coney Island-i Vidámparkban 
mutogatta negyed dollárért a koraszülötteket, ott, ahol törpékre, 
kétfejű borjakra és szakállas nőkre csődült a nagyérdemű, s a 
bevételből több ezer babát kezelt és gyógyított közel négy 
évtizeden át. Az ő fiát is így mutogatta volna pénzért a doktor, 
gondolta Ézsiás Vince. A csecsemőosztály orvosa kijött hozzá a 
folyosóra. Átszállítjuk a kisfiút a klinikára, és ott gyorsan 
megműtik, mondta. Reménykedjünk! Mást úgysem tehetünk. A 
gyermekklinika intenzív osztályának egyik fiatal orvosa, Jász 
doktor, Ézsiás Vince iskolatársa volt. Magas, vékony, kopaszodó, 
szemüveges férfi, megnyugtató stílussal, amit a legjobb orvosok is 
csak évtizedes munkával képesek kifejleszteni magukban, és ami — 
a feleségeik állítása szerint — kizárólag a munkahelyükön működik, 
otthon soha. Hülye is lesz? kérdezte Ézsiás, amikor Jász doktor a 
műtétek után néhány nappal aprólékosan megvizsgálta a baba 
reflexeit. Ki lesz hülye?, kérdezte Jász doktor. Hát a gyerek. Azt 
mondták, hogy ezek a halmozott fejlődési rendellenességek 
gyakran értelmi fogyatékossággal is járnak, felelte Ézsiás Vince. Az 
a hülye, aki ilyenekkel traktál téged. Meg te is hülye vagy, ha 
elhiszed. Ez a kisfiú kimondottan értelmes lesz, állította Jász 
doktor. Mert te ezt meg tudod állapítani egy újszülöttről?, 
kételkedett Vince. Igen, meg lehet állapítani, erősködött Jász 
doktor. Nézd meg az okos kis pofiját, a reakcióit, az élénk 
mimikáját, a figyelmét. Nagyon okos kisrác lesz. És jó pasi. Az öreg 
prof nagy mágus, elképesztő keze van, bent voltam a műtőben, 
amikor operálta, meg fog gyógyulni a fiad, és ha majd felnő, 
remélem, jól seggbe rúg mindenkit, aki nem hitt benne, mondta 
Jász doktor. Benedek már az inkubátorban elhatározta, hogy 


valóra váltja a fiatal doktor jóslatát, pedánsan nyalogatta a fölé 
lógatott gézszalagról a cukrozott oldatot, minden beavatkozásra 
százszázalékosan reagált, a műtéteket összeszorított szájjal, zokszó 
nélkül tűrte, és kétévesen addig küzdött, erőlködött, próbálkozott, 
míg a család boldog zokogása közepette felállt a műtött kacska 
lábára, és bizonytalanul, de diadalittasan elindult az anyja kitárt 
karjai felé. Soha nem engedte, hogy bárki segítsen neki, miközben 
ő leste, kinek, mikor segíthet. Később pedig a szülők minden 
félelme és aggodalma ellenére maratont futott, hegyet mászott és a 
legveszélyesebb terepekre ment szűz hóban sízni, mintha a 
veszélyek vállalásával is állandóan azt üzenné a világnak, hogy 
nem ér kevesebbet másoknál. 


Amíg Benedek a padláson dolgozott, Erzsi mindent gondosan 
előkészített a francia vacsorához. Betolták a zsúrkocsin az ételt, a 
mézédes sárgadinnyét, az enyhén sós, füstölt sonkával a tetején, a 
pikáns szaftra olvadt, kissé fanyar auvergne-i kéksajttal készült 
sült endíviát, a csokoládészínű, nehéz illatú, vörösboros Boeuf 
bourguignont paraszttálban, vékonyra szeletelt, csípős, hegyes 
zöldpaprika-karikával a tetején, s végül a barackos tarte-ot, 
parféval. Amikor még tudott beszélni, Benedek mindig élvezettel 
mesélt az ízekről, amelyek őt nemcsak gasztronómiai szempontból 
érdekelték, hanem szellemtörténetileg is, mert a zamatnak is van 
filozófiája, akár a bornak, mondogatta Benedek. Már az ókori 
görögök is foglalkoztak vele, jó, persze, mivel nem foglalkoztak az 
ókori görögök?, tette hozzá. Démokritosz például az ízek 
különbözőségét az atomokra vezette vissza, s ő ugyan még csak 
négy alapízt említett, az édeset, a keserűt, a savanyút és a sóst, de 
Arisztotelész már hét ízig jutott, ide sorolva a csípőst, a fanyart és a 
csípősen fanyart is, mára aztán meg valóban terjedelmes lett a 
lista, folytatta gondolatban Benedek az endíviát szervírozva, 


kanállal vékonyan rácsurgatta a kékesfehér mártást a sült 
zöldségre, a korábbi ízek kiegészültek többek között a fűszeressel, 
a zsírossal, az íztelennel, a fémessel, sőt a rothadóval és a 
vizeletszagúval is. Milyen jó, mosolygott magában Benedek, hogy 
nem hallhatják a gondolatait, mert elég undorító dolog lenne evés 
közben ilyen ízeket említeni, mindenesetre felfedező kedvű, 
kíváncsi ember lehetett, aki az utóbbiakat is megkóstolta, spekulált 
Benedek. A felfedezések, a különböző kultúrák keveredése 
változatos fűszerekkel gazdagították az ízlelésünket is, és milyen 
érdekes, gondolta Benedek Sárády Istvánra nézve, hogy a 
táplálkozásban még az előítéletes emberek is sokkal nyitottabbak 
és engedékenyebbek, mint ahogy egyébként az idegenekkel 
viseltetnek; utálják az arabokat, de sorban állnak a kebabárus 
előtt, megvetik a kínaiakat, de ott tolonganak az olcsó kínai 
éttermekben, lenézik az indiaiakat, de azzal dicsekednek, hogy 
milyen jól ismerik az indiai fogásokat. 

Ez a menü még utolsó vacsorának is elmenne, csettintett a 
nyelvével Füredi József. Mégiscsak jobb tele gyomorral meghalni, 
mint üressel, nem igaz? Ki tudja, milyen koszt vár ránk a 
túlvilágon? 

Nyilván mennyei!, mondta István. Vagy pokoli, majd kiderül. 
Nevetett. 

Ezzel nem kéne viccelni, mondta Etelka szorongva. 

Tálalás közben Benedek azt figyelte, hogyan esznek Fürediék és 
Sárádyék. Mondják, hogy játék közben derül ki valakinek a 
jelleme, de szerinte evés közben még inkább. A finnyáskodó Etelka 
megcsappant életkedve például az étkekhez fűződő viszonyából is 
kitűnik, gondolta, Jóska ellenben evés közben is zsákmányol, 
felfalná a világot, Sárády ugyan ínyencnek tartja magát, valójában 
inkább féltékenyen habzsol, fél szemmel másokra pislogva, nehogy 
lemaradjon egy jobb falatról. Mimi pedig, nos, furcsamód Mimi 


étkezésében van valami veleszületett elegancia, Mimi érzékien 
eszik, gondolta Benedek, és eltelve nézte, ahogy a nő félig nyitott, 
nedves ajkához emelte a falatot. A száj egyszerre a születésnek (az 
isteni kinyilatkoztatásnak) és a halálnak (a pokol mindent elnyelő 
barlangtorkának) a jelképe, jutott eszébe. Maga sem értette, miért 
éppen Mimi húsos ajkairól. 

Tényleg, hol tárolják ezt a sok finomságot?, kérdezte Mimi. És 
meddig bírjuk még élelemmel, ha járhatatlanok az utak és nem 
lesz utánpótlás? 

Nagy hűtőnk van, jó pár napig bírjuk még koszttal, mondta 
Erzsi mosolyogva. Legfeljebb majd kisebbek lesznek az adagok, és 
egyszerűsödik a menü. 

Aztán megesszük a macskát, utána meg a kutyát. Az olaszok 
állítólag esznek macskát, a kínaiak pedig kutyát, nem?, mondta 
Sárády. Bernáttal biztos ellennénk egy ideig, csak valószínűleg már 
rágós a húsa. Tényleg, a misztikus macskaistennő a saját halálát is 
meg tudja jósolni, vagy csak a miénket? 

Ez téged nem érint, kedves István, mert te allergiás vagy a 
macskára, mondta Füredi teli szájjal. 

Azt nem tudhatjuk, hogy sütve is allergiás vagyok-e rá, de ha 
igen, akkor legfeljebb megesszük egymást. Voltak azok az argentin 
focisták, akik lezuhantak az Andokban. 

Uruguayiak, helyesbített Benedek higgadtan, de érződött 
hangján az indulat. 

Jó, uruguayiak, akik lezuhantak Argentínában, mondta Sárády. 

Chilében, mondta Benedek. 

Nem mindegy? A lényeg az, hogy megették egymást, mondta 
Sárády. 

Csak a hullákat, mondta Benedek. 

Még jó! Muszáj mindig kijavítania?, csattan fel István. 

Pontosítok, mondta Benedek. 


Mimi a szája elé kapja a kezét, igyekezett a tenyere mögé 
rejteni, mennyire tetszett neki a párbeszéd. Összemosolyogtak 
Etelkával. 

Olvastátok, hogy Tokióban megnyílt egy kannibál vendéglő?, 
kérdezte Füredi, hogy oldja a feszültséget. Az a neve, hogy Ehető 
Testvér, és emberhúst szolgálnak fel. Ugyanúgy fűszerezik és sütik, 
mint a marhát vagy a disznót. 

Micsoda?!, kérdezte Mimi. Ez undorító! 

Miért? A hinduk nem ehetnek marhát, a muszlimok és a zsidók 
disznót, de az emberevést tudtommal nem tiltja egyetlen vallás 
sem, mondta Sárády István. 

Olvastam, hogy az ételek száz és ezer dollár között ingadoznak, 
a legdrágább emberhúsból készült vacsora ára 1200 dollár. Nem is 
drága. Egy csúcs Cháteau Margaux vagy Cháteau Rothschild többe 
kerül. Biztos ott is az italon hozzák be a vacsora árát, mondta 
Füredi nevetve. 

Most viccel, ugye, Jóska?, kérdezte Mimi. 

Nem. Komolyan olvastam valahol. Állítólag 2014-ben Japánban 
elfogadtak egy törvényt, amelyben engedélyezik az emberhús 
fogyasztását. Csak be kell tartani az egészségügyi szabályokat. 

És honnan szerzik a húst? Csak nem nagyüzemi tartás, mint a 
csirkéknél?, kérdezte István, és Etelkára nevetett. 

Haláluk előtt az emberek szerződést köthetnek az étteremmel. 
A család 35 ezer dollárt kap a húsért, de szerződést mindenki csak 
magára köthet. 

Nehogy eladják a nagymamát!, hahotázott Sárády. 

Vagy nehogy elkezdjék levadászni egymást az emberek a 
pénzért. Egyébként csak fiatalokkal kötnek szerződést, mármint 
azokkal, akik várhatóan fiatalon halnak meg, és egy speciális diétát 
kell folytatniuk, hogy a húsuk ízletes legyen, mesélte Füredi József. 

Ezt az undorító történetet csak valami beteg agy találhatta ki, 


mondta Etelka a fejét csóválva. Nem hagynátok abba? Mindjárt 
rosszul leszek. 

Pedig, ha a sarki zöldségest tálalják fel, akkor kannibáléknál az 
vega kajának számít, és még Etelka is ehetne belőle, mondta 
István. Emlékeztek a viccre, hogy mi az abszolút bizalom? 
Kannibál nővel franciázni! 

Ezt a viccet, ha jól emlékszem, tizenhárom éves koromban 
hallottam legutóbb, gondolta Benedek, akkor is elég undorítónak 
tartottam. 

Mégis, ki jár egy ilyen étterembe? Elmebetegek?, csodálkozott 
Mimi. 

Állítólag az első vendégek argentinok voltak, mondta Füredi. 

Biztos azok, akik az Andokban rászoktak az emberhúsra, 
mondta István. Vigyorgott. 

Ismétlem: azok uruguayiak voltak. És Chilében történt, jegyezte 
meg Benedek. 

Ja, valóban. De tényleg, Benedek, azért emberhús vacsorát 
készíteni magának is kulináris kihívás lenne, nem?, provokálta 
István Benedeket. 

Még nem gondolkodtam rajta, milyen formában lenne a 
legízletesebb az ember, tűnődött Benedek. Mindenesetre tudni 
kellene a hús eredeti ízét, hogy kitaláljuk hozzá a megfelelő 
fűszerezést. A gond az, hogy az erkölcsi gátak megakadályoznak 
engem az emberevésben, tette hozzá gondolatban. 

A morál nem engedi, mondta, és sajnálkozva széttárta a karját. 

De csak addig működne a morál, amíg nem vinné rá a kényszer, 
hogy embert egyen, mondta Sárády. A szükség nagy úr! Ezt nem 
tudom, gondolta Ézsiás Benedek. A morális fék amolyan nyugati 
mánia lehet, mert voltak törzsek, ahol lelkifurdalás nélkül 
falatoztak felebarátaikból, gondolta. Amúgy a kannibalizmus 
valóban szinte minden kultúra része, de többnyire inkább csak a 


mitológiának: a Nap megeszi a csillagokat, a csillagok felzabálják a 
fogyó Holdat, a görög-római mitológiában pedig a könyörtelen idő, 
Kronosz-Szaturnusz fölfalja a saját gyermekeit. Aztán mindenki 
feltámad, mert a mitológiában a kannibalizmus a természet 
körforgását, a pusztulást és újjászületést jelképezi, emlékezett az 
olvasmányaira Benedek. A valóságban csak elszigetelt népek falták 
fel az embertársaikat, többnyire azért, mert azt hitték, hogy ha 
megeszik az ellenséget, akkor az erejük és a tudásuk beléjük száll. 
No, és amikor a mi kultúránkban az emberek felzabálják egymás 
lelkét, az micsoda, az nem kannibalizmus?, tépelődött. 

És amikor mások vagyonát zabálják?, kérdezte Ézsiás Benedek. 

Sárády arcáról lehervadt a mosoly. 

A nyugati ember érthetően borzong ezektől a természeti 
szokásoktól, de nagyszerűen belenyugszik az etnikai 
mészárlásokba, a vallásháborúkba, az éhínségbe, persze csak 
akkor, ha őt nem érinti. Az mennyivel emberségesebb?, tűnődött 
Benedek. 

Úgy szeretlek, majd megeszlek!, mondta Füredi József vidáman. 
Kicsit a fejébe szállt az ital. 

Hát, igen, a szeretetben tényleg van némi kannibalisztikus 
ösztön. A szülő felfalná, bekebelezné a gyerekét, a szerelmes a 
szerelmét, gondolta Benedek. Így akarnak egyesülni, mondta. 

Ha megenni nem is, bekapni, szopogatni, nyalogatni néha 
valóban eszébe jut az embernek, tért vissza Sárádyba a lélek. 

István, mi lenne, ha nem mindenről ez jutna az eszedbe?, 
mondta Mimi a fejét csóválva. 

De hát erre célzott Benedek, nem? 

Majdnem, mondta Benedek. Közben arra gondolt, hogy a 
bennszülöttek sem értették, amikor a misszionáriusok 
megtérítették őket, és az áldozáskor azt mondták nekik: az ostya 
Krisztus teste, a bor Krisztus vére. Meg kell enni az Istent?, 


kérdezték a bennszülöttek döbbenten. 

Azt állítod, Benedek, hogy a kannibalizmus emberszeretet?, 
kérdezte Jóska csodálkozva. 

Hogy pontosan mi az emberszeretet, azt ma már ő maga sem 
tudja, tűnődött Benedek. Valószínűleg régen sem tudta, csak akkor 
még úgy hitte, gondolta. A keleti példabeszéd jutott eszébe, amikor 
a bölcs megkérdezi a tanítványától, miért eszik halat. Mert 
szeretem, mondja a tanítvány. Szereted a halat, és ezért kifogod, 
megölöd, megsütöd és megeszed? Te nem a halat szereted, hanem 
saját magadat, mondta a bölcs. Az emberek, ha megkérdezik tőlük, 
miért szeretnek valakit, többnyire azt felelik: mert olyan jó 
hozzám, mert segít nekem, mert odafigyel rám. Hozzám, nekem, 
rám... Mindig arról szól a válasz, hogy mi mindent kapunk. Azt 
szeretjük, aki gondoskodik rólunk, akitől várhatunk valamit, 
gondolta Ézsiás Benedek. 

A szeretet az, amit önzetlenül adunk, mondta Benedek. 

Ó, de gyönyörű!, vágta rá Sárády István. Ez biztosan valami 
keleti bölcsesség. Az ilyen emberszépítő gondolatok között 
olvastam azt is, hogy akit igazán szeretsz, azt elengeded. Mint 
Humphrey Bogart Ingrid Bergmant a Casablanca végén, mi? Hát 
egy Írászt! Akkor engedsz el valakit, ha nem fontos neked. Ami 
valóban fontos, azért foggal-körömmel harcol az ember, mondta. 


0. 


Benedekék ajtaján gramofonzene hangja szűrődött ki, Bottesini 
Grande Allegrója szólt, a mély, érzelmes nagybőgővel vidám, 
dinamikus Zongora feleselt. Ézsiásék lakosztálya a villa 
földszintjén kényelmes cselédlakás volt, az előtérből nyíló, önálló 


kis  előszobával, fürdőszobával és  teakonyhával. Amikor 
Benedekék beköltöztek, némiképp meglepődtek a villa többi 
részétől stílusban elütő lakrésztől, ami olyan volt, mint egy alpesi 
parasztház: a szoba közepén tömzsi, festett franciaággyal, a 
sarokban hasonlóan színes, kétajtós szekrénnyel és hozzá illő, 
ormótlan fiókos komóddal. A villa egykori lakberendezője nyilván 
úgy döntött, a cseléd: paraszt... s az apró tény, hogy a svájci 
parasztok már jó ideje nem ilyen bútorok közt élnek, csak a tehetős 
fogadósok vásárolták föl ezeket a régi garnitúrákat a külföldi vagy 
városi vendégeik elkápráztatására, őt nyilván nem zavarta. A 
lakberendező, tudniillik, művész, magyarázta annak idején az 
elképedt Erzsinek Benedek, márpedig egy művészt az álmai 
irányítanak, és sem a praktikum, sem a földhözragadt valóság, sem 
a józan ész nem korlátozhatja a szárnyalását. 

A szinte muzeális precizitással berendezett lakosztályt csak az 
különböztette meg a skanzentől, hogy az egyik fal mellett zsúfolt 
könyvszekrény állt, a tetején, sőt mellette a földön is szépen 
egymásra pakolt könyvhalmaz tornyosult, a komódon pedig vaskos 
lemezjátszó terpeszkedett. Ézsiásék magukkal hozták a könyveiket, 
azokat is, amiket évekkel korábban azzal a felkiáltással vettek meg, 
hogy majd elolvassák, ha nyugdíjba mennek, és Benedek 
ragaszkodott az ósdi gramofonjához és foszló szélű papírborítókba 
rejtett fekete korongjaihoz, mert elvből tiltakozott a veszteséges 
digitális hangtömörítés ellen, ahol az információk jelentős 
százaléka eltűnik. Ebben a világban lassanként már minden 
érzelmi és szellemi veszteségre nagyvonalúan csak legyintünk, 
minden egyre igénytelenebb lesz, úgyhogy az már végképp 
pazarlás lenne, ha még a Don Giovanniból, Miles Davis 
trombitaszólójából vagy  Bottesini nagybőgőkoncertjéből is 
elveszne akárcsak egy hangyafasznyi információ, gondolta 
Benedek, amikor úgy döntött, hogy a drabális lemezjátszót is 


magukkal hozzák Svájcba. 


Benedek hajnalban ellapátolta a havat szobájuk ablaka alól, s noha 
fény továbbra is alig szűrődött be a földszinti lakosztályba, épp 
csak annyi, amennyi a hóról visszaverődött, végre legalább tudtak 
szellőztetni. Mióta Sárády allergiája miatt nem engedhették ki 
Xerxészt, az embermagasságú hó és a lavinaveszély miatt pedig 
éjszakára óvatosságból bent tartották Bernátot, a szoba áporodott 
levegőjébe még a macskaalom és a nedves kutyaszőr savanykás 
illata is keveredett. 

Büdös vagy hideg? Na, egy-kettőhááárom!, mondta Erzsi, mint 
fiatalkorukban, amikor télen az albérletben éjszakánként a 
főbérlőjük a fűtésen spórolt, s nekik reggelente az ágyban 
összebújva el kellett dönteniük, hogy a még langyos, fülledt levegőt 
választják, vagy az ablakot kitárva a friss, didergős hideget, ami 
azzal is járt, hogy utána a jeges padlón, lábujjhegyen ugrálva 
kellett kiszökdécselniük a közös fürdőszobába. 

Hideg!, vágták rá egyszerre. 

Erzsi kinyitotta az ablakot, s mint a fuldoklók, akiknek hosszas 
vergődés után sikerül kidugniuk fejüket a vízből, mohón, 
kapkodva szívták magukba a csípős hegyi levegőt. 

Elképzelem Noé bárkáját, mondta Benedek Erzsinek. Arra 
gondolt, ott milyen oroszlánszag lehetett, ha két állat ilyen 
szagorgiát képes produkálni. 

Végre talán aludni is tudunk. Az éjjel kis híján megfulladtam a 
levegőtlenségtől, meg te is horkoltál rendesen, drágám. Bizonyára 
az is levegőtlenség miatt volt, mondta Erzsi. 

Biztos attól volt, felelte Benedek. Mert te is horkoltál. Nevettek. 
Végül is negyven év házasság után nincs semmi, ami jobban 
összekötne két embert, mint egy közös, érzéki horkolás, gondolta 
Benedek, aztán lassan elmondta, hogy beszélt Jóskával, akinek 


sikerült elérnie a helikopterállomást. Azt állították, felveszik őket a 
listára, de hosszú a lista, és a sorrenden még Füredi pénzével sem 
lehet változtatni, mert errefelé az embereknek több a pénzük, mint 
az idejük. Mindenesetre megpróbál kiásni egy területet a kertben, 
ahol leszállhat a helikopter, ha egyszer mégis ideér, magyarázta 
Benedek. Viszem magammal Bernátot, ráfér az öregre a levegő, 
mondta. 

A szoba ablakán át másfél méteres hófalra lehetett látni. Ahogy 
Benedek körbeásta a villát, a fal metszetén -— mint a kanyonok 
oldalán a földtörténeti korszakok - jól látszottak a hórétegek, a 
különféle hótípusok, attól függően, mikor, milyen időjárási 
viszonyok között hullott a csapadék; a hórakás tetején a többször 
megolvadt és újrafagyott csonthó, alatta az omlós vadhó, a laza 
szerkezetű porhó, a gyúrható nedves hó; a hegy és a természet 
viharos és szeszélyes párkapcsolatának érzéki lenyomatai. 

Erzsi az ablakon át követte tekintetével a férjét, ahogy ásóval a 
vállán, mellette a boldogan csaholó Bernáttal eltűnt a 
hólabirintusban, aztán az asztalhoz ment, és fölnyitotta a 
számítógép fedelét, hogy ellenőrizze az időjárásjelentést, mire 
számíthatnak a következő napokban. 

A laptop egy holland pornóoldalnál nyílt ki. Matilda; hirdette az 
oldal. Állóképek kínálták az egyes videókat, és Erzsi döbbenten 
meredt a képkockákra; Matilda változatos szexpózokban, szájában, 
vaginájában, ánuszában pénisszel, vagy széttárt combokkal, a 
mellét simogatva, érzéki mosollyal kínálta magát. Matilda, 
valójában Sárády Mimi fiatalon, jó húsz évvel korábbi filmeken, 
ismerte fel Erzsi. Benedek ezt nézegethette, s aztán csak lecsukta a 
fedelet, de elfelejtett kilépni az oldalról, tudatosult az asszonyban. 
Erzsi tétovázott, belenézzen-e a videókba, fulladozva vette a 
levegőt, beszűkült szemmel bámulta a képeket, aztán hirtelen 
kikapcsolta a gépet, felállt, és az ablakhoz ment. Zihált a melle, 


könny szökött a szemébe, bámulta a havas tájat, próbált 
megnyugodni, az orrán át mélyeket lélegzett, hasi légzés, biztatta 
magát, néhány másodpercig bent tartotta a levegőt a tüdejében, 
aztán lassan, koncentrálva, a száján át kifújta. Többször 
megismételte a műveletet, amíg az agyába tóduló oxigén és az 
egyenletes ritmus lecsendesítette az indulatait. Úgy, ahogy 
Benedektől tanulta. 

A ház sarkánál Mimi bukkant fel. Kényesen billegve lépkedett a 
hóban, tükrös, fekete napszemüveget viselt, kötött sapkája alól 
kibújt egy fekete hajtincs, időnként megállt, arcát a nap felé 
fordította és élvezte a sugarakat. Mint egy díva, gondolta Erzsi. A 
végzet asszonya. Mimi karcsúsított, piros, kapucnis sídzsekije 
virított a fehér tájban, sikkesen követte formás melle és csípője 
vonalát. Ez is valami drága, divatos cucc lehet, vélte Erzsi, nyilván 
most vették Milánóban, mielőtt a hegyekbe jöttek. Erzsi nem 
ismerte a luxusmárkákat, nem is érdekelte, csak egy-kettő nevét 
tudta. Biztos valami Prada... Az ördög Pradát visel, gondolta. Erről a 
márkáról mindig a filmcím jutott az eszébe. 

Az ablakon át Mimit figyelve ízlelgette a szájában szétáradó 
kesernyés nyálat. Évtizedek óta, amióta az egyetemen 
megismerkedtek Benedekkel és járni kezdtek, nem érzett hasonlót. 
Voltak viharos éveik, míg felnőttek a gyerekek, előfordult, hogy hol 
ő, hol a férje akart szakítani, mint ahogy a csonthó is hol megolvad, 
hol újrafagy, mondaná Benedek a hasonlatot; a férje egyszer el is 
költözött otthonról két hétre egy barátjához, de aztán apránként 
összecsiszolódtak, s évek óta, különösen Benedek agyvérzése óta 
úgy érezte, a férje végképp rá van szorulva, föl sem merült benne, 
hogy elveszítheti. Mint a kedvenc mamuszával és a kibolyhosodott 
tréningnadrágjával, úgy voltak egymással;  otthonszagú 
biztonságban, hónaljmeleg nyugalomban, gondolta. Amikor 
Benedek agyvérzést kapott, akkor ugyan megroppant valami, 


emlékezett Erzsi. A férje hónapokig feküdt mély depresszióban, 
rezzenéstelen arccal, folytak a könnyei. Annyi ereje sem volt, hogy 
kikeljen az ágyból. Nem akart megszólalni, önvád gyötörte, kereste 
az okokat, miért sújtotta őt ezzel a sors. Erzsi becsületesen ápolta 
egy ideig, de aztán elveszítette a türelmét, úgy érezte, nem tud mit 
kezdeni ezzel a helyzettel, titkon haragudott is Benedekre, hogy őt 
ilyen helyzetbe hozta, és akkor már inkább magát sajnálta, próbált 
közömbös lenni, nehogy rajta is eluralkodjon a búskomorság, s 
végül hagyta, hogy az egyik kollégája megvigasztalja. Talán ha egy 
hónapig tartott a kapcsolat, de Benedek rájött, és noha később úgy 
tűnt, begyógyult a seb, amit az incidens a kapcsolatukon és 
Benedek lelkén ejtett, megmaradt a heg. Erzsiben most 
fölkavarodtak a két évtizedes emlékek. De hová ugrálna az ő bölcs, 
higgadt férje most?, kérdezte magától, okosabb ő annál, mintsem, 
hogy megzavarja holmi méltatlan kapuzárás előtti pánik; és miért 
kellene egy csinos, fiatal szexbombának a gazdag, jóképű pasija 
helyett éppen az ő szélütött, vénülő ura? De hát végtére is, semmi 
nem történt még, nyugtatta magát Erzsi. Miért kell mindjárt a 
legrosszabbra gondolni, nem igaz? Miért ne lehetne Mimi a 
kertben, miért ne szeretne Benedek megnyugtató közelében lenni 
és tátani a száját a makogó bölcsességeit hallgatva? És miért ne 
izgathatná Benedeket ez az amúgy egészen helyes kis nő, miért ne 
lehetne kíváncsi egy régi filmjére, ha már itt vendégeskedik a 
házban? Hiszen Sárádyra is rákerestek együtt az interneten, 
amikor megérkeztek, találnak-e róla valami érdekeset a régebbi 
hírek között. Az se volt haszontalan. De még azzal sem lenne 
semmi baj, gondolta Erzsi, ha Benedek szeretné egy kicsit 
megörvendeztetni a libidóját valami filmmel, hiszen - ahogy nem 
túl hízelgően mondani szokta - ilyen hosszú házasság után szinte 
már mindegy, hogy az ember a saját fenekét fogja, vagy a 
feleségéét. Ráfér egy kis izgalom, talán még a szexuális életüknek 


is jót tesz. De csak ha plátói, mert ha összejön ezzel a kis ribanccal, 
hát esküszik, hogy hozzá többé nem ér!, gondolta Erzsi. Azonban 
minden erőfeszítése ellenére nehezen nyugtatta meg magát, mert a 
mellkasát és a gyomrát belülről egy sunyi, álnok kéz szorította 
marokba. Annyira bízott Benedekben, hogy ő nem olyan, mint a 
többi férfi. Mert ilyen naiv marha az ember lánya, ostorozta 
magát. 

Közben a kertben Mimi is eltűnt a hólabirintusban, éppen 
arrafelé tartott, amerre Benedek ment. Mit tegyen, utánuk 
induljon?, tűnődött Erzsi. Milyen megalázó kémkedni a férje után, 
gondolta. Aztán hirtelen elhatározással fölvette a dzsekijét, a 
lestrapált, meleg, szürke sídzsekit; Na, ez se Prada!, mondta 
magában plebejus öntudattal, és - mint lázadó paraszt a 
kiegyenesített kaszát - vállára kapta a lapátot és utánuk eredt. 
Nem kémkedik, nyugtatta magát, csak segíteni megy a férjének. És 
ha már úgyis arra jár, legfeljebb lecsapja a kis picsát a lapáttal, 
viccelődött magában. Ilyen mondatok se jutottak eszébe 
egyetemista kora óta, maga is meglepődött, milyen mélyről törtek 
föl belőle az elfelejtett érzelmek: a féltékenység, a szenvedély, az 
indulat; lám, mi minden rejlik az emberben még így hatvanon túl 
is, ha úgy érzi, vesztésre áll, csodálkozott Erzsi. 

A pára megbontja a hókristályokat, magyarázta éppen Benedek 
Miminek, kínos erőfeszítéssel formálva a szavakat, amikor Erzsi, 
elszánt arccal, vállán a lapáttal odaért hozzájuk. 

De furcsán enyelegnek ezek, mosolygott Erzsi 
megkönnyebbülten. Önkéntelenül nagyot sóhajtott. 

Benedek a hópehelyről magyaráz, mondta Mimi lelkesen. 
Sugárzott az arca. 

Ó, Benedek órákig tud a hóról mesélni, mondta Erzsi. Őt 
valójában más nem is hozza izgalomba, tette hozzá. 

Na, folytatta Benedek, ezért tömörödik a hótakaró. 


Én meg jöttem segíteni, hogy ezt a tömörgyönyör hótakarót 
kicsit elpucoljuk, kapta le Erzsi vidáman a lapátot a válláról, és 
nekilátott havat lapátolni. Benedek és Erzsi szuszogva faragta a 
hótakaró felszínét a villa mellett, fújtatva tolták, dobálták a 
lapáttal, gyalulták, simították a tetejét, de csak lassan rajzolódott ki 
a kör alakú terület, ahova reményeik szerint majd leszállhat a 
helikopter. Hiába szakadt róluk a veríték, a hómező alig fogyott, 
mintha tengerből akarták volna kiskanállal kimerni a vizet, csak a 
kijelölt kör határán emelkedő hókupac jelezte az erőfeszítésüket. 

Mimi egy helyben topogva nézte őket néhány percig, aztán 
megunta a bámészkodást, és a karját dörzsölve, lehajtott fejjel, 
némán visszaballagott a villába. 

Eddig bírta a baba, mondta Erzsi elégedetten, ahogy a lapát 
nyelére támaszkodva Mimi után nézett. Benedek, mintha meg se 
hallotta volna, nem felelt, elszántan, azonos ritmusban hányta a 
havat, azon aggódott, vajon időben  érkezik-e értük a 
mentőhelikopter, mert mióta a kőlavina beszakította a tetőt, 
Benedek úgy érezte magát, mint a léket kapott hajó kapitánya, aki 
nyugtatja az utasokat, nem akarja megijeszteni őket, nehogy 
kitörjön a pánik, miközben tudja, halálos kimenetelű csata 
kezdődött, és csak idő kérdése, mikor süllyed el az óceánjáró. 
Benedek is sejtette, ha a villa mögötti sziklafalon meglazult a talaj, 
ha egyszer már omlani kezdett, akkor egy újabb lavina könnyen 
beindíthatja ismét a földcsuszamlást, s mintha halálra kövezné 
őket a természet, a leszakadó kőrengeteg könyörtelenül maga alá 
temeti a villát. A rettentő szavak tudósa, Ézsaiás próféta valamikor 
a hasonló csapásokat Isten haragjának tekintette, az Úr megrendíti 
az eget, megindítja a földet, jövendölte, és ily módon vet véget a 
világ gonoszságának, a bűnösök bűnének, a kevélyek gőgjének, 
hogy aztán pusztai vadak, démonok, hiénák, sakálok üvöltözzenek 
palotáikban, a többi rémségről, kifosztott házaikról, meggyalázott 


asszonyaikról és szemük előtt szétzúzott csecsemőikről nem is 
szólva. Ézsiás Benedek ennél sokkalta megbocsájtóbb volt. Mert 
megbocsájtóbb akart lenni. Ő igyekezett megérteni az embert, ezt 
az öntelt, élhetetlen, balga állatot, amelyik istennek képzeli magát, 
mert kicsit valóban az is, és akinek nincs szüksége az Úr haragjára, 
hiszen önmagát bünteti. A végeredmény, persze, ugyanaz, gondolta 
Benedek. 


Fürediék a helyi hírműsor adását nézték a tévében, amikor István 
és Mimi leért az emeletről a szalonba. Fürediék a képernyőre 
meredtek, az arcuk feszült volt. A tévében Zermatt környékét 
mutatták  helikopterfelvételekről, a  hóborította hegyeket, a 
járhatatlan utakat és a körülzárt településeket. Elakadt 
gépjárművek álltak az út szélén, alig látszottak ki a hó alól, 
lánctalpas hókotrók dolgoztak mindenütt, zúgtak a hatalmas 
gépállatok, széles acélpofájukkal erőlködve falták és köpték a 
havat, de nehezen haladtak előre az  embermagasságú 
fehérségben. Ismét  helikopterfelvételeket láttak, az egyik 
hegyoldalon  lavinanyomok, félig — letarolt erdő, kidőlt 
villanyoszlopok, leszakadt vezetékek. Fürediék és Sárádyék 
előrehajoltak a fotelban - inkább csak az izgalomtól, hiszen a 
hatalmas képernyőről egyébként is majd leugrott a tűéles kép -, 
úgy nézték, feltűnik-e a villa környéke, de a helikopter elkerülte ezt 
a hegyoldalt. Aztán telefonnal készült felvételeket mutattak a 
hírműsorban, vidám emberek integettek a környező 
luxusüdülőhelyek szállodáiból. A műsorvezető szerint Zermattban 
és Saas-Fee-ben az ottrekedt emberek nyugodtak, jó a hangulat, 
vannak, akik még élvezik is a csendet, és a települések ugyan 
megközelíthetetlenek, mondta a műsorvezető, de az ellátás 
zavartalan, a szállodák és panziók megfelelő tartalékokkal 
rendelkeznek. 


Ők legalább jól vannak, mondta István. 

Felhívom a tévécsatornát, mondta Füredi, forgassanak errefelé 
is, hátha gyorsabban ideér a mentőhelikopter, ha a tévében látják 
a villát a ráomlott törmelékkel. 

A telefonjában a tévétársaság oldalát kereste, orrára tolt 
szemüveggel hosszasan vizsgálta a feltüntetett kapcsolatot a 
telefon kijelzőjén, tárcsázott, a főszerkesztőt kérte, kis várakozás 
után kapcsoltak valakit, Jóska magyarázott, majd újabb embert 
kapcsoltak, vele is beszélt néhány mondatot, aztán letette az 
asztalra a készüléket. Nem értem, ha valóban mindenki olyan 
prímán van, ahogy a tévében állítják, akkor miért nem találnak 
végre egy gépet, ami értünk jön?, kérdezte. 

Talán nincs mindenki olyan prímán, mint ahogy a tévében 
állítják, csak nem akarnak pánikot kelteni, felelte Sárády. Vagy a 
miniszterelnök nem szeretné, ha töketlennek tartanák, hogy nem 
tud elbánni egy vacak kis havazással. 

István, ez Svájc, itt a hírek tényeken alapulnak, mondta Füredi. 
A fejét csóválta. 

Tényeken, persze. Válogatott tényeken, mint mindenütt. És itt 
most ezt válogatták, mondta Sárády legyintve. 

Jut eszembe, kaptam a főnökeidtől egy furcsa üzenetet, mondta 
Füredi, miközben a távirányítóval kikapcsolta a tévékészüléket. 

Milyen üzenetet?, kérdezte István. Fátyolos volt a hangja. 

Azt írják, egyelőre függesszük fel a tárgyalást, mert 
megváltoztak a körülmények. Te érted ezt?, kérdezte Füredi József 
Sárády István tekintetét fürkészve. 

Nekem meg azt írták, hogy menjek haza. Vicces, nem? És vajon 
hogyan?, felelte István. 

Baj van?, kérdezte Füredi. 

Nem tudom. Épp most uszították rám az adóhivatalt. Nyilván az 
se véletlen, hogy éppen most történik ez, amikor tudják, hogy távol 


vagyok, talán azt is, hogy itt rekedtünk, és nehezen tudok 
védekezni. Olyan ez, mint a matrózkocsmában, ha egy pillanatra 
félrenézel, máris a hátadban a kés, mondta Sárády. 

Gyanakszol valakire?, kérdezte Füredi. 

Éppenséggel vannak néhányan, akik szívesen kitörnék a 
nyakamat, felelte, de valószínűleg inkább csak rám akarnak 
ijeszteni, puhítani akarnak, talán be kell vennem valakit a buliba, 
aki még nálam is jobban fekszik. Kaptam egy-két ilyen természetű 
figyelmeztetést az utóbbi időben. 


Kínos helyzet, spekulált Sárády István. Eddig egyenrangú 
tárgyalópartner volt itt a villában, de most, hogy a főnök 
kipöckölte a tárgyalásból, többé már nem üzletfél, csupán Füredi 
megtűrt vendége. Egész életében azért küzdött, hogy 
kapcsolatokkal,  rafinériával, tudással, pénzzel kivívja az 
autonómiáját, hogy ne kerüljön kiszolgáltatott helyzetbe, az utóbbi 
években ezt lényegében sikerült elérnie, felnéztek rá, tartottak 
tőle, a kegyeit keresték, és most tessék, éppen az történik vele, amit 
szeretett volna elkerülni. Az apja majd vigyorog, miközben az orra 
alá dörgöli az egyik kedvenc mondását, hogy magasról lehet csak 
igazán nagyot esni. Istvánt ez a gondolat bosszantotta leginkább. 
Gyerekkora óta nem jöttek ki egymással, az apja őt is be akarta 
törni, mint a kisebb testvéreit, és mint mindenkit a családban, s 
noha sosem becsülte a pitiáner, ügyeskedő apját, mégis mindig 
szerette volna elnyerni az elismerését. Hiába, mert Veres Pityu- 
Hunor a küzdelemnek azt a módját választotta, hogy gyerekkora 
óta becsmérelte a fiát, igyekezett letörni az önbizalmát. Csak a 
szarvaidat akarom letörni, mert túlságosan gőgös vagy, fiam, 
mondogatta. Míg végül István úgy döntött, hogy még apja 
családnevét is eldobja, és Sárády nagymamáét veszi fel. Milyen 
különösek a gyerekkori beakadások, gondolta Sárády István, hogy 


jöhet bármilyen dicséret, siker, méltatás az életben, azért csakis a 
szülők elismerése az igazi. Valahol olvasta, hogy minden emberi 
teljesítmény gyökere arra a mondatra vezethető vissza, hogy: 
Látod, mama, látod, papa, milyen ügyes vagyok?! Ő mindig lázadt a 
tekintélyek ellen, talán éppen az apja gyalázkodása, lekicsinylése 
fejlesztette ki benne ezt a választ. Különös, hogy Füredi milyen jól 
elvan ezzel az okoskodó álprófétával, gondolta. Szentágostony Pál 
és Eni nagymama jutottak az eszébe. A hiányuk. 

Fullasztó ez a bezártság, mondta Füredi és felállt. Muszáj 
kimennem a levegőre. Ki jön velem?, kérdezte, és elindult a kijárat 
felé, az előszobában felvette a dzsekijét, hócsizmát húzott, és 
kiment a villa elé. Felnézett az égre, a hegyoldalt fürkészte, a 
hótorlaszok között csak szűk sávban látszott a hegy. Sűrű köd 
közelített a csúcs felől, a haragosszürke felhő lassanként sötét 
árnyékot vetett a hegyoldalra. 

Van még lapát?, kérdezte István, ahogy beöltözve ő is kilépett a 
villából, körülnézett a ház oldalában, aztán megragadott egy 
szerszámot és Benedek után indult a hólabirintusban. 

Nocsak, István is leszállt a magas lóról? Vagy inkább leesett 
róla, mosolygott magában Füredi. Ő is fölkapott egy lapátot, és 
szerszámokkal a kezükben csatlakoztak Benedekhez, aki egy ideje 
már hányta a havat a villa előtt, jégdara csillogott a sapkáján és a 
szakállán. Csak biccentett a két férfinak, amikor odaértek, aztán 
némán, együtt ásták tovább az utat a helikopterleszálló felé. 

A hegyen túlról zúgás hallatszott. A zaj lassan közelített feléjük, 
s ahogy a gép föléjük ért és kicsit leereszkedett, a férfiak a 
lapátokkal integetni kezdtek, mint a hajótöröttek a tengeren a 
távolban felbukkanó megmentőknek. István még kiabált is, hogy 
hahó! A helikopter kicsit megdőlve leírt fölöttük egy kört, aztán 
eltűnt a ködben. 

Ez gyorsan ment, mondta István Füredinek. 


Szerintem ez még nem a tévé helikoptere, csóválta a fejét 
Füredi. Ennyi idő alatt ide sem érnek. Inkább egy másik gép, ami 
csak pásztázza a környéket. 

Ha ideér a köd, mondta Benedek, a helikopter nem lát. Ködben 
az infra is vak, mondta. 

És olyankor mi van?, kérdezte István. 

Várni kell. Míg felszáll a köd, felelte Benedek. Azt ajánlotta 
nekik, pakolják össze az értékeiket és a legszükségesebb 
holmijukat, ne akkor kelljen kapkodni, amikor megérkezik a 
segítség. 

Füredi a lakosztályukban először a széfhez ment, beütötte a 
kódot. Kiemelte a bőrmappát, amiben a legfontosabb iratokat 
tartotta, ölébe vette az üvegezett tetejű, hasított bőrrel borított 
óratartó dobozt, szemrevételezte a rekeszekben a 
bársonypárnákra gondosan felcsatolt kronométereket, kicsit 
gondolkodott, azután kivett három órát és zsebre vágta őket. 
Felmarkolta a készpénzt és a bankkártyákat a széf felső fiókjából, 
egy régi reklám jutott eszébe, ahol egy fiatalember szinte 
meztelenül menekül a szerelme ablakából az esőcsatornán, csak a 
hitelkártyáját tartja a fogai között, hiszen pénzért minden 
megvásárolható. Ami itt marad, azt legfeljebb majd megveszik 
újra, nyugtatta magát Füredi is, és figyelmeztette Etelkát, szedje 
össze ő is az ékszereit, a dokumentumait és a legszükségesebb 
holmiját. Füredi József aztán az íróasztalhoz ment, a laptopjához. 
Mielőtt összecsomagolta volna, még ránézett az üzenetekre. 
Mindig a saját befektetéseivel kezdte, és szorongva futotta át az 
üzleti híreket. Régebben szinte minden befektetése fényesen 
alakult. A világban működő trendeket elemezve építette a 
portfólióját; ha nőnek a gazdasági egyenlőtlenségek, és a gazdagok 
egyre gazdagabbak lesznek, akkor a luxusfogyasztásba, ha 
növekszik a nemzetközi kereskedelem, akkor a fuvarozásba, ha a 


közösségi média beteríti a világot, akkor ezekbe a portálokba, ha a 
klímaváltozás veszélyezteti bolygónk jövőjét, akkor az ivóvízre, 
élelemre és alternatív energiákra szakosodott cégekbe kell 
befektetni. Az utóbbi években azonban mintha összezavarodtak 
volna a trendek, gondolta. És noha így is milliárdokkal 
büszkélkedhetett, de minthogy az önbecsülésének mércéje régóta 
csak az anyagi siker volt, Kolja találmányában reménykedett, 
hátha az ismét a csúcsra röpíti. Mintha a sors azzal kívánná 
kárpótolni a veszteségeiért, hogy támogatta a barátját, gondolta. Az 
üzenetek között épp Koljától várta egy levél. Rövid volt, néhány 
mondat csupán. Füredi kétszer is elolvasta egymás után, egyre 
sápadtabban. Ez tényleg őrült! Ez volt az első reakciója. Ez az 
ember teljesen megbolondult, mondta aztán Füredi félhangosan. 
Kolja azt írta a levélben, hogy végiggondolta a találmánya sorsát, s 
minthogy számára a Föld és az emberiség sorsa fontosabb, mint a 
pénz, továbbá elege van a politikai hatalmak őrült vetélkedéséből, 
a pénzéhes üzletemberek kapzsiságából és a világi hívságokból, 
ingyen felajánlja a találmányát valamennyi érdeklődő hatalomnak, 
valósítsák meg mindenütt, kapjon mindenki egyenlő esélyt, ő meg 
elmegy egy polinéziai egyetemre tanítani, sütteti a hasát a napon, 
lóbálja a lábát, kókusztejet iszik rummal, és mindenki kinyalhatja 
a seggét. Igazán ragyogó terv, nyugtázta magában Füredi József. És 
velem mi lesz, baszki? Azért mielőtt lépnél, váltsunk már néhány 
szót!, válaszolt Koljának az imélre. 


Beindult a gépezet, mondta Sárády István, ahogy pakolás közben ő 
is átfutotta az üzeneteit a laptopján, a szobájukban. 

Mi történt?, kérdezte Mimi. 

Semmiség! Csak elmehetnek ezek a kurva anyjukba! Profin 
felépített karaktergyilkosság, pontosan úgy, ahogy tanítottam 
nekik. Most tényleg a hóhért akasztják. Akár még örülhetnék is 


neki, milyen pompás mester vagyok, mondta. 

Mimi, a férje mellett állva beleolvasott a bulvárlap címoldalán 
megjelent cikkbe. ,Pornószínésznő a felesége, az adóhivatal a 
nyomukban!", hirdette az öles cím. , Kokaint találtak az irodában", 
írták az alcímben. Az osztott fotókon Sárády István volt látható, 
amint a sportkocsijából mosolyog, mellette néhány régi, pornós 
fotó Mimiről, a mellénél és az ágyékánál homályos csíkkal 
kitakarva. 

Ez most micsoda?, kérdezte Mimi kikerekedett szemmel, sírásra 
görbülő szájjal. 

Állítólag tegnap este megjelent rólunk egy összeállítás a 
kereskedelmi tévé hírműsorában, ma leadják a sztorit a 
bulvárlapok, azonnal reagálnak rá az ellenzéki online portálok; 
alig várták, hogy legyen rólam valami dehonesztáló, holnap 
vezércikkben aláznak a kormánylapok, fontoskodva reagál majd 
az adóhivatal, hogy még folyik a vizsgálat, addig nem tudnak 
nyilatkozni, holott már minden le van zsírozva, aztán jönnek a 
hetilapok, ezzel jó ideig fent lehet tartani az érdeklődést, és hiába 
perelem be őket, a pereskedés évekig húzódik, és még ha 
megnyerném is a pert, amit nem hiszek, addigra tele lesz velünk a 
média, és nincs ember, aki egy ilyen sárdobálásból ki tudna 
mosakodni. Még évek múlva is ezt fogják emlegetni, ha a nevünk 
szóba kerül. 

És a gyerekeink, az iskolában?, zokogott Mimi. Képzeld el 
szegényeket, amikor reggel az osztálytársaik az orruk alá 
dörgölték, hogy halljuk, kurva az anyátok és drogos csaló az 
apátok? Nyilván nem is értették, miről beszélnek. Még vigasztalni 
sem tudjuk őket, mert nem vagyunk otthon, hüppögött. Fulladozva 
vette a levegőt, pánik lett rajta úrrá a rémülettől. Amikor kicsit 
megnyugodott, fogta a telefont és tárcsázta az otthoni számot, de 
az egyik alkalmazott vette fel a kagylót; a gyerekek még nem értek 


haza az iskolából, mondta a házvezetőnő, a hangja zavart volt, 
néha elcsuklott, ő is látta este a híradót, mondta, a rokonai és a 
szomszédok már keresték, hogy mit tud az ügyről, mert olvasták az 
újságban, de persze ő nem mondott semmit, igaz, nem is tud 
semmit, így aztán könnyű. Mimi nyugtatta, hogy reméli, 
hamarosan hazaérnek, és akkor mindent megmagyaráz. A 
gyerekek mindenesetre ne menjenek másnap iskolába, mondta 
Mimi. István próbált lehiggadni. Kicsit hirtelen jött a változás, 
tűnődött, át kell gondolnia, mit lépjen. Meg kellene vizsgálnia a 
külföldi vagyonát és beszélni az üzlettársaival, az ügyvédjeivel, mi 
legyen a többi befektetésével, mit lehet kimenteni, illetve mit 
lehetne otthon átjátszani másoknak, gondolta. Ugyan fontos 
információk voltak a birtokában, amit a főnök nyilván nem 
szívesen olvasott volna az ellenzéki és a nyugati lapokban, de ha 
ezzel megzsarolná, gondolta István, saját maga alatt is vágná a fát, 
mert az ő sara is felszínre kerülne, és nem kétséges, hogy 
ügyészségi vizsgálat esetén ki húzná a rövidebbet. Inkább meg 
kellene próbálni megegyezni. Talán a főnök is szívesen veszi ezt, 
talán éppen ez volt a cél, és ha megszerezhetik néhány 
befektetését, cserébe tesznek némi engedményt, és futni hagyják. 
Istvánék egyébként is azt tervezték, ahogy politikus és üzletember 
barátaik többsége, hogy néhány év múlva, amikor már elengedő 
vagyont gyűjtöttek, és ingadozni látszik a politikai hatalom, 
elmenekülnek a süllyedő hajóról, családostól kivándorolnak az 
USA-ba, Angliába vagy Ausztráliába. A gyerekek évek óta az 
amerikai iskolába jártak, készültek erre, csak most 
lépéskényszerbe kerültek. Hátha Füredi is tud segíteni, ha már így 
összehozta őket a sors, gondolta Sárády István. 


Jóska és István a szalonban egymással szemközt ültek a 
klubfotelokban, ki-ki elmélyülve a saját problémájában és 


telefonjában. Nyomkodták a készülékek gombjait, aztán Füredi a 
szemüvege fölött fölnézett Istvánra. 

Gond van?, kérdezte, mintegy mellékesen. 

Kiadták rám a kilövési engedélyt, felelte István. 

Nocsak!, mondta Jóska. 

Úgy tűnik, velem is példát akarnak statuálni, magyarázta 
István. Elfogyott az ellenzék, a migránsok unalmasak, márpedig 
közös ellenségre mindig szükség van, mert ez tartja össze a népet. 
Én is ezt vallom, mondta. És ha a hordádat irányítani akarod, 
akkor bizonytalanságban kell tartanod őket, miközben neked erőt 
kell sugároznod. A külső fenyegetés állandó emlegetésén túl azzal 
tudod bizonytalanságban tartani és megfélemlíteni az embereket, 
ha azt látják, kiszámíthatatlan, mikor kire lőnek. Hogy ezek akár a 
barátok is lehetnek. Bárki, akár ők is. A legbosszantóbb, hogy ezt 
én tanítottam nekik. Röhej, nem?, kérdezte Sárády István. 

Nem szeretnék történelmi párhuzamot vonni, ha kínálja is 
magát, mert nem hiszek a történelmi párhuzamokban, felelte 
Füredi. Egyébként is azt gondolom, ez nem a történelemről szól, 
hanem az emberről, az emberek többsége pedig, ha hatalomra 
kerül, ilyen lesz. Nem véletlenül mondják, hogy az erősnek nincs 
szüksége hatalomra, a gyengét meg tönkreteszi. De azért 
mindenesetre fura, ami veled most történik, István, hümmögött 
Füredi, hiszen te az egyik leghűségesebb munkatárs voltál. 

István csöndben maga elé bámult. Sóhajtott. A hűség nem elég, 
mondta, én valóban hűséges voltam, de nem vagyok lakájtípus, 
tette hozzá. 

Dehogynem!, gondolta Füredi, de még mennyire hogy 
lakájtípus vagy! Milyen érdekes, hogy minden lakáj azt képzeli 
magáról, hogy ő nem lakájtípus, mulatott magában Füredi. 

Aki a korlátlan hatalom után epekedik, folytatta Sárády, az a 
lelke mélyén bizonytalan ember, a dicséretekből gyűjt erőt, de 


előbb-utóbb elveszíti az önkontrollt, és minden kritikai hangot 
elpusztít maga körül. Mert a bizonytalansága leplezésének okán 
erős embernek akar látszani. 

Ahogy te is, kedves István, mintha csak magadról beszélnél, 
gondolta Füredi. 

A hatalom olyan, mint a drog, egyre több kell belőle, vagy mint 
a szexuális aberráció, beteg ösztön hajtja, magyarázta Sárády, és az 
ilyen embernek egy idő után már az sem elég, ha mindenki hajlong 
előtte, ha kinyalják a seggét, ha leszopják, mert azt is elvárja, hogy 
lelkesen lihegjenek hozzá. Neki az is kell, hogy megalázhasson 
másokat, mert ő is szégyenben él, amit talán gyerekkora óta hurcol 
magában, és képtelen lerúgni magáról, talán az apja alázta meg, 
vagy mások, és azóta is egyre csak bizonyítani akar, csak már 
maga előtt sem tiszta, kinek és mit. 

Füredinek most már meggyőződése volt, hogy Sárády István 
saját magáról beszélt. 

Na, látod, ezért van mellettem Benedek, mondta Füredi. Ezért 
kértem, hogy legyen a lelkiismeretem, mondjon mindent a 
szemembe, mint egykor az udvari bolondok a királynak. Mert 
amelyik királynak nincs bolondja, az maga bolondul meg. 


Csirkepörkölt nokedlivel és cukkinis lecsó, mondta Erzsi. 
Benedekkel az étkezőasztalhoz tolták zsúrkocsin az ételt, s közben 
szabadkoztak, hogy a hólapátolás és a pakolás miatt nem jutott 
idejük a konyhára, ez a két fogás tűnt a legegyszerűbbnek. Ézsiásék 
némi csalódást véltek felfedezni Füredi és Sárády arcán, nem 
tudhatták, hogy a borús tekintetek nem az ételnek, hanem az üzleti 
híreknek szóltak. A kudarc legyalulja a maszkot, s míg az ember 
kínlódva új álarcot épít magának, előbújik az esendő emberi 
ábrázat. Ahogy másként viselkedik valaki elegáns ruhában és 
másként laza öltözetben, az egyszerű ételtől is mintha 


felszabadultak volna, a lehangoló hírek pedig közelebb hozták 
egymáshoz a két férfit. 

Semmi gond, mondta Sárády, imádom a pörköltöt, a 
gyerekkoromra emlékeztet, nálunk nem is rántott hús volt a 
vasárnapi ebéd, mint másutt, hanem pörkölt, nokedlivel, tejfölös 
uborkasalátával. 

Levelet kaptam Koljától, fordult Füredi Sárádyhoz a tálalás 
után, amint belefogtak az evésbe. Azt írja a tudós barátom, hogy 
úgy döntött, ingyen fölajánlja a találmányát valamennyi 
országnak, mert nem érdekli a pénz, csak az emberiség jövője. 

Megőrült?, kérdezte Sárády, és letette a villáját. Döbbenet ült ki 
az arcára. 

Igen, azt hiszem, megbolondult, felelte Füredi, bár előtte sem 
volt egészen normális, hiszen tudod, zseni. De lehet, hogy nem volt 
jó ötlet tőlem Tahitira küldeni, úgy tűnik, máris elvesztette a 
valóságérzékét. 

Benedek csöndesen figyelte a párbeszédet, hol Jóskára, hol 
Istvánra tekintett. 

Most mi lesz?, kérdezte István. 

Nyilván nem engedem, hogy elpocsékolja a találmányt, mondta 
Füredi. Legalábbis megpróbálom megakadályozni ezt a gyermeteg 
ötletet. 

Miért gyermeteg?, kérdezte Benedek. 

Na, a másik álmodozó, nevetett Füredi. Azért gyermeteg, kérlek 
szépen, mert eddig még mindent, amit ingyen felajánlottak az 
emberiségnek, valaki ellopta. Vagy tönkrement. Mondj bármit, ami 
ingyen van! Már a víz és a levegő se. Csak az működik, aminek 
ügyes üzletemberek a gondját viselik, és tudomásul kell venni, 
hogy közülük némelyek közben meggazdagodnak, így szolgálva az 
emberiség érdekét, mondta Füredi. 

Ez így van, bólogatott Sárády István. Rögtön arra gondolt, 


milyen hasonló a gondolkodásuk, milyen pompásan tudnának ők 
ketten együtt dolgozni. 

Én tudnék ebben segíteni, mondta István. 

Például a pénz lenyúlásában egészen biztosan tudnál segíteni, 
kedves István, gondolta Füredi József. 

És hogyan tudnád megakadályozni Kolja tervét?, kérdezte 
Sárády. 

Nem szeretném, ha erre sor kerülne, felelte Füredi, de kaptam 
kódot Koljától az oldalához, arra az esetre, ha bármi történne vele, 
ne menjen veszendőbe a találmány. Sőt, még egymás hozzáférését 
is le tudjuk tiltani, ha bármelyikünket megzsarolnák, mondta 
Füredi József. 

Ez nem Kolja tulajdona?, kérdezte Benedek. 

Benedeknek igaza van, mondta Etelka. 

Füredi csodálkozva nézett a feleségére. Nocsak, újabban az 
asszonynak is van véleménye? 

Szerintem se lenne tisztességes a háta mögött csinálni, mondta 
Mimi. 

Füredi nem nézett a nőre. Kolja tudós, semmi érzéke az 
üzlethez és a valósághoz, ezért kért engem, hogy segítsek neki, 
magyarázta aztán. Reszketett a hangja. Már megbánta, hogy szóba 
hozta a témát, ez az ő gondja, az ő ügye és Koljáé, most meg 
közpréda lett. Mindenki azt képzeli, hogy beleszólhat. 

Ha úgyis ellopják, inkább te?, kérdezte Benedek Füredit. Hány 
tányér pörköltet is?..., kérdezte aztán. 

Csak Füredi értette a célzást apja egykori mondására, a többiek 
úgy néztek Benedekre, mint egy bolondra. 

Ez nem volt jó mondat, tanár úr, mondta Füredi. Érződött a 
hangján, nehezen fogja vissza az indulatait. 

Benedek a kiürült tálakkal megpakolt zsúrkocsit kitolta a 
konyhába, Erzsi követte. Ahogy kiértek, Erzsi a férje elé állt, 


belenézett a szemébe, ingerült volt az arca. Ez nem volt szép, 
ahogy beszóltál Jóskának, különösen egy idegen előtt, mondta. 
Benedek elfordult. Egyesével szedegette le a szennyes edényeket a 
zsúrkocsiról, a mosogatóban leöblítette őket a folyóvíz alatt, azután 
betette a mosogatógépbe. Jóska kérte a véleményemet, te is tudod, 
mondta aztán Benedek. A szokásosnál is jobban akadozott a 
hangja, mintha dadogott volna. 

Azért ez a lelkiismeretesdi mégiscsak egy játék köztetek, 
Benedek, mondta Erzsi. És ez a találmány most különösen fontos 
Jóskának. A veszteségei óta sokat változott. Mi meg rá vagyunk 
utalva. Ha megelégeli a beszólásaidat és kirúg minket, mi lesz 
velünk? 

Na igen, mondta Benedek. 

Miből élünk öregkorunkban?, kérdezte az asszony. Te mire 
vitted az életben? Milyen alapon oktatsz ki másokat? Mit játszod itt 
a bölcs lelkiismeretet? Erzsinek dühös és elkeseredett volt az arca, 
könny csillogott a szemében. 

Nekem ez nem játék, mondta Benedek csöndesen. 

Vörös fények cikáztak a falon. A lemenő nap narancsvörösre 
festette a konyhát, a bútorokon sötét árnyak lebegtek. Az ablakon 
át a Matterhornra lehetett látni, izzó fényben ragyogtak a sziklák, 
mintha láva folyt volna a hegyoldalon, vagy a pokol tátotta volna 
ki a tüzes torkát. Benedek Erzsire nézett, az asszony szemében 
tükröződött a narancssárga fény, lángnyelvek táncoltak benne. 
Aztán szó nélkül kiment a konyhából. A falon ott maradt az 
árnyéka. A cselédszobában föltett a gramofonra egy lemezt, 
finoman ráhelyezte a tűt, nézte, ahogy forog a fekete korong, aztán 
a polchoz ment, leemelte a whiskysüveget, töltött magának egy 
pohárkával, és leült a fotelba. Amikor Erzsi fél órával később 
bement a szobába, Benedek már embriópózban, összekuporodva 
aludt a fotelban, és Miles Davis trombitája szólt, a Round Midnight. 


Erzsi nézte a férje arcát, ahogy aludt, Benedek szemhéja ugrált, a 
bőr alatt cikázott a szemgolyója. Álmodik, gondolta Erzsi, és 
hagyta, hadd töltse férje az éjszakát a fotelban. 

Benedek aznap éjjel különös álmot látott. Az étkezőasztalnál 
ültek, mindenki a szokásos helyén, mint esténként a vacsoráknál, 
csak Etelka hiányzott az asztaltól. Sült hús volt a tálon, félig 
átsütve, mint a bélszín, úgy, ahogy Benedek szerette, a széle kissé 
barnára pirulva, a közepe enyhén véresen, Jóska és a vendégei 
jóízűen ették, és Benedek tudta: Etelkát eszik. Aztán hirtelen már 
Etelka is ott ült az asztalnál, akkor Mimi széke állt üresen, és Etelka 
mentegetőzött, hogy bocsánat, most csak kivételesen eszik húst, 
mert nagyon megkívánta, hiszen tudják, ő amúgy vegetáriánus. 
Aztán Benedeket ették, és álmában tudta, hogy most őt falatozzák, 
felismerte a saját karját a tálon, kicsit már petyhüdtnek tűntek az 
izmai, csodálkozott, fentről látta magát és a társaságot, a 
mennyezet sarkában lebegve, ahogy a halottak szokták, és a 
legfurcsább az egész álomban az volt, hogy Fürediék lánya, 
Caroline ült az asztalfőn, a szép Caroline, aki fiúból lett lány, 
kibontott, szőke haja lobogott, mintha a szél fújná a tengerparton, 
holott a szobában állt a levegő, és hosszú, fehér menyasszonyi 
ruha volt rajta, olyan hosszú, hogy a széke mellett a földet seperte, 
és egy vércsepp volt a ruháján, a mellén. A bűn hatalma a 
tisztesség hiábavalósága felett, gondolta Benedek. Caroline nem 
evett, csak némán nézte az embereket, ahogy egymást eszik. 
Szomorúnak tűnt. A távolból Miles Davis bánatos trombitaszólója 
szólt. Micsoda bolond világ!, gondolta Ézsiás Benedek álmában. 


6. 


Hajnalodott. Mintha az eső kopogott volna a tetőn, vagy apró 
kavicsokkal dobálták volna a cserepeket, úgy hangzott. Aztán 
sűrűsödött a kopogás, a koppanások egyre hangosabbak voltak, 
őrült dobpergésnek tűnt, akár a cirkuszban a halálugrás előtt, 
majd hatalmas robaj és recsegés zaja hallatszott. Fürediék és 
Sárádyék arra riadtak, hogy megrepedt fölöttük a mennyezet, 
potyogott a vakolat, faldarabok hullottak rájuk, és tágult fölöttük a 
hasadék, mint egy kitátott száj, ami el akarja nyelni őket, a résen át 
a padlást látták, a beszakadt tetőn benézett az égbolt és a 
hegyoldal. Kiugrottak az ágyból, pizsamában, futás közben 
kapkodták össze a székről a ruháikat, a szoba sarkában felkapták a 
táskában előre összekészített értékeiket, és rohantak le a lépcsőn. 
Gyorsan, ki a házból!, mondta Benedek. A földszinten, a nyitott 
ajtóban állt, épp csak beugrott a bakancsába, a ruháját, dzsekijét az 
egyik kezében tartotta, másikban az ijedt Xerxészt, aki felborzolt 
szőrrel reszketett a karjában. Benedek mellett Bernát rohangált 
föl-alá izgatottan, morgott, nem találta a helyét a felfordulásban. 
Füredi a falhoz ugrott, felkapcsolta a világítást. Vakon kattant a 
gomb, nem volt áram, csak kintről, a nyitott ajtón át derengett a 
kora reggeli fény. Egymásnak ütköztek a félhomályban, az 
előszobában tapogatózva rángatták a fogasról a sídzsekijüket, 
sapkájukat, kotorásztak a földön a bakancsok között, a beszűrődő 
kevés fény felé fordították a tárgyakat, hogy megállapítsák, melyik 
az övék. Mindenki vigyen magával valamit, majd odakint 
kiválogatjuk, mondta Benedek. Minél távolabb a háztól!, kiáltotta. 
A hótorlaszok között rohantak a leszállópályának kialakított 
terület felé, bakancsban és pizsamában futottak, két kézzel 
magukhoz szorították a ruháikat, időnként elpotyogtattak egy-egy 
ruhadarabot, nadrágot, melltartót, zoknit, akkor lehajoltak, vagy 
pár lépést visszafutottak értük, és siettek a többiek után. 

A helikopter-leszállópályának kijelölt területen egy halomba 


ledobták a ruháikat a földre. Zihálva szedték a levegőt. Egymásra 
bámultak, számolták, megvan-e mindenki, aztán visszanéztek a 
villára. Jól látszott, hogy a sziklafal ráomlott a tetőre, mintha a táj 
összenőtt volna az épülettel. Némán álltak, nézték a hegyet. Vártak. 
Félelem volt az arcukon. Újabb robaj hallatszott a villa felől, a 
szemük láttára roppant össze az építmény gerince, a kiszakadó 
elektromos vezetékek csillagszórókként szikráztak a sötétben, a 
télikert üvegtáblái a katlan felé dőltek, a medence betonteknőjéből 
zuhatagként ömlött a víz a szakadékba, a tetőszerkezet 
betongerendájáról fejjel lefelé lógtak a pálmák. Aztán a ház 
megadóan összecsuklott, mint a katona, akit roham közben halálos 
lövés ért, és a lezúduló törmelék maga alá temette a hegy felőli 
szárnyat. A csúcs izzott a hajnali fényben, a Matterhorn mögül 
felkelő nap vörösre festette az eget, a szürkésfekete fellegek úgy 
ültek a tájon, mintha kiégett volna a vidék, és füst szállna az üszök 
felett. Benedek úgy érezte, az éjszakai álma folytatódik. 


A Matterhornt reggeli pára és köd borította, csak a fénylő orom 
látszott, és a köd lassan közeledett feléjük. A ruhahalomban 
fázósan válogatták a holmijukat. Szégyen nélkül öltöztek. Magukra 
húzták az alsóneműiket, a meztelen bőrök, fenekek fehérlettek a 
kékes fényben, a testük egymáshoz ért a sietségben. Az asszonyok 
elfordultak, amikor ledobták a pizsamafelsőt és felvették a 
melltartójukat, a férfiak sem néztek egymásra, csak magukra 
kapkodták a ruhát. Kicsit később, amikor úgy érezték, elmúlt a 
közvetlen veszély, valamelyest lecsendesedett bennük az izgalom, 
és a rohanástól felpörgött pulzusuk is lenyugodott, dideregni 
kezdtek. Füredi és Sárády a telefonját nyomkodta, hogy segítséget 
kérjenek. De hiába tárcsázták egyre  elkeseredettebben a 
segélyhívó számot, a telefon süket maradt. Tanácstalanul néztek 
Benedekre. 


Az átjátszótorony a hegyen volt, mondta Benedek. Talán kidőlt, 
tette hozzá. 

A gyerekeket sem tudjuk elérni, mondta Mimi. Istvánba 
kapaszkodott és zokogni kezdett. 

Akkor a laptop sem működik, híreket se kapnak, gondolta 
Füredi. Most fogalma sincs, vajon Koljához eljutott-e a válasza, és 
ha igen, mit szólt hozzá. Letiltani sem tudja, ahogy tervezte, ha 
nem tudnának megegyezni. Sárádynak azon járt az esze, nem tud 
reagálni az ügyvédei és üzlettársai kérdésére, hogy most hogyan 
tovább. Egyáltalán, jelzi nekik a telefonjuk és az imél, hogy nem 
érkezett meg az üzenet, vagy azt képzelik, lusta válaszolni? 

Visszamegyek takarókért, mondta Benedek. 

Ne!, szakadt ki Mimiből. Sárády és Erzsi szinte egyszerre néztek 
Mimire. Mimi zavarba jött és elfordult. 

Különben megfagyunk, mondta Benedek. Kicsit várt, hátha 
valamelyik férfinak eszébe jut segíteni, de egyikük sem mozdult. 
Jóska és István szeme tágra meredt, ijedtség csillogott a 
tekintetükben, a talpuk ott maradt, ahol álltak, de felsőtestükkel 
önkéntelenül hátrahúzódtak, mintha menekülnének. 

Én segítek, mondta Mimi, és elindult Benedek felé. 

Majd inkább én, mondta Erzsi. Na, nézd már a kis hülye 
kurvát!, gondolta magában, megfogta Mimi karját és visszahúzta, 
aztán Benedek után indult. 

Etelka az ölében tartotta a reszkető Xerxészt, a macska ijedten 
nézett a gazdái után. Bernát hason feküdt a földön, felemelt fejjel a 
fülét hegyezte, egy ideig izgatottan figyelte, ahogy Benedek 
távolodik, aztán felugrott és utánaeredt. Hatalmas fara jobbra- 
balra ringott futás közben. 

Fürediék és Sárádyék feszülten nézték, ahogy Benedek, Erzsi és 
a kutya a villa felé ballagnak és eltűnnek a hólabirintusban. A 
hegyoldalt figyelték mereven, összeszűkült szemmel, nehogy újabb 


omlás induljon, míg Benedekék a villában időznek; némán álltak 
egymás mellett, mintha sorfalat alkotnának, ökölben volt a kezük. 
Hosszú percek teltek el, mire Benedek és Erzsi ismét megjelent a 
hólabirintus — torkánál.  Fürediék és  Sárádyék hangosan 
föllélegeztek, Mimi megszorította István kezét. A férfi felesége 
arcába nézett. Miminek könny csillogott a szemében. Sárády a fejét 
csóválta. Mi van veled?, kérdezte. 

Ézsiásék hátizsákokat és két-két pár sílécet hoztak magukkal a 
villából, a hátizsákok a fejük fölé tornyosultak. Sárády és Füredi 
eléjük sietett, elvették tőlük a léceket, és segítettek Erzsinek 
levenni az óriási táskát. Benedek, amikor a kör közepére ért, a 
sajátját ledobta a földre. A hátizsákokból takarókat, hálózsákokat 
vettek elő, és szétosztották, aztán Benedek a hátizsákjából 
előkeresett hat darab tenyérnyi szerkezetet. Bekapcsolta őket. 

Tegyék a zsebükbe, mondta. 

Ez meg micsoda?, kérdezte István. 

Jeladó, felelte Benedek. Sose lehet tudni, mondta. 

A készülékeket becipzározták a dzsekijük belső zsebébe. 

A lécekkel körülrakjuk a területet, ahol leszállhat a helikopter, 
magyarázta Erzsi. Erre azért van szükség, hogy a gép lássa a 
leszállópálya határait, mondta. A férjére nézett, helyeslését várta. 
Benedek bólintott, a lécekkel a kezében elindult a körforma széle 
felé, és Erzsivel együtt nyolcszögben kijelölték a területet. Aztán 
magukra terítették a takarókat, és leültek a hálózsákokra, a földre. 

Most mi lesz?, kérdezte István. 

Várunk, felelte Erzsi. 

Benedek gondolkodott, fölállt, és a hófalhoz ment. Tenyerével 
tapogatta, vizsgálta a havat, aztán kézbe vette az egyik lapátot, 
amivel korábban a leszállópályát építették, és a  hófalba 
mélyesztette. Kihasított belőle egy darabot. Embermagasságú 
félkörívet rajzolt a lapáttal. 


Mit csinálsz?, kiáltott neki Erzsi. 

Iglut, felelte Benedek. 

Mit csinál?, kérdezte Sárády István is. 

Szerintem hókunyhót akar építeni, mondta Füredi, fölállt, és 
odament Benedekhez. 

Nem vagy túl optimista!, mondta Füredi. Csak megérkezik 
értünk a helikopter előbb-utóbb, nem gondolod? 

Hideg lesz az éjjel, mondta Ézsiás Benedek, és mélyítette tovább 
a rést, a kiásott havat a félkörív mellé dobta. 

Gyere, István, neked is jót tesz egy kis mozgás!, kiáltotta Füredi 
Sárádynak. Ha mozgunk, legalább nem fázunk. 

Sárády föltápászkodott, kézbe vette a harmadik lapátot, és 
beállt közéjük. Mimi is odament, nézte a férfiakat. 

Úgy látom, nem is kunyhó lesz ez, hanem barlang, mondta 
Sárády. 

Nem lesz bent hidegebb, mint kint?, kérdezte Mimi. 

Most tűrhető az időjárás, de igaza van Benedeknek, éjjelre 
nagyon lehűl. Nem olyan rossz ötlet a hóbarlang, mondta Füredi. A 
kristályok között megreked a levegő, és ezért a hó príma 
hőszigetelő. A sarkvidéken, amikor kinn mínusz negyven van, az 
igluban az emberek hőkipárolgásától plusz tizenhat fok is lehet. 
Ezért nem fagynak meg az eszkimók. De össze kell bújni!, nevetett 
Füredi. Speciel az eszkimók meztelenül bújnak össze, a testükkel 
melegítik egymást a közös takaró alatt. 

Gondoltam. Nagyon vonzó ötlet, mondta Mimi. Már vártam, 
mikor lyukadunk ki valami ilyesmire. 

Ezt egyébként én is hallottam, mondta Sárády, miközben egyre 
mélyebben jártak a lapátok a hófalban. Azt is olvastam, hogy ők 
állítólag kölcsön is adják a feleségüket. Előre jelzem, én nem! 
Mimire és Benedekre nézett. 

Mimi elpirult, Benedek úgy tett, mintha meg sem hallotta volna. 


Néhány óra alatt kivájták a barlangot, úgy, hogy mind a hatan 
összebújhattak benne, a kiásott hóból pedig megépítették a 
bejáratot. 

Egész pofás lett! Ez jobb, mint a hóemberépítés, mondta István, 
amikor befejezték, behordták a holmijukat, és leültek pihenni a 
hálózsákjukra a kunyhó előtt. Mimi a táskájában kutatott, elővett 
egy papír zsebkendős csomagot. Belenézett. Üres volt. Összegyűrte, 
visszadobta a táskájába, és tovább kutatott. 

Van valakinek vécépapírja?, kérdezte aztán szégyenkezve. 

Tanakodtak, kutattak, senkinél nem volt. Lám, milyen relatív, 
hogy mi a fontos, gondolta Benedek. Amikor azt tanácsolta, szedjék 
össze az értékeiket, ő is a pénzre, a papírokra, az ékszerekre, a 
telefonra, a laptopra gondolt. Neki se jutott eszébe, mennyivel 
nagyobb érték lenne most az enni- és innivaló, de akár a 
klotyópapír is. 

Ott a hó, mondta Miminek. 

Mimi felállt, körülnézett, hol tudna elbújni, körben mindenütt 
fehér falak tornyosultak, aztán elindult a hólabirintus felé. 
Szétnézett, nem látni-e oda valahonnan, és vetkőzni kezdett. Az 
izgalomtól mindig kakálnia kell, bosszankodott. Próbált kibújni a 
nadrágjából, de a szárát nem tudta áthúzni a bakancsán. Hogy ne 
kelljen zokniban a hóra lépnie, ledobta a dzsekijét a földre, leült rá, 
levette a cipőjét, kibújt a nadrágjából és a bugyijából. Alulról 
teljesen meztelenül guggolt, a feneke csaknem a hóba ért. Amikor 
könnyített magán, alaposan megmosta a fenekét hóval, ahogy 
Benedek javasolta, a jeges hó égette a bőrét, a hidegtől 
összerázkódott. — Sírással — küszködött. — Többször alaposan 
megdörzsölte a kezét is a hóval, szagolgatta, nem maradt-e büdös, 
gondolkozott, mibe törölhetné a nedves fenekét, de nem jutott 
semmi az eszébe. Felöltözött, a bugyi odatapadt a vizes bőrhöz. A 
gőzölgő szarra havat kapart, megvizsgálta, sikerült-e jól elrejtenie, 


ismét megszagolta a kezét, és elindult vissza a többiekhez. Égett az 
arca, kiszolgáltatottnak és megalázottnak érezte magát. 

Leszállt a köd. Mintha gőzben ültek volna, egymást sem tudták 
kivenni a sűrű, tejszerű párában, a kezüket nyújtogatták maguk 
elé, látják-e még. Helikopterzúgás hallatszott. Sárády felugrott, 
vakon futkározni kezdett a ködben, zavarodottan kiabált és 
integetett az ég felé. 

Nem lát minket a pilóta, mondta Benedek. 

A jó kurva nénikéjét ennek a ködnek, káromkodott Füredi. 
Könnybe lábadt a szeme. 

Lassan távolodott a helikopter hangja. Fáztak. Közelebb 
húzódtak, hogy melegítsék egymást, összeért a testük. Így ültek egy 
darabig, csöndben, aztán Sárády fölkelt. Nem bírom ezt a 
tétlenséget, mondta. Sétálni kezdett, és elindult vizelni. Mindjárt 
jövök, mondta. 

Vigyázzon, figyelmeztette Benedek, közel a szakadék széle. 

István eltűnt, percek óta nem látszott a ködben. Kiabálni 
kezdett, kereste őket, aztán újra kiáltott, egyre távolodott a hangja, 
úgy hangzott, mint aki a fennsík pereméről gurul lefelé. 

Jézusom!, kiáltott Mimi. Hisztérikus sírásra fakadt. Felugrott. 
Tanácstalanul állt, nem tudta, merre induljon. Etelka is felzokogott, 
Jóska felkelt, hogy segítsen, de Benedek nyugalomra intette őket. 
Majd én, mondta. Bemászott a hókunyhóba, megkereste a 
hátizsákját, kotorászott benne, elővett egy  lavinaszondát, 
kihajtogatta, lecsatolta a lapátot a táskáról, aztán egy vastag 
kötélcsomót bányászott elő, az egyik végét a derekára erősítette, a 
másik végét pedig, amikor kibújt a kunyhóból, Füredi kezébe 
nyomta. 

Tartsátok erősen, ha jelzek, húzzátok!, mondta. Gyere, Bernát!, 
szólította a kutyát. 

Saját jeladóját keresőként használva, a szondával maga előtt 


tapogatózva, a másik kezében a lapáttal elindult abba az irányba, 
ahonnan István kiáltását hallották. Bernát szorosan a lába mellett 
haladt. Benedek a meredély szélén lekiabált a szakadékba, 
szólongatta Istvánt, de nem jött válasz. István adójáról 
másodpercenként érkeztek a jelek, rövid, feszült szünetekkel. Ezek 
szerint a közelben van, gondolta Benedek, nem zuhant le a 
szurdokba, alighanem a kiszögellés felfogta. Benedek tudta, hogy a 
fennsík peremétől öt-hat méterre kiszélesedik a hegyoldal, csak 
azután következik a tátongó szakadék. Addig ugyan meredek a 
lejtő, de mászható, Bernáttal nyáron többször megtették az utat, 
onnan nézték a tájat. Ilyenkor azonban a sík felületen sok hó 
összegyűlik, összetömörödik, és ha István abba zuhant bele, 
mozdulni sem tud, az olyan, mintha bebetonoznák az embert. 
Benedek a kötélbe kapaszkodva, óvatosan mászott lefelé, a lába 
meg-megcsúszott a síkos talajon, a szondával mérte a hó mélységét, 
hogy el ne süllyedjen. Bernát óvatosan haladt, mancsával 
tapogatta, hova léphet, időnként eltűnt a hóban, aztán 
előkecmergett és a bundáját rázta. Benedek tudta, sietniük kell, ha 
az adó nem működik, és Bernátra kell hagyatkoznia, időbe telik, 
amíg a kutya szagot fog; az ember illata csak lassan párolog át a 
hótakarón. István bizonyára sokkot kapott, gondolta Benedek, 
elveszíthette az eszméletét. Ha úgy zuhant, hogy a karjával az arca 
előtt kitakart egy területet, akkor is csak rövid ideig tud lélegezni, 
mert a kilehelt pára gyorsan megfagy, az arcát jégsapka veszi 
körül, és elfogy a levegő. Leértek a kiszögellésre, István adója 
jelzett, Bernát is szagot fogott, ugatott és a mancsával ásott. 
Benedek a szondával kutatott, hogy kiderítse, pontosan hol is 
fekszik István teste, aztán ő is nekilátott ásni a lapáttal. Óvatosan 
hántotta le a hórétegeket, Bernát egyre izgatottabban kapart és 
közben ugatott. Amikor Benedek meglátta a hó alatt István lábát, 
letérdelt és kézzel tolta le a testéről a havat, nehogy a lapáttal 


felsértse. Megvan!, kiáltotta a fennsík felé. Sikerült István arcát és 
a mellét teljesen szabaddá tenni, halottsápadt volt, nyitott szájjal 
feküdt. Benedek a szájába nyúlt, ujjával kikotorta a havat, 
pofozgatta, aztán a száját István szájára illesztve levegőt fújt bele, 
közben a két kezével ütemesen nyomkodta a mellkasát. Percekig 
tartott, míg rendesen beindult a légzése. Benedek nagyot sóhajtott 
a megkönnyebbüléstől, magához ölelte Bernátot és megdicsérte. A 
kutya a kezét nyalogatta. István kinyitotta a szemét, zavart volt a 
tekintete, látszott rajta, nem érti, mi történt. Benedek hagyta, hogy 
kicsit pihenjen és nyugodtan lélegezzen. Aztán leoldotta magáról a 
kötelet, és István dereka köré illesztette, továbbvezette a melléhez, 
a két karja alá, ott erősen meghurkolta. Fölsegítette Istvánt, aztán a 
derekát átölelve, István egyik karját a saját vállára téve, 
megrángatta a kötelet, és kiáltott, hogy húzzák. Megfeszült a kötél, 
Benedek szabad kezével a kiálló kövekbe kapaszkodott, a másikkal 
Istvánt tartotta, botladozva, csúszkálva, lassan haladtak fölfelé a 
meredek lejtőn. Időnként megálltak pihenni, olyankor Benedek 
aggódva kérdezte Istvánt, jól van-e? Bírja-e? Micsoda szerencse, 
hogy Jóska ekkora darab ember, gondolta Benedek, a három nővel 
együtt végképp nagy segítség. Amikor felértek a fennsíkra, Füredi 
József és Ézsiás Benedek óvatosan lefektette Sárádyt egy 
hálózsákra a kunyhó előtt, aztán leültek kifújni magukat. 

Ez kemény volt!, mondta Füredi. 

Köszönöm, hogy segítettél, mondta Benedek. Füredi értetlenül 
nézett rá. 

De hát te segítettél, tanár úr! 

Nélküled nem ment volna, mondta Benedek. Mimi és Etelka 
István fölé hajolva magyarázták neki, mi történt. István Benedeket 
kereste a tekintetével. Nehéz lehet most neki, gondolta Benedek. 
István bizonyára mindig úgy érezte, hogy amit elért az életben, azt 
önmagának köszönheti, senkinek nem tartozik hálával. Az 


emberek a sikereiket mindig önmaguknak, a kudarcaikat meg 
másoknak tulajdonítják. Benedek úgy látta, Sárády István most is 
inkább csak megalázónak érzi a helyzetet. Sebaj, majd leveri 
rajtam!, gondolta Benedek mosolyogva. 


A fennsíkról felszállt a köd, már csak foltokban borította be a 
környéket, a felhők a Matterhorn derekánál jártak, mintha 
szoknyát öltött volna a hegy. Az asszonyok Istvánt ápolták, Jóska is 
ott állt mellettük és időnként szólt valamit. Benedek ült a 
hálózsákján és gondolkodott. Sárády távolodó segélykiáltását 
idézte vissza magában, az elhaló sikolyt, ahogy zuhant a mélybe. 
Valamikor régen hatemeletes bérházban laktak albérletben 
Erzsivel Angyalföldön, este volt, a konyhában ültek a gangra néző 
ablak előtt, odakinn sötét volt, vacsoráztak, aztán egyszer csak 
suhanást hallottak az ablak előtt, néma, súlyos suhanás volt, mint 
egy hatalmas madár szárnya, Benedek először föl sem fogta, aztán 
odalentről, az udvar felől tompa puffanás hallatszott. Még akkor 
sem tudatosodott benne, mi történt. Kiment a gangra, lenézett. Egy 
test feküdt az udvaron, félrecsuklott nyakkal, kitekeredett 
végtagokkal. A szomszédasszony volt. Csöndes, sovány, alkoholista 
nő. A hatodikról vetette le magát, azonnal meghalt. És az egészben 
a némaság volt a legrémesebb, emlékezett Benedek. A hangtalan 
suhanás. Hogy nem volt jajkiáltás. Ez a végső magány, gondolta 
Benedek, a teljes reménytelenség, amikor már nincs kinek és nincs 
miért kiáltani. Később próbálta felidézni az asszonyt. Összefutottak 
néha a lépcsőházban, biccentettek is egymásnak, de sosem néztek 
egymás arcába, nem emlékezett a szemére. Nem maradt más 
emléke a nőről, csak a néma suhanás és a tompa puffanás. 
Benedek arra gondolt, mennyivel ijesztőbb a jajszónál a csönd 
rettenete. Talán ezért idegenkednek az emberek tőle is, gondolta. 
Aztán felkelt, belebújt a hátizsákjába és elindult a villa felé. 


Hova mész?, kiáltott utána Erzsi. 

Kajáért, felelte Benedek. Hátra sem nézett, úgy ment tovább. 
Amikor a hólabirintuson át a villához ért, és belépett az ajtón — 
amiről csak az tudta, hogy ajtó, aki korábban látta, mert most már 
csak két egymásra borult faoszlopnak tűnt, a lecsüngő 
szemöldökfával -, óvatosan mozgott a törmelékek között, 
kerülgette a bedőlt falakat, átlépett a leszakadt gerendákon, arra 
gondolt, hogy a villa nem sokat változott azóta, hogy legutóbb bent 
jártak Erzsivel a lécekért és a hátizsákokért. Az agyában ott 
motoszkált, hogy bármelyik pillanatban ismét megindulhat a hegy, 
és maga alá temetheti. Legutóbb csak a sítárolóig jutottak Erzsivel, 
ott voltak a lécek és az összekészített hátizsákok. Az épületnek ezen 
a részén akkor nem jártak. A konyha és a spájz is romokban volt, a 
leszakadt polcokról szanaszét gurultak az edények, konzervek és 
összetört lekvárosüvegek szilánkjai ropogtak a lába alatt. Mintha 
lebombázták volna a házat, gondolta. Háborús filmeken látni ilyet. 
A felfordult hűtőszekrény ajtaja kitárva, az ételek egy része a 
földön hevert, a többi pedig csak úgy lógott a rácsokon. Benedek 
felkapott egy pár kolbászt, a ruhájába törölte, közelről 
megvizsgálta, nem ragadt-e rá szilánk, talált még egy megkezdett 
szál kolbászt, és a hűtő mélyén volt egy légmentes zacskóba zárt 
nagyobb Gruyére sajt, azt is eltette, leemelt a polcról néhány 
konzervet, és mindent bepakolt a hátizsákjába. Mint egy kukázó, 
gondolta. Vagy mint aki titokban a saját házát rabolja ki. Hátulról 
meglökték. Benedek ijedten hátrafordult. Bernát állt mögötte, és 
lihegve nézett rá. Na, mi van, öreg, gondolta Benedek, engem 
féltesz, vagy a kajádat? Lehajolt, megvakarta a kutya füle tövét, 
aztán letört egy darab kolbászt, és odaadta az állatnak. A kutya 
megnyalta a kezét. Benedek tovább kutatott. A spájzban talált 
hagymát, császárszalonnát; szép húsos szalonna volt, Benedek 
pontosan emlékezett, amikor a boltban megörült neki, és azonnal a 


kosarába dobta, felfedezett több csomag tartós kenyeret és édes 
kekszet, azokat is leemelte a polcról, összeszedett néhány üveg 
narancslét és ásványvizet, talált két üveg pálinkát is, azt is 
bepakolta a hátizsákba; ez elég lesz egyelőre, gondolta, és a táskát 
a vállára dobva visszaindult. Bernát baktatott utána. Ahogy a 
hólabirintuson át a villának már nem nevezhető omladéktól a 
helikopterleszállónak aligha nevezhető terület felé ballagott, arra 
gondolt, hogy ez igazán a sehonnan sehová vezető út; a romoktól a 
reménytelenségig és vissza. A nap már a hegycsúcsok karimájánál 
járt, lassan eltűnt a hegy mögött, vöröslöttek a felhők, a 
Matterhorn árnyékot vetett a katlanra. Korán sötétedett. 

Vacsora, mondta Benedek, amikor visszaért a csapathoz. Ma ezt 
főztem, mondta, és ledobta a hátizsákját. Sárádyék és Fürediék 
felélénkültek, Erzsi és Mimi elindult Benedeknek segíteni, István 
fektében féloldalt fordult és felkönyökölt, hogy jobban lásson. 
Benedek kezdte kipakolni a hátizsákból az élelmet, lassan 
valamennyien köré gyűltek, megterítettek egy ponyván, mintha 
piknikeznének, Benedek gondosan elrendezte a kolbászokat, a 
hagymát, a császárszalonnát, a sajtot, szétosztotta a kenyeret, és 
letette középre az üdítőket és a vizet. Nekilátott felszeletelni a 
kolbászt, a szalonnát és a hagymát, közben letekerte a 
pálinkásüveg kupakját, Etelkának kínálta először, jó a hidegben, 
mondta. Körbeadták a pálinkásüveget, mindenki megtörölte az 
üveg száját maga után, és a következő, szinte önkéntelenül, 
megtörölte maga előtt is. Erzsi figyelte, Benedek megtörli-e az 
üveget Mimi szája után. Nem törölte meg. Anyja picsáját a vén 
hülyének!, gondolta. 

Szegények vagyunk, de jól élünk, mondta Jóska. Nevetett. 

Az evés eltereli a figyelmet, fontos, hogy tudjon enni az ember, 
gondolta Benedek, ha másként nem megy, erővel, mert az étkezés 
nemcsak erőt ad, oldja a feszültséget is. Bölcs rituálé, gondolta. A 


pálinka is megtette a hatását, kellemesen ellazultak tőle. Miután 
jóllaktak, hanyatt feküdtek a hálózsákokban a kunyhó előtt, 
szorosan becipzározták magukat, hogy ne fázzanak, a viharlámpát 
is eloltották, hogy mesterséges fény ne zavarja a látványt, és nézték 
a csillagokat. Fehéren sütött a hold. 

Olyan szédítő ez a hatalmas égbolt, mondta Etelka. És olyan 
jelentéktelennek érzi magát az ember. 

Mintha a világ tetején lennénk, mondta Mimi. Az ott a 
Sarkcsillag?, kérdezte, és egy távoli fényre mutatott. 

Az a Vénusz, felelte Jóska. 

Az nem ugyanaz? 

A Vénusz az Esthajnalcsillag. Csillagnak nevezik ugyan, de 
bolygó, mondta Füredi. 

És melyik a Sarkcsillag?, kérdezte Mimi. 

A Kis Medvében van, mondta Jóska. Hosszasan keresték, 
találgattak, nem találták. 

Benedek biztosan tudja, mondta Mimi. 

Benedek hallgatott. Látta a Polarist. Élénken pislákolt. Eszébe 
jutott, ahogy apja tanította, hogyan tudja meghatározni az irányt, 
ha eltévedne: a Nagy Medve hátán, ha a Göncölszekér hátsó két 
csillagát ötször rámérjük, a Kis Göncöl rúdja végén megtaláljuk a 
Sarkcsillagot. Jól látható most is, gondolta Benedek, nem is kell 
hozzá végigcsinálni a trükköt. Hallgatott. Nem tudta elmondani. 

Szerintetek megtalálnak minket?, kérdezte István egy idő után. 

Muszáj, mondta Jóska. 

Reggel, mondta Benedek. 

Azt mondja, reggel megtalálnak minket, Benedek?, kérdezte 
Mimi. Remény volt a hangjában. Honnan tudja? 

Érzés, felelte Benedek. 

Beszélgessünk, kérte Mimi. Megnyugodott. 

Mint a gyerekek, ha félnek a sötétben, gondolta Benedek. 


Miről beszélgessünk?, kérdezte Füredi. 

Mindenki mesélje el, hogyan ismerkedett meg a párjával, 
ajánlotta Mimi. 

Ajaj, mint a kiskamaszok az iskolatáborban, gondolta Benedek; 
úgy fest, a körülmények is kínálják a témát. Aztán majd 
megvitatjuk, létezik-e barátság fiú és lány között, és hogy a 
csókolózás már megcsalásnak számít-e? 

Sokáig csöndben feküdtek, aztán Füredi mesélni kezdett a 
gyerekkoráról, Angyalföldről, a Tizenháromházról, ahol Etelkával 
felnőttek, az udvarról, ahol a szülők esténként kiültek beszélgetni 
vagy csak nézték a csillagokat, a kicsik meg csöndben feküdtek az 
apjuk vagy anyjuk ölében, amíg el nem aludtak. Sárády István 
Tövispusztáról mesélt, a padlásról, ahol Szentágostony Marcival 
dzsedilovagok voltak, és a diszkóról, anová Mimit először hozta el 
a bátyja. 

Nem véletlen, hogy mindenkit a párok megismerkedése 
érdekel, gondolta Benedek. Az emberek tudják, hogy a 
házasságoknak csak a kezdete különbözik, a vége mindig ugyanaz. 

Mimi kérte Erzsit, mesélje el ő is, hogyan ismerkedtek meg 
Benedekkel. 

Késő van, mondta Erzsi. Aludjunk! Bement a kunyhóba. 


Helikopterzúgásra ébredtek. A Matterhorn csúcsát köd borította, és 
a reggeli pára lassan húzódott a villa felé. Mindenki azonnal 
felugrott, integetni kezdtek. Benedeknek igaza volt, mondta Mimi. 
Kacagott örömében. 

A terepet!..., kiáltotta Benedek, Tisztítsuk meg!, tette hozzá. A 
többiek is gyorsan összekapkodták a holmijukat. A helikopter 
felettük körözött. 

A léceket!, mondta Benedek Erzsinek, a leszállópálya határát 
jelző sílécekhez futottak, kiigazították a nyolcszöget. Fürediék és 


Sárádyék a csomagjaikat szorongatva, a villához vezető 
hólabirintus bejáratánál álltak. Izgatottak voltak. Ézsiás Benedek 
Erzsit is odaküldte, hogy tartsa Bernátot, Etelka fogta Xerxészt. 
Bernát ugatott, nem vette le a szemét Benedekről, féltette a 
gazdáját, tépte volna ki magát Erzsi kezéből, aki a nyakörvénél 
fogta. 

Fekszik!, kiáltott rá az asszony keményen. A kutya szűkölt, de 
szót fogadott Erzsinek. Benedek ellenőrizte a széljárást, és letérdelt 
háttal a széliránynak, a nyolcszög egyik csúcsánál, arccal a 
leszállópálya felé. A gép közeledett, zúgott a rotor, az ablakon át 
lehetett látni a pilóta arcát, fiatal, szakállas férfi volt, fekete 
napszemüvegben, olyan harminc év körüli, a leszállópályát 
vizsgálta, közben Benedeket figyelte. Benedek intett neki, hogy 
leszállhat. Ahogy a helikopter a kijelölt terület fölé ért és közelített 
a talajhoz, egyre jobban kavarta a havat, a pilóta csak Benedeket 
figyelte a hófelhőben, hozzá mérte a távolságot és a horizontot, ő 
volt az egyetlen biztos pont a hóförgetegben. Benedek kitárt karral, 
lehunyt szemmel térdelt, a jégtüskék az arcába fúródtak, hó 
borította a szakállát. Amikor leállt a rotor, kinyílt a helikopter 
ajtaja, a pilóta kihajolt és kiáltott nekik, hogy jöjjenek; a közeledő 
ködre mutatott, sürgette őket. Erzsi elengedte a kutyát, Bernát a 
gazdájához rohant, az arcát nyalogatta. Pfuj, de gusztustalan 
szokásaid vannak, gondolta Benedek nevetve. Közben Fürediék és 
Sárádyék felszálltak a gépre, Erzsi a gép ajtajából kiabált 
Benedeknek, hogy jöjjön már, a pilóta idegesen mutogatott a 
közeledő köd felé, tapsolva sürgette Benedeket, mintha a ritmust 
diktálná. Benedek a géphez ment, Bernát ballagott mellette. 

A kutya nem jöhet, hadonászott a pilóta. Így is alig férnek el, 
hétszemélyes a helikopter. Siessen!, mondta megint. 

Benedek lehajolt a kutyához, átölelte. Két kézzel megfogta az 
állat fejét, a szemébe nézett, és súgott neki valamit. A kutya okosan 


figyelt. Akkor Benedek megfogta Bernát nyakörvét, és elindult vele 
a hólabirintus felé. 

Mit csinál?, kiabált a pilóta. 

Gyere már, ne csináld ezt, Benedek!, könyörgött Erzsi. 

Benedek megfordult és intett a pilótának, hogy menjenek. 

Benedek!, kiabált Füredi. Ne szórakozz! Indulnunk kell, 
mindjárt ideér a köd! 

Benedek intett, hogy induljanak. A pilóta kérdőn Füredire 
nézett, ő széttárta a karját és bólintott. Akkor a pilóta megvonta a 
vállát, a fejét csóválva becsukta az ajtót, ráfordította a kilincset és 
bekapcsolta a rotort. 

Nem hagyhatjuk itt!, zokogott Mimi. 

Ő akarta, mondta Sárády István szárazon. 

A fene se érti, hogy mit akart, mondta Füredi. 


A gép elemelkedett a fennsíkról, Mimi az arcát az ablakhoz 
nyomta, az orra odalapult az üveghez, úgy bámulta Benedeket, aki 
nem nézett föl, nem integetett. Bernát mellett térdelt, és két 
karjával a kutya nyakát ölelte. Odafentről jól látszott a szerpentin 
vége, a leszakadt hegyoldal és az összeroskadt villa. Aztán a 
helikopter eltűnt a leereszkedő tejfehér ködben. 

